
Radu Paraschivescu (n. 1960, Bucureşti) trăieşte 
în Balta Albă şi se visează la Roma. E mefient faţă 
de avioane, reptile şi sfaturile medicilor. Croieşte 

ocupă cu hermeneutica ofsaidului în emisiuni de 
analiză fotbalistică şi — mai rar decât i-ar plăcea — 
scrie cărți. Are câțiva prieteni francezi de nădejde 
(Millefeuilles, Plaisir Sucre, Macaron etc.), fără 
să-şi fi trădat prima iubită: ciocolata de casă. Se 
îmbată cu vocea lui David Gilmour şi chitara lui 
Mark Knopfler. La Humanitas, domiciliul lui 
profesional, publică nişte cărți de „Râsul lumii”. 
Se îndrăgosteşte repede și-i trece greu. Detestă 
clișeele, laptele şi broccoli. A scris despre 
nesimţiți, Inès de Castro, Maradona și Caravaggio. 

scris, reeditare Humanitas, 2007); Fanionul roșu 
(2005, Humanitas, Premiul „loan Chirilă” pentru 
cea mai bună carte de sport a anului); Ghidul 

— Humanitas, 2015); Cum gândesc politicienii 


(Humanitas, 2016); Aştept să crăpi (de astăzi, în 
prime time) (Humanitas, 2016); Am fost cândva 

2018); Orice om îi este teamă: Un partid, doi ani 
şi trei premieri (Humanitas, 2018). 


Felinarele se aprind pe cheiuri, cormoranii 
zboară,  stoluri-stoluri. — Daniel Rondeau, 
Mecanica haosului“ 


Am preluat, pot să spun, ştacheta. — Daniel 
Breaz, ministru al culturii 


Sunt un om puternic, chiar dacă mulți au spus 
că sunt femeie. — Viorica Dăncilă, prim-ministru 


Lămuriri 


„„Grăsimea zboară.” 
„Ciuperca fuge.” 
„Corectează piciorul.” 
„Vrei s-o faci să urle?” 


Sunt patru dintre mesajele pe care le găsesc de 
câteva luni încoace în inbox. Le şterg calm şi în 
dimineaţa următoare constat că s-au întors. Le 
şterg şi se întorc. Le şterg şi se întorc. Le şterg şi 
se întorc. În loc să mă enervez, ceea ce ar fi inutil, 
îmi şoptesc într-o bună zi una dintre mantrele 
stimei de sine: cel mai deştept cedează. Prin 
urmare, le las acolo. Prezenţa lor în inbox îmi 
testează rezistenţa la stimulii curiozității. Ştiu că 
sunt la un click distanță de o aiureală şi am 
sentimentul unei mici victorii de moral de fiecare 
dată când mă abțin să apăs cu arătătorul mâinii 
drepte pe partea din stânga sus a mouse-ului. 

Cu toate acestea, mă întreb: cum Dumnezeu 
poate să zboare grăsimea? Îmi poposește pe 
ecranul minţii un nor rozaliu cu figura Melissei 
McCarthy şi cu zâmbetul ei plăcintos. 

Mai departe: cum (de) fuge ciuperca? Cât scoate 
pe suta de metri? Aleargă şi la ştafetă? Care e 
schimbul ei preferat? Sau poate e semifondistă, 
mai ştii? În cazul ăsta, reuşeşte să nu se ude când 
sare peste obstacolul de la groapa cu apă? 

Pe urmă, cum naiba corectezi un picior? Îi faci 
observaţie? Te răsteşti la el? Îi dai cu linia peste 
degete? ÎI laşi corigent și-l chemi la toamnă? 

În fine, de ce s-o faci să urle, mă rog? De unde 
până unde un asemenea sadism? Şi chiar n-are 
nicio importantă că te-aud vecinii? 

Abia mai târziu mă gândesc atent la invitația 
„Vrei s-o faci să urle?”. Dacă e vorba de clasa 
politică? Poţi rata un asemenea prilej? Nu poți. Nu 
ti-ai ierta-o niciodată. Din fericire, te lămurești 


repede: e vorba de o femeie, nicidecum de clasa 
politică. lar tu nu eşti torționar, ci agent al 
extazului. Dacă tastezi pe Google „vrei s-o faci să 
urle”, îţi răsar sub ochi pagini întregi de poveţe 
binevoitoare (inițial  tastasem greşit  „bine- 
coitoare”, ceea ce poate fi o coincidenţă sau nu): 
„Cum o faci să explodeze în pat?”, „Trucuri ca să 
exciți la maximum o femeie”, „Cum să-i faci sex 
oral ca să nu te uite toată viaţa — 7 sfaturi utile”, 
„Află cum o faci să geamă de plăcere” şi — favorita 
mea, datorită aluziei rutier-basculantiste — „Cum 
să-i dai orgasme multiple şi puternice”. 

Primul lucru pe care mi-l spun după cele patru 
titluri cu osânza zburătoare, ciuperca vitezistă, 
piciorul corigibil și urletul femeii căreia „i se dau” 
orgasme nu poate fi decât: în lume nu-s mai multe 
Românii. lar al doilea: planetei noastre asta i-ar 
lipsi. Cele două enunţuri rimează şi compun (a se 
vedea pe copertă) un titlu îndreptățit. 

Dar ia stai. „În lume nu-s mai multe Românii”? 
Unde am mai auzit sau am mai văzut cuvintele 
astea? În ce ungher al minţii s-au cuibărit, spre a se 
acoperi apoi de praful uitării? Cine şi cu ce ocazie 
le-a pus pentru prima oară laolaltă? Sunt întrebări 
fireşti, care trec cu mult dincolo de geografie. 
Bineînţeles că în lume nu-s mai multe Românii, la 
fel cum nu sunt mai multe Ugande, Italii, Japonii 
sau Norvegii. Constatarea în cauză e doar o 
bombare a pieptului național, un precursor al 
mândriei de-a fi român pe care o trâmbiţează cei 
de care, răsturnând un pic perspectiva, România nu 
prea ar avea de ce să fie mândră. 

Situaţia e tulbure. Memoria e tulbure. Şi tot 
Tulbure e şi Victor, proletpoetul care scoate în anii 
1980 scremetul intitulat, ei bine, da, În lume nu-s 
mai multe Românii. Nu e singura ispravă din lirica 
— zi-i pe nume -— tulburesciană. Aceluiași 
versificator de ketch-up omagial i se datorează 
Balada soldatului căzut împărțind Scânteia în 
ilegalitate, Sub nimburi comuniste, sub steme 


româneşti şi multe alte probe de tuşeu rectal care 
fac din România lui Nicolae Ceaușescu o atracție 
macula-turistică. În lume nu-s mai multe Românii 
nu rămâne însă la nivelul eructației patriotarde. E 
atâta sensibilitate în versurile lui Victor Tulbure, 
încât e păcat să nu profiți şi să nu faci din ele o 
piesă corală. Zis, profitat şi făcut. Poezia e pusă pe 
note, iar Electrecord iese pe piaţă în 1982 cu discul 
Cântec de zori — piese corale laureate la 
concursuri naţionale și internaţionale. Discul 
rămâne necumpărat. Nu se vinde nici ca pâinea 
rece, nici ca apa caldă. Nici n-ar avea cum, câtă 
vreme cele două feţe ale lui ilustrează, de la prima 
la ultima silabă cântată, demonstrația de forță şi 
dispreţ a conducătorilor la adresa conduşilor. 
Cântec de zori apare în perioada când prima 
tovarășă a ţării vede o coadă la de-ale gurii din 
goana mașinii şi se oțărăşte isteric: „Ce mai vor şi 
şobolanii ăștia?” Vorba lui Corneliu Vădim Tudor: 


E Elena Ceauşescu 
Suflet nobil şi vibrant, 
Mamă bună, om politic 
Şi prestigios savant. 


Ce dovadă mai bună că nu doar discurile au 
două feţe, ci şi oamenii? 

(Paranteză. O teză de doctorat cu titlul 
Cercetare despre simbolistica șobolanului de la 
Elena Ceauşescu la Liviu Dragnea ar fi o 
provocare pentru orice spirit studios.) 

Tinerii cărora astăzi li se şopteşte strâmb că „pe 
atunci era mai bine” merită să vadă măcar un 
crâmpei din răsfăţul acelor vremuri. Pentru asta e 
nevoie de enumerarea celorlalte piese de pe discul 
Cântec de zori: „Partidul sub un steag unind 
poporul”, „Mesaj de pace din Carpaţi”, „La ctitoria 
unei lumi mai drepte”, „Noi, comuniştii, cu inima 
fierbinte”, „Uniţi vom dăinui întotdeauna”, „Există 


un partid aci-n Carpaţi”, „Avem pe lume un 
conducător”. 

Asta aţi ratat, copii. Aşa arată coloana sonoră a 
comunismului ceaușist. 

Pentru cine a uitat dulceaţa așa-zisei poezii sau 
n-a apucat s-o guste, iat-o mai Jos, în tot ce are ea 
mai Tulbure: 


Un vultur se roteşte în tării 

Peste Carpaţii mei cu frunți de piatră. 
În lume nu-s mai multe Românii, 

Ci una doar, şi-aceea ne e vatră! 


Sclpesc în soare turle argintii, 

Par sondele un codru de mesteacăn, 
În lume nu-s mai multe Românii, 
Ci una doar, şi-aceea ne e leagăn! 


În zori răsună viers de ciocârlii, 
De aur e pe câmp nemărginirea, 
În lume nu-s mai multe Românii, 
Ci una doar, şi-n ea ni-i fericirea! 


Se-nalţ-un steag cu falduri purpurii, 
La noi în august e fierbinte vara. 

În lume nu-s mai multe Românii, 
Ci una doar, şi-aceea ne e ţara! 


Câteva mărunte observaţii de context: 

1. Fiecare dintre cele patru strofe are aerul unei 
răţoiri şi se încheie cu semnul exclamării. Se poate 
bănui aici o indicație a autorului în folosul 
recitatorilor de la festivalul naţional „Cântarea 
României” sau poate în folosul actorilor distribuiți 
în spectacolele deşănțării encomiastice. Să ştie 
oamenii care urcă pe scenă că e nevoie de trăiri 
viforoase şi de glasuri bubuitoare. Despre patrie nu 
murmuri, despre patrie urli. 

2. Versificația se face şcolăreşte, ca în comuna 
primitivă a poeziei. Aidoma altor barzi ai 

gunoiului, şi Victor Tulbure lucrează la normă. 
Nici el, nici alții nu respectă canonul, deşi și el, şi 
alții scriu despre oameni care ne-au canonit. 
Ștampila lui Eminescu i se lipește de frunte: 
„Înşirând cuvinte goale / Ce din coadă au să sune”. 
În criză de timp şi de talent, Tulbure rimează clar 
şi prost: „piatră” cu „vatră”, „leagăn” cu 
„mesteacăn”, „nemărginirea” cu „fericirea” şi 
„vara” cu „ţara”. Poeţii adevăraţi se feresc de acest 
tip de rimă (substantiv cu substantiv, verb cu verb 
etc.) ca Ucigă-l Toaca de toacă. 

3. Atrage totuşi atenția al doilea vers din ultima 
strofe „La noi în august e fierbinte vara”. Exegeţii 
(!) încă nu s-au pus de acord dacă e vorba de o 
trimitere la serialul Un august în flăcări sau o 
persiflare avant la lettre a lui Donald Trump şi a 
teoriei lui potrivit căreia încălzirea globală este ce 
era proprietatea privată pentru Ion Iliescu: un moft. 

4. A se reține: „viers”, nu „vers”, da? Suntem de 
mii de ani pe-aceste plaiuri. 

5. Există şi o variantă actualizată a poeziei lui 
Victor Tulbure, fără semne ale exclamării şi fără 
rime facile. lată prima strofe: 


Un cormoran se-avântă în tării. 
Ce vede cu privirea-i acvilină? 
Ochiuri de apă, lanuri aurii 

Şi tare-ar face-o baie în piscină. 


Autorul e ministru în timpul liber şi sinistru 
când deschide gura. Spre a i se da totuşi ce-i al lui, 
are fior parodic, după cum arată strofa de mai sus. 
lar dacă-și pune mintea, te poţi trezi, pe nepusă 
masă, cu o mică înlocuire zoologică dinăuntrul 
Serenadei lui Arghezi: „Cormoranul te miroase / 
pe la şase.” 

Cu toate cusururile poeziei în cauză, titlul ei e 
excelent. Nu e limpede (evident, e Tulbure) dacă 
este vorba de potriveală sau de vizionarism. Cert 
este că „în lume nu-s mai multe Românii”. Şi chiar 

nu sunt. Motive? Să le numărăm, coane Fănică. 
Avem o ţară unică prin aceea că: 


Avocatul Poporului pleacă în concediu la 
sfârşitul toamnei, ca să nu atace Ordonanţele de 
Urgenţă legate de justiție la Curtea 
Constituţională, și are grijă să nu-şi delege 
atribuţiile nimănui. 

Prim-ministrul Japoniei e invitat pentru prima 
dată în România de un omolog român care nu-l 
aşteaptă la aeroport, din cauză că tocmai fusese 
îndepărtat din funcție. 

Un fost ministru de externe agasat de excesul de 
hidrogen din apă şi debordând în trecut de 
declaraţii prietenos-admirative la adresa Americii 
se trezește declarând, fără pic de glumă, că „Rusia 
este soluția optimă pentru supraviețuirea noastră ca 
națiune liberă”. 

Un doctor în istorie susține, după o eschivă 
care-l scapă de cămașa de forță, că „limba pe care 
au vorbit-o primii oameni pe pământ a fost limba 
română”. 

Întunericul este mediul optim de lucru atât 
pentru guvernanţii care vor să subjuge justiția, cât 
şi pentru un membru al Curţii Constituţionale, care 
o invită la o discuţie între patru ochi pe președinta 
Înaltei Curți de Casaţie şi Justiţie şi-i mărturiseşte 
că are de gând să ignore un articol de lege, spre a- 
şi sluji căpeteniile penale. 

Premierul se laudă cu scosul ţării din noroi într- 
o ţară în care există drumuri înnămolite până și în 
capitală, spre a nu mai vorbi de alte localităţi. 
Programul Naţional de Dezvoltare Locală e, în 
ciuda numelui, un sistem de sifonare a banului 
public printr-o rețea care constă inclusiv în 
evlavioșşi reprezentanţi ai clerului. 

Ministrul agriculturii scapă din marcaj şi 
stupefiază asistența din cancelariile europene 
vorbind liber și provocându-i pe interpreți la un 
nivel  nemaiîntâlnit până atunci. lată pasul 

introductiv: „A pornit o primă întrebare de la un 
coleg, îngăduiți-mi să vă spun așa, care are același 
nume ca și mine — Petre. Dar ce loc nu e plăcut în 
România?! Bravo! Am intrat în sală cu un succes 
formidabil, bravo!, extrem de important, dar atât 
de necesar şi de util pentru noi toți. Aveţi, să știți, 
vă spun aici, un moment deosebit de important 
prin prezența subsemnatului în acest consiliu. 
Bravo! A se vedea populația de cormorani. 
Cormoranii în România fac baie în piscine, nu se 
mai feresc de oameni — de pescari, nici atât. Va 
mulțumesc pentru întrebări. Bravo!” Urmează 
pasul solomonic, făcut în marginea unei întrebări 
despre soluția pe care o propune ministrul în 
chestiunea Brexitului: „Regret, sigur, și Uniunea 
Europeană este mai săracă faţă... fără Anglia... 
este mai săracă față de Marea Britanie. Dar aceste 
lucruri le putem gândi, le putem judeca în interesul 
comun şi urmărim cu interes paşii în acest 
domeniu, astfel încât dorinţa de-a fi împreună să se 
manifeste oricând, şi pentru aceasta suntem în 
stare toți să găsim soluții pentru a genera o 
asemenea stare de lucruri în care obiectivele 
comune să fie atinse cu dorinţa fiecărei părți şi cu 
interesul legitim pentru fiecare domeniu.” În fine, 
iată şi pasul al treilea, cel romantic-metaforizant: 
„V-o spune un om care înţelege furtuna Brexitului, 
dar înţelege şi furtuna pescarului în momentul în 
care el se află în raport cu natura şi nu găseşte 
soluţii pe care să le folosească atunci când nevoia 
îl împinge şi situația o dictează.” 

Un cetăţean poate ocupa pe rând trei, patru sau 
cinci fotolii ministeriale, fără vreo competenţă 
anume pentru niciunul dintre domeniile pe care e 
chemat să le administreze. 

Un deputat cere expulzarea ambasadorului SUA 
fiindcă, sprijinind lupta împotriva corupției, îl 
susține pe fostul procuror-șef al DNA. Partidul 
căruia îi aparține deputatul dă țării un guvern care 

gargariseşte tot soiul de refrene prin care elogiază 
parteneriatul cu SUA şi NATO. 

Diverși impostori îşi fabrică diplome şi parafe, 
îşi cumpără halate şi pe urmă se angajează ca 
medici în spitale importante din Bucureşti şi din 
țară. 

Guvernul are în componență analfabeți, 
plagiatori şi sfertodocti, iar camerele 
Parlamentului sunt conduse de condamnati penal. 

Numărul celor care pleacă din țară sătui de 
minciună, sărăcie, abuz, nepăsare, corupție şi 
neglijență criminală depăşeşte cinci milioane şi 
transformă România în ţara cu cea mai mare 
populație emigrată pe timp de pace din întreaga 
lume. Înaintea României se găseşte doar Siria, 
devastată de un război civil înfricoșător. 

Un premiu național de poezie este transferat 
dinspre câștigător spre al doilea clasat întrucât 
câştigătorul nu poate fi de faţă la premiere — 
festivitatea se desfăşoară la sute bune de kilometri 
de locul unde poetul, în vârstă de optzeci de ani, e 
bolnav şi țintuit la pat. Al doilea clasat, cu o stare 
medicală incomparabil mai bună, se deplasează la 
locul faptei, ridică premiul și mulţumeşte juriului. 

Un deputat cu cvasistudii de  cvasidrept 
confundă protestul cu greva şi-i amenință cu 
închisoarea pe magistrații care protestează 
împotriva unei ordonanțe de urgenţă care le pune 
gâtul în jugul partidului aflat la putere şi le 
suprimă independența decizională. 

Analfabetismul funcțional depăşeşte 40%, ceea 
ce trimite România la coada ţărilor membre ale 
Uniunii Europene (și) la acest criteriu. 

Fostul procuror-şef al României e şicanat, jignit 
şi linşat politic de compatrioţii din partidul aflat la 
putere când candidează la șefia Parchetului 
European. Cei care se comportă aşa sunt aceiași 
care  deplâng atitudinile  antiromâneşti ale 
europarlamentarilor care  divulgă pe scena 
europeană abuzurile guvernului român. 

Operaţiunea de obstrucționare a candidatului e 
desfăşurată de un partid plin de inși „mândri că 
sunt români” şi are loc exact când România se află 
la conducerea rotativă a Consiliului Uniunii 
Europene. 

Aşa cum observă doi gânditori români într-o 
conferință ţinută sub cupola Ateneului Român, 
contraselecția politică şi morală are câştig de cauză 
în dauna modelelor iradiante ale binelui. 

Un senator constată că „pe vremea tehnocraților 
se făceau şase ore de la Caransebeş la Bucureşti, 
pe când acum, datorită creşterii economice, se fac 
opt, fiindcă sunt mai multe camioane pe drum”. 

Spitalizarea reprezintă supărător de frecvent 
scurtătura spre infecție şi deces. 

Ministrul muncii devine şomer. 


Din aceste motive și din alte câteva zeci, „în 
lume nu-s mai multe Românii”. Măcar atât. 
R.P 


Cele mai multe texte din acest volum au 
apărut pe site-ul www.digD4.ro. Le 
mulțumesc celor care îl coordonează, în 
primul rând lui Dinu Gheorghe Jr, pentru 
acordul de publicare. Două texte au 
apărut în revista New Money, iar 
mulțumirile mele se îndreaptă şi spre 
redactorul-şef, Ionuț Ancuţescu. Ultimul 
text, Om şi persoană (plângere 
nepenală), este expresia nepublicată 
până acum a unei uriașe deziluzii. 

Poezia pamblicarului celălant 


Sătule să-i desfete pe zeii din Olimp şi să 
danseze cu Apollo, muzele au coborât pe pământ, 
dornice să vadă care sunt variantele de /oisir ale 
muritorilor şi cum arată echivalentele telurice ale 
pădurilor din Helicon şi Parnas. Trei dintre ele, 
Calliope, Erato şi Euterpe, și-au amintit că au drept 
preocupare comună poezia și au organizat o 
descindere în folosul ministrului educației 
naționale, Valentin Popa. Domnul Popa e un 
torționar asiduu al limbii române, pe care o 
striveşte sub carâmb cu fiecare prilej. Asta însă nu- 
i inhibă avântul poetic, mai cu seamă când 
Academia de Studii Economice din Bucureşti 
împlineşte 105 ani de la înființare, iar ministrul e 
invitat să se adreseze de la microfon auditoriului 
strâns în aula magna. În același timp, prin măsurile 
luate împotriva celor pe care ar trebui să-i 
slujească, Valentin Popa se alătură demnitarilor 
care cred că dacă ai demnități poţi să-ți suspenzi 
demnitatea. Şi nici măcar imaginația nu e aliatul 
de nădejde al ministrului. Dacă ar fi fost, l-ar fi 
prevenit că acronimul ASE poate fi citit ca 
începutul formulei „A SE slăbi” şi nu l-ar fi lăsat 
să se expună atât de mult ridicolului. 

Prin grija site-ului www.recorder.ro şi a câtorva 
televiziuni care au preluat filmul de pe site, 
românii au constatat că Valentin Popa şi-a învins 
tracul celui care, conform propriei sale mărturisiri, 
n-ar avea întotdeauna cuvintele la el. Revirimentul 
e vizibil şi trebuie salutat ca atare. Sigur, poate că 
unii s-ar fi aşteptat ca ministrul să nu fie excesiv 
de zglobiu tocmai când mari instituții de 
învățământ superior din ţară îi reproşează 
managementul neperformant și nedreptățile comise 
în legătură cu cele opt universităţi care vor primi 
mai puţini bani în anul 2018-2019, ca urmare a 
reducerii cifrelor de şcolarizare pentru studule de 

licenţă, masterat şi doctorat. Ce nu ştiu cei care 
emit obiecții e că nu poţi să te pui cu muza. lar cu 
muzele, nici atât. Grupându-se în jurul lui Valentin 
Popa, cele trei purtătoare de inspirație descinse din 
Olimp l-au somat să profite de prezenţa lor şi să 
fericească publicul. Mai docil decât premierul, 
ministrul Popa s-a supus somaţiei şi a livrat ceva 
care, în lipsa unui termen mai potrivit, ar putea 
trece, la o adică, drept „poezie”. 

Aşa cum s-a putut convinge toată lumea, 
valoarea poetică a lui Valentin Popa riscă să fie 
sub valoarea lui de manager, ceea ce nu-i deloc 
simplu. Pe de altă parte, hazul fără voie nu are 
nevoie de muză, ceea ce explică viteza cu care s-a 
prăbuşit ministrul în penibil, în aplauzele mai 
degrabă jenate ale celor siliți să-l asculte recitând. 
Fiindcă poezia lui Valentin Popa e demnă de 
brigăzile sătești de pe vremuri şi constă într-un 
ghiveci de cacofonii, cuvinte profund nepoetice, 
rime pioniereşti şi tentative eşuate de umor. Nici 
măcar indulgența premeditată a juriilor artistice de 
pe vremuri n-ar fi lăsat să treacă mai departe o 
versificare atât de sărăcuţă şi un asemenea bătut de 
apă în piuă. 

Neavând de tăiat nicio „pamblică”, ministrul 
Valentin Popa a atacat „celălant” registru al 
prezenţei sale publice: înșirarea de cuvinte care ar 
putea produce, printr-o fortare a notei, impresia de 
versuri. A făcut-o cu un zâmbet complice, de 
frezor care iese pe uşa fabricii cu zece minute 
înainte de închiderea programului de lucru și dă pe 
gât una mică la prima speluncă ieşită în cale. 
Surâsului ministerial 1 s-a răspuns cu un rictus din 
partea muzelor, care nu-şi închipuiseră, bietele de 
ele, că bătuseră atâta drum pentru următoarele: 


Se cuvine, dragi prieteni, ca la ceas aniversar 


Să-i cinstim pe-acera care la ASE fost-au 
făurari. 

Pe acei ce-au pus sămânţa și au tras din greu, cu 
spor, 

De la domnul Davidoglu pân” la domnul Istudor. 

Pe toți ce-au împins ştacheta spre înalturi, către 
Zări, 

Ca ASE-ul să răspundă miilor de provocări. 

Care-au îmbinat tradiții c-un învățământ 
modern, 

Ducând faima Academiei şi intern, dar şi extern. 

Lor, a noastră admiraţie şi nu știu dacă contează, 

Cică toate se-mplini-vor dac-un Popă le urează. 


Dacă muzele n-au părut încântate de lirica 
valentin-popistă, în public s-a distins un cetăţean 
care, deloc stingherit de ceea ce auzise, ca alți 
participanţi, a însoțit momentul poetic cu nişte 
aplauze largi, de tipul celor promovate pe vremuri 
la congrese şi plenare de Emil Bobu. Din două, 
una: fie omul era surd, fie auzea bine şi ţintea o 
promovare cu sprijinul ministrului. Calliope, Erato 
și Euterpe, în schimb, au pierdut din vedere un 
lucru important: că în pauzele de politică şi decizii 
împotriva poporului, în intervalele dintre sforării și 
mișmașuri, PSD hrăneşte şi se hrăneşte cu poezie. 
O dovedește producția absconsă a Gabrielei Firea, 
pe care Nicolae Manolescu a avut grijă s-o 
escorteze în Uniunea Scriitorilor, spre a o așeza în 
rând cu Foarţă, Blandiana, Brumam, Iuga, 
Soviany, Mălăncioiu, Cărtărescu şi Dimov. O 
dovedește chiar mai bine osanaua nerușinată pe 
care i-a închinat-o Mircea Cosma lui Victor Ponta. 
Mai ţineţi minte? 


Victor, o galaxie română-n devenire 
Răsare-n universul zidit de răstigniri, 
Pe temelie veche, de piatră și Jertfire, 
El reînalţ-o ţară a vechilor români. 


Pe viitor, stimate şi delicate muze, vă rog să vă 
odihniţi doar prin codrii din Helicon şi din Parnas. 

Nu mai vizitaţi România şi nu mai poposiţi lângă 
fruntea înfierbântată a politicienilor-poeţi. Fiindcă 
voi plecaţi şi încingeţi iarăși hora cu zeul-Soare, pe 
când noi rămânem cu ei pe cap și la cârma ţării. Şi 
habar n-aveţi cât e de rău. 

La noi, la Bruxelles 


Viorica Dăncilă este numele din secolul XXI al 
lui Chivu Stoica. Ocupaţi să-i asorteze cariere în 
care s-ar fi dovedit mult mai competentă decât cea 
de prim-ministru (croitoreasă, taxatoare, gospodină 
pregătind sarmalele etc.), oamenii nu au timp să 
observe cât de mult seamănă premierul de azi cu 
cel din perioada 1955-1961, când ţara se numea 
Republica Populară Română. Fiecare dintre ei vine 
la pachet cu sforile prin care poate fi manevrat de 
păpuşar (Liviu Dragnea azi, Gheorghe Gheorghiu- 
Dej ieri). Fiecare are un devotament orb faţă de şef 
şi un dispreţ mat pentru știința de carte. Fiecare e 
gata să treacă prin zid sau prin foc dacă i-o cere cel 
care l-a pus în funcție. Fiecare e certat cu limba 
română şi nu pierde nicio ocazie de-a se face de 
râs, fără ca asta să-l tulbure în vreun fel. Fiecare e 
primitiv politic, incult şi slab echipat intelectual. 
Fiecare e incapabil să se exprime fără să se uite pe 
foaie (lasă că rezultatele nu sunt onorabile nici 
atunci). Fiecare e un monument de inadecvate. 

Unul dintre dezavantajele Vioricăi Dăncilă în 
compararea ei cu Chivu Stoica e televiziunea. De 
fapt, mass- media. Dacă în urmă cu o jumătate de 
secol bâlbâielile, gafele şi paşii greşiți se vedeau 
mai greu, astăzi devii prilej de glume în mediul 
online la trei secunde după comiterea boroboaţei. 
În plus, libera exprimare încă n-a fost forfecată. 
Din punctul ăsta de vedere, Viorica Dăncilă 
trăiește o dramă. Din celelalte puncte de vedere, 
drama e a noastră. lar faptul că un premier- 
marionetă angajează şi reprezintă România ar 
trebui să invite la revoltă, nu la persiflare. Un 
Marian Nistor sau un Miron Cozma se face de râs 
în nume propriu. Viorica Dăncilă cade la rândul ei 
în ridicol de fiecare dată când intră în cadru, dar de 
durut ne doare pe noi. În plus, faptul că un 
asemenea om poate fi şef de guvern demonstrează 

două lucruri: 1. Că funcția cu pricina e la 
îndemâna oricui; 2. Că Dumnezeu nu numai că 
există, dar ne ajută zilnic şi stăruitor să nu crăpăm. 
Andrei Pleșu chiar a observat cândva că nu se 
poate concepe dovadă mai bună a existenţei lui 
Dumnezeu decât faptul că o ţară condusă de atâția 
hoți și incompetenți nu se scufundă. Nu se sufocă. 
Nu rămâne fără semne vitale. 

N-a mai existat de mult un politician (abia m-am 
abținut să pun ghilimele) care să ne facă să plecăm 
atât de des după fentă. Aparițiile publice ale 
Vioricăi Dăncilă au devenit, în timp, motive de 
jind şi nerăbdare. Le pândim cum pândeam 
anecdotele cu Dem Rădulescu și Puiu Călinescu la 
revelioanele de dinainte de 1990. Abia aşteptăm să 
mai vedem o dată la lucru rocada intervocalică din 
mintea premierului. Abia așteptăm să-l auzim pe 
„1” pronunţat în loc de „e” şi invers. Când „Brixit” 
şi „dificit”, când „prevelegiu” și „preşedenţie”. 
Înconjurată de un ministru al muncii care vorbeşte 
despre marșul tramvaiului când ar vrea să 
vorbească despre piața muncii şi de un ministru al 
educației care n-ar trece un examen onest de 
admitere la liceu, Viorica Dăncilă acceptă să se 
facă de râs de dragul partidului şi mai cu seamă al 
şefului său. Rezistenţa ei la hohot şi la arătatul cu 
degetul e, până la urmă, remarcabilă. Numai că 
rezistența aceasta nu vorbeşte despre spiritul de 
sacrificiu, ci despre îndeplinirea unei misiuni care 
îmbogățește partidul şi  nenorocește tara. 
Teleormanizarea guvernului nu e un accident, ci 
dovada vie că piovra poate urca de la nivelul unui 
judeţ la nivelul României. Fidelitate oarbă, 
încârdășire, dispret şi dorința de-a rupe coloana 
legii — iată instrumentele de lucru ale guvernului 
român în anii douăzeci-optsprezece-douăzeci- 
nouăsprezece. 

Să nu fim naivi. Viorica Dăncilă e o ţintă facilă 
fiindcă ăsta e rolul ei. A fost prezentată ca o fire 
pașnică și face tot ce depinde de ea ca să intre în 

pielea personajului. Nu ripostează când e 
comparată cu o nașă la o nuntă de mediu rural, 
când e sfătuită să nu se mai îmbrace cu draperia 
sau când e întrebată de limbile străine pe care le 
vorbeşte, în afară de daco-gestică. Nu se 
enervează, nu ridică tonul, nu-i ceartă pe ziariștii 
insolenți sau băgăreți. Repet, ăsta e rolul. Cu 
majuscule: ĂSTA E ROLUL. Avem deplina 
libertate să râdem şi să ne izbim cu palmele peste 
pulpe când o auzim şi când o vedem. Şi exact asta 
facem. Momeala e atât de apetisantă, încât ne dăm 
coate în burtă ca să prindem cât mai mult din ea. 
Iar în spatele ei păpuşarul râde pe sub mustață și 
își vede liniştit de planuri. Viorica Dăncilă nu e 
doar un om de paie, ci în primul rând o diversiune. 
Un paratrăsnet. O pistă falsă. A red herring, cum ar 
spune englezii dac-ar mai fi „la noi, la Bruxelles”. 
Ehe, ce râsete a provocat şi scuza invocată de 
premier pentru „douăzeci-douăzeci” şi pentru 
limbajul tehnic al organismelor europene. S-a 
făcut imediat legătura cu bancul în care 
învăţătoarea îi trimite pe flamanzi într-o parte a 
clasei şi pe valoni în cealaltă, dându-i ocazia 
micului Ițic să întrebe: „Și noi, belgieni?” 

E cazul să nu mai râdem de Viorica Dăncilă? 
Nu. Nici n-am putea. Oferta e prea generoasă ca s- 
o refuzăm. Dar râsul n-are voie să ne adoarmă 
atenția și să ne confecționeze o imagine bună 
despre noi. Nu putem spune „Dăncilă e inferioară, 
iar noi, cei care o luăm peste picior, suntem 
superiori”. Ar fi o eroare colosală. Deocamdată, 
câtă vreme avem mai departe în fruntea țării 
profitori, manipulatori și oameni certaţi cu legea, 
nu suntem superiori. Suntem niște proşti cărora a 
început să le fie lene să-și folosească plămânii, 
gurile şi ştampila de vot. Suntem o masă de 
candizi căreia 1 se serveşte o comedie menită să 
ascundă drama. Cu excepția câtorva tulpini din 
București şi a nucleelor de tipul „Vă vedem!”, 

suntem în pierdere de rezistenţă, tenacitate și 
solidaritate. Iar asta nu e bine deloc. 

Discursul urii, duhoarea gurii 


Episodul petrecut nu de mult pe stadionul 
Anghel Iordănescu din Voluntari depăşeşte 
granițele mojiciei. Ilie Ciuclea, patronul lui 
Juventus Bucureşti (preschimbată ulterior în FC 
Daco-Getica), nu e, în situația de față, doar o 
gazdă care, la vederea oaspeților, confundă 
„primitor” cu „primitiv”. El devine ghid pentru 
amatorii de excursii într-o Românie cavernicolă pe 
care îți vine greu s-o aşezi în rama Uniunii 
Europene. Mai precis, Ilie Ciuclea dă dispoziţie ca, 
înaintea meciului din play-out cu Sepsi Sfântu 
Gheorghe, din boxele stației de amplificare să se 
reverse versiunea pornografic-xenofobă a 
cântecului Doamne, ocroteşte-i pe români, cântat 
în varianta originală de Sava Negrean-Brudaşcu. 
Subalternii se execută, iar asistenţa aude măscările 
antimaghiare prin care Ilie Ciuclea crede că-și 
legitimează patriotismul şi naționalismul. 

Nu e prima și nu va fi ultima mostră din ceea ce 
se cheamă, de la o vreme încoace, discursul urii în 
România. Au sărit şi alții cabalina, cu tot cu şaua 
de fabricaţie panonică. La un Steaua-Ujpest 
consumat cu ani în urmă, nişte suporteri ai Stelei 
au arborat un banner pe care scria „Cât ţine o 
unguroaică rahatul în ea? Nouă luni”. În maghiară, 
pentru a se elimina echivocul din mintea 
oaspeților. Deosebirea dintre fapta de atunci a 
suporterilor şi scârboşenia comandată de Ilie 
Ciuclea e importantă. În primul caz, vorbim de un 
grupuscul de exaltaţi. În al doilea, de patronul unei 
echipe din Liga I (între timp, echipa a retrogradat — 
n.m.). Manifestările şovine sau xenofobe de care ai 
parte în peluze sunt condamnabile, oriunde s-ar 
petrece — la București sau la Budapesta, la un meci 
de handbal feminin sau de hochei pe gheață. Există 
isterici şi decerebrați la Moscova și Salonic, la 
Varşovia şi Belgrad, la Istanbul şi Monterrey. 

Mizeria unora nu se poate justifica sau explica prin 
raportarea la mizeria altora. „Las” că şi voi faceţi la 
fel” nu e un argument, ci doar o formulă care 
încinge în loc să aplaneze. Oprobriul trebuie să fie 
ferm, indiferent cine e obiectul lui. Ungurii care 
aruncă pliculeţe cu urină în capul handbalistelor 
din România trebuie tratați cu acelaşi ochi critic și 
cu aceleaşi sancțiuni ca românii care zgâlțâie 
gardurile de protecție şi zbiară „afară, afară cu 
bozgorii din ţară”. Fiecare pădure are uscături care 
se cuvin scoase şi date deoparte. 

Dar asta e doar o parte a problemei. A doua 
parte ține de faptul că ospitalitatea de tip Ilie 
Ciuclea se desfăşoară într-un an cu semnificații 
istorice şi politice pentru România, pe care 
patronul lui Juventus București nu pare să le 
discearnă. Nu ai voie să te comporti așa niciodată, 
dar cu atât mai puţin în 2018, dacă nu ești 
dușmanul ţării pe care susţii c-o adori. Ilie Ciuclea 
iubeşte România cu atâta patimă, încât e gata s-o 
facă de râs în public. Şi nu ezită să-i semneze 
compromiterea, făcându-şi în acelaşi timp de 
ruşine părul care i-a albit inutil. 

Un amănunt. După porția de sex oral pe care, 
cocoțat pe statuie, Avram Iancu le-o distribuie 
ungurilor (nu e cam incomod, totuși?), peste 
stadionul din Voluntari coboară zvon de cântec, joc 
şi voie bună. Nimic de obiectat. Atâta doar că, 
după muzica populară, de la aceeaşi stație din care 
se revărsase un picuț mai devreme kitsch-ul 
scabros şi xenofob cu crăişorul în erecție şi cu 
„bomba atomică din câmpia nordică” (sic!) se 
intonează imnul național. Tot din patriotism, de 
bună seamă. Lui Ilie Ciuclea nu i se pare nepotrivit 
ca Deşteaptă-te, române! să fie prefaţat de un 
pornoșag  antimaghiar. În plus, Ciuclea se 
consideră îndreptățit să-şi adjudece imnul ţării şi 
să facă din el un obiect de uz şi abuz personal. Ce 
anume îi dă dreptul lui Ilie Ciuclea să deschidă 
fiecare meci considerat pe teren propriu al echipei 

sale cu Deşteaptă-te, române!? Nimeni nu ştie, 
nimeni nu întreabă. Mai rămâne să-l pună la 
chefuri, la grătare sau când își serbează nepoții. 
Totuşi, n-ai voie să te înstăpânești pe un simbol şi 
să-l degradezi în halul ăsta. Confiscând imnul și 
punându-l la stație pe unde apucă, Ilie Ciuclea se 
comportă ca bişnițarii care se plimbau prin 
Lipscani cu un deceniu în urmă și vindeau țigări 
fără timbru echipați în treningul naționalei de 
fotbal. 

Un al doilea amănunt. Cu toate minusurile lui 
(şi va fi având destule), primarul Florentin Pandele 
din Voluntari nu are nicio vină în toată povestea. 
Publicul din Voluntari şi ceilalți reprezentanți ai 
echipei, la fel. Juventus București nu deține un 
stadion omologat pe care să-şi joace meciurile de 
acasă şi apelează la bunăvoința altora — mai întâi la 
a celor de la Petrolul, pe urmă la a celor de la FC 
Voluntari. Juventus este un oaspete care se 
transformă de nevoie în gazdă în faţa celuilalt 
oaspete. Lui Ilie Ciuclea pare să-i fi scăpat şi 
amănuntul că, întâmplător, nu era la el acasă în 
după-amiaza cu pricina. Nu de alta, dar la el acasă, 
conform regulamentelor în vigoare, nu are nimeni 
voie să-i calce pragul altfel decât pentru meciuri 
amicale. 

Un al treilea amănunt, în folosul amatorilor de 
naționalism viforos. Există pe YouTube un filmuleţ 
cu intonarea imnurilor la meciul de rugbi Irlanda- 
Anglia jucat în 2007 pe Croke Park din Dublin. 
Adică exact pe locul unde, în 1920, poliția engleză 
ucisese mai mulți cetățeni irlandezi. Toată presa 
lumii a așteptat intonarea imnului englez ca pe un 
prilej de huiduială irlandeză şi de resentiment urlat 
până în buza apoplexiei. Când colo, God Save the 
Queen s-a auzit limpede şi curat, fără un fluierat 
din tribune, însoțit doar de vocile rugbișştilor şi 
spectatorilor englezi. Pentru cele două imnuri 
irlandeze (la rugbi Irlanda și Irlanda de Nord 
formează o singură echipă), fac apel la frazele lui 

Traian Ungureanu din articolul „Graţia la Dublin. 
Binele există” (revista 22, 9 martie 2007): 


A doua întâmplare de mare puritate 
omenească s-a petrecut de îndată ce a început 
imnul Irlandei. Pe tot aliniamentul echipei, 
din vârful versanților zdrumicați ai feţelor 
pocite de lovituri şi prin văile musculare ale 
bărbaților gata de rugbi, curgeau ropote mari 
de lacrimi. [...] Irlandezii plângeau. Feţele 
călcate temeinic în picioare aveau, sub 
lacrimi, suavitatea vulnerabilă a copiilor care 
sunt hotărâți să-și apere mama. Ceva le-a 
poruncit acestor bărbați stâncoși, distruşi şi 
reconstruiți sub mii de grămezi să plângă. Să 
plângă în hohote, până la capăt, cu un curaj 
biblic, ca la capătul lumii, mult după trecerea 
omului prin sisteme, societăți, istorie şi 
ideologii. Irlandezii au plâns și asta a fost 
bine. Au plâns pentru că îşi iubesc ţara, cu un 
patriotism care a uitat să mai ceară sângele 
dușmanului și a devenit un fior zguduitor şi 
pur. Acest simțământ nechemat nu se fabrică 
şi nu se educă. E acolo când trebuie și în cine 
trebuie. 


Și-acum, înapoi dintre smaralde în nămol. 
Imediat după încheierea meciului de la Voluntari 
(unde, să vezi neglijență divină, Dumnezeu nu i-a 
ocrotit pe românii lui Ilie Ciuclea de „ungurii” 
Simonovski şi Tandia, unul macedonean, celălalt, 
malian născut în Franţa), mi-am spus punctul de 
vedere în emisiunea Digi Sport Special, în 
prezența moderatorului Vali Moraru. Acest punct 
de vedere a fost preluat pe pagina de Facebook a 
postului TV Digi24 şi a altor câteva canale media, 
inclusiv a unui post de muzică rock. El a suscitat, 
previzibil, o serie de comentarii care mă obligă la 
un autodenunţ și la două precizări. 

Recunosc, după cum judicios au observat unii 
comentatori, că merg cu metroul. Asta face din 
mine, conform domniilor lor, un ratat. Nu numai 
că îmi asum condiția, dar simt că e nevoie de 
mărturisiri complete. Prin urmare, e momentul să 
afle suflarea românească — patrioți şi nepatrioți 
laolaltă, eroi şi spurcăciuni, bronzuri şi ticăloşi — 
că merg şi cu tramvaiul. lar uneori, când mă 
prăbuşesc pe ultima treaptă a degradării, iau chiar 
troleibuzul. Cufundat în smârcurile abjecției, nu 
mă mai interesează ce cred ceilalți. Scot o carte din 
rucsac, citesc şi încerc să-mi trăiesc drama mai 
departe. În mișelia mea, am practicat această 
stilistică a ratări şi în metrourile altor oraşe din 
Europa (Roma, Budapesta, Londra, Praga, Madrid, 
Paris, Viena etc.) şi am constatat cât de mare e 
numărul rataților de pe planetă. Cu totul curios, nu 
păreau copleșiți de greutatea poverii, ci mai 
degrabă bucuroşi că pot vedea locuri frumoase, cu 
sau fără hartă sau ghid. Asta dacă nu cumva or fi 
vrut să-şi camufleze, abil sau stângaci, deprimarea 
şi eşecul. 

Dacă tot am promis mărturisiri, iată încă una, 
care va isca, fără îndoială, un nou val de dispreţ: 
îmi place să merg pe Jos. Ştiu, e jenant, e nedemn 
şi poate fi — la limită — nepatriotic (nu de alta, dar 
văd mai bine cum arată trotuarele şi ce zace pe 
ele). E un obicei de om trist și neîmplinit, în 
virtutea căruia parcurg în medie 6-7 kilometri pe 
zi, după cum îmi confirmă iPhone-ul primit de 
pomană de la un om milostiv. Simplul fapt că 
petrec atât de mult timp pe străzi, pe trotuare şi 
prin parcuri dovedeşte că sunt un neisprăvit fără 
meserie și rost pe lume. Adică — aici voiam să 
ajung — un ratat. Cercul se închide, fiindcă — dacă 
mă urmăriți atent — de-aia e cerc. 

Portretul schiţat de unii forumişti adaugă 
trăsăturilor ratatului pe cele ale bețivului. Distinșii 
domni nu se înșală nici aici. Conform distihului 
„ŞI-altădată, şi-altădată / o s-o facem și mai şi mai 

plată”, beau de sting. Pot oricând să deosebesc, 
chiar şi pe întuneric, Perla Harghitei de Tuşnad și 
Dorna de Borsec. Când simt primejdia 
manierizării, nu-mi rămâne decât să comut de pe 
plată pe gazoasă, spre a mai dribla o dată soarta 
ostilă. E adevărat, am o idee fixă: ţin morțiş ca apa 
să fie rece sloi. Vară sau iarnă, dimineaţa sau seara, 
cu sau fără durere de gât, nu-mi priește decât apa 
foarte rece. 

Doi-trei vigilenți au sesizat de asemenea că 
scriu cărți, după ce supraviețuiesc cum-necum 
sesiunilor de luat metroul, de mers pe jos şi de 
băut apă. Sigur, apă bei, apă scrii. Cum însă berzei 
chioare îi face Dumnezeu cuib, s-a găsit o editură 
care să-mi publice mâzgălelile. Pe de altă parte, 
ştiut fiind că, dacă-i dai nas lui Ivan, ţi se suie pe 
divan, am profitat samavolnic de ajutorul oferit şi 
am scris alte şi alte cărţi. În candoarea ei, editura 
(prestigioasă, zice-se) continuă să le publice, după 
cum, în adamica lor inocenţă, oamenii continuă să 
le cumpere. Pas de mai înţelege ceva. 

Cu un asemenea portret, nu mi-ar rămâne, 
potrivit sugestiilor formulate de aceiaşi 
observatori, decât să mă mut şi să trăiesc „în 
ungurime”. Ca să mă învăţ minte. Ticălos mai 
sunt! Am trăit deja „în ungurime” înainte să le vină 
dumnealor ideea. Am stat patru ani şi două luni 
într-o localitate care avea „parte românească” și 
„parte ungurească”, fără ca asta să provoace vreo 
tensiune cât de măruntă. Mai mult, doi dintre cei 
trei premianți ai clasei unde am fost diriginte erau 
de etnie maghiară. Şi mai mult, unul dintre ei vine 
chiar şi astăzi, după mai bine de treizeci de ani, la 
lansările cărţilor mele din zonă. În afară de asta, 
am stat „în ungurime” la Tușnad şi Sfântu 
Gheorghe, la Miercurea Ciuc și Târgu Mureş, la 
Budapesta și Pecs, la Szeged şi Miskolc. Nu am 
avut nici cel mai mic reproş faţă de felul cum am 
fost tratat. lar „în ungurimea din România” am stat 
şi cu decenii în urmă, când lumea nu simţea nevoia 

să fie politicoasă cu mine fiindcă apăream la 
televizor. Pesemne că am avut o baftă chioară, pe 
care nu o pot datora decât amplasamentului 
zodiacal. 

În fine, precizările. Prima: nu sunt angajatul lui 
Zoltán Teszári, ci doar colaborator la Dig124, Digi 
Sport şi Digi FM. Angajatorul meu are alt nume și 
altă ocupaţie. Nu e specialist în televiziune, dar 
apare uneori la postul Dig124, deținut de domnul 
Teszâri. Se vede treaba că nu face impresie 
detestabilă, din moment ce invitația îi e reînnoită. 
A doua precizare: cei care îmi reproşează că, 
amendând derapajul produs de Ilie Ciuclea la 
Voluntari, „m-am vândut pentru o ciorbă” vor afla, 
cu acest prilej, că prefer supele. 

Dragoste prin abandon 


Mă uit de multă vreme la Rareş Bogdan şi la 
jocurile lui de putere. O fac cu sentimente 
contradictorii. Îi împărtășesc destul de des punctul 
de vedere şi-i admir capacitatea de-a asuma cauze 
pentru care merită luptat. În schimb, stilistica lui 
de moderator mă împinge uneori în stupoare. 
Printre altele, din cauza tendinței de a-şi abandona 
rostul şi de-a urca pe baricade din primele minute 
ale emisiunii. Rareş Bogdan dă frecvent impresia 
că trăieşte la temperaturi primejdioase. Încărcătura 
patetică a rostirilor, exaltarea și fixismul sticlos al 
privirii nu-l recomandă pentru postura de gazdă 
TV. Un moderator care nu e nici moderat, nici 
moderabil nu are cum să modereze. El poate doar 
să urce pe metereze cu pumnalul între dinţi. Să se 
aprindă spectaculos. Să pronunţe diatribe, verdicte 
şi sentințe. Să elogieze despletit și să atace 
necruţător, fără să-şi aleagă cuvintele. Definiţia din 
dicționar a moderatorului — „Persoană care 
conduce cu imparțialitate o dezbatere” — e greu de 
mariat cu acest clujean aprig şi gata oricând să se 
dilate până când umbra îi acoperă interlocutorii. 

S-a întâmplat să-l văd la lucru pe Rareş Bogdan 
în două ipostaze perfect opuse în mai puţin de o 
săptămână. Prima dată l-am văzut primindu-l în 
studio pe regizorul Andrei Şerban, în faţa căruia a 
desfășurat un covor de laude pe care musafirului se 
simţea că-i e jenă să păşească. Încercările lui de-a 
domestici aplombul laudativ al gazdei au fost 
ignorate total. Bombardamentul cu superlative a 
continuat: fabulos, formidabil, colosal, inegalabil, 
extraordinar, senzațional etc. Categoric, Andrei 
Şerban merită aprecieri şi acolade pentru ce face. 
Însă când te roagă să-l cruţi, un picuţ incomodat de 
atâtea tămâieri, şi tu o ţii langa se cheamă că pierzi 
măsura. Rareş Bogdan contrazice școala ardeleană 
a cumpătării, preferând exaltările adolescentine și 

îngroparea interlocutorului sub tone de confeti 
verbale. Sigur, asta în situaţiile când invitatul 
răspunde câtorva criterii de exigență şi are un 
palmares pe care nici măcar rău-intenționaţii nu 
pot să-l conteste. 

A doua oară Rareş Bogdan a dedicat o ediție din 
Jocuri de putere alegerilor de la Federaţia Română 
de Fotbal. Povestea a avut două episoade în care 
moderatorul a îmbrăcat pe rând haina lobbyist-ului 
(de fapt, a propagandistului, fiindcă lobby-ul 
autentic se face pe bani) şi a procurorului. În prima 
dintre cele două emisiuni, Rareş Bogdan a reușit să 
danseze pe aceeaşi partitură cu Mihai Gâdea, într-o 
prestație care îi va fi făcut pe mulţi să se frece la 
ochi. Puţini ar fi crezut că două posturi TV cu 
agende radical diferite ar fi în stare să se comporte 
identic de dragul şi în folosul candidatului Ionuț 
Lupescu. Lui Mihai Gâdea nu i-a venit greu să 
monteze un cenaclu omagial. Publicul încă ţine 
minte spectacolul encomiastic organizat de același 
personaj şi difuzat de Antena 3 de ziua lui Dan 
Voiculescu. De la Rareş Bogdan așteptările erau 
întru câtva diferite. Și totuşi, moderatorul de la 
Jocuri de putere a funcţionat exact pe aceleaşi 
coordonate şi în același registru cu cel de la 
Sinteza zilei. Până şi coloana sonoră a emisiunilor 
a fost aceeași, fapt observat cu delicii în presă. 
Gâdea şi Bogdan au apelat la Vangelis și la 
coloana sonoră din filmul căruia, cu justificată 
pedanterie numerologică, premierul Dăncilă i-ar 
spune, fără doar şi poate, Cucerirea Paradisului — 
paisprezece-nouăzeci şi doi. lar dacă Mihai Gâdea 
a dat glas emoţiei de a-l avea pe Ionuț Lupescu în 
studio, Rareş Bogdan i-a instruit fără echivoc pe 
votanții care aveau să pună ştampila a doua zi: 
„Aveţi de ales între impostorul Burleanu şi legenda 
Lupescu! Dacă Burleanu iese președinte, mă 
gândesc să trăiesc în altă ţară, desigur având totuși 
în curte un steag al României. Dacă iubiți 
România, votaţi Ionuț Lupescu”. 

Urmarea se ştie. Doar 78 de alegători din 254 au 
iubit România şi s-au supus directivei Bogdan de 
asanare a fotbalului românesc. Opt inconștienți au 
pus ştampila pe numele lui Marcel Puşcaş, iar 168 
de „trădători de neam şi ţară” şi-au permis să-l 
realeagă pe Răzvan Burleanu. Ulcerat de furie și 
rănit în amorul propriu, Rareș Bogdan a reacţionat 
chiar în seara votului și, cu sprijinul jurnalistului 
Mihai Rusu (el însuși fost candidat la conducerea 
Federaţiei Române de Tenis), a făcut din Jocuri de 
putere o tribună de la care a împroşcat venin și 
insulte timp de mai bine de două ore. Printre 
epitetele cu care au fost gratulați alegătorii lui 
Răzvan Burleanu s-au numărat „sfertodocţi”, 
„analfabeţi”,  „imbecili”, „îmbuibaţi”, „pierde- 
vară”, „neisprăviți” etc. Pe lângă asta, Rareş 
Bogdan a făcut observaţia de mare adâncime că 
Răzvan Burleanu a fost ales cu sprijinul celor care 
au reprezentat fotbalul feminin, fotbalul în sală și 
eşaloanele inferioare. 

Pradă unui puseu de logică, l-aş întreba pe Rareş 
Bogdan următoarele: 1. Dacă ar fi ieșit Ionuț 
Lupescu preşedinte, n-ar fi făcut-o tot cu ajutorul 
celor din eşaloanele inferioare (nu de alta, dar 
majoritatea NU putea fi obținută altfel)? 2. Dacă ar 
fi ieşit Ionut Lupescu preşedinte, urâții de la 
Divizia C, fotbal feminin şi fotbal de sală s-ar fi 
dat peste cap și ar fi devenit, din pocitanii, modele 
pentru pictorii renascentiști? 3. Dacă ar fi ieşit 
Ionuţ Lupescu preşedinte, sfertodocţii, îmbuibaţii, 
analfabeți, imbecilii, neisprăvițiu şi burtăverzimea 
s-ar fi preschimbat în făpturi grațioase și 
feciorelnice? 

Nu rezultatul votului e problema, ci atitudinea 
lui Rareş Bogdan faţă de cei care n-au votat cu 
„legenda” Ionuţ Lupescu (nu se ştie prin ce anume 
e candidatul învins o legendă, iar dacă e, atunci nu 
se ştie cum ar trebui să le spunem lui Ricardo 
Zamora, Ademir, Di Stefano, Fritz Walter sau 
Johan Cruyff). Pe de o parte, ploaia de invective 

nu poate face parte din arsenalul unui moderator 
de televiziune, indiferent cât de mare i-ar fi 
dezamăgirea. Pe de altă parte, oricât de culpabil ar 
fi Liviu Dragnea (şi, slavă Domnului, €!), nu poți 
spune „dacă era Dragnea în faţa mea, îi răsturnam 
masa în cap” fără să te descalifici. 

Şi mai e ceva. Rareş Bogdan își încheie toate 
emisiunile cu îndemnul „Nu uitati să iubiți 
România în fiecare zi”. Dincolo de similitudinile 
dintre acest îndemn şi cel care spune „Pentru 
sănătatea dumneavoastră, spălați-vă pe dinți de 
două ori pe zi”, e neclar felul în care un om atât de 
pătimaş în dragostea lui de ţară e dispus s-o 
părăsească pentru că a ieşit Răzvan Burleanu 
preşedinte al FRF. E un caz straniu de dragoste 
prin abandon. Rareş Bogdan n-a plecat din ţară și a 
propovăduit iubirea zilnică pentru ea în situații de 
criză profundă. Nu l-au făcut să cocheteze cu ideea 
plecării din România nici nelegiuirile 
politicienilor, nici încălecarea justiţiei, nici bunul- 
plac care domneşte la atâtea niveluri ale societăţii, 
nici corupția endemică, nici dramele din spitale, 
din şcoli sau din funduri de ţară. ÎI descurajează, în 
schimb, victoria lui Răzvan Burleanu la fotbal. Din 
două, una. Ori iubirea lui Rareş Bogdan pentru 
România e mai uşor de destrămat decât își dă el 
însuși seama, ori a preferat să joace un teatru ieftin 
din motive de audiență. Oricum ar sta lucrurile, 
păcat. Fundcă, oricât de amar ar fi gustul lăsat de 
ultimele ediţii ale Jocurilor de putere şi oricâte 
păcate ar avea, Rareş Bogdan este totuşi unul 
dintre puţinii oameni din televiziuni care au curaj 
să se ia la trântă cu balaurii politici. 

Drag ne-ar fi 


La sfârşitul lui 2017, câțiva parlamentari din 
USR le-au împărțit exemplare din Ferma 
animalelor de George Orwell colegilor din PSD 
spre a le reproşa excesele  neo-comuniste 
(defăimare). Episodul a făcut deliciul programelor 
vesperale de ştiri TV, dând prilejul publicului larg 
să vadă cât de jos au ajuns, braț la braţ, simţul 
umorului şi apetența pentru citit în PSD 
(defăimare). Căci, după cum probabil că ţineţi 
minte, cadoul a fost tratat măcar ostil, dacă nu 
grobian, de senatori  (defăimare). Ecaterina 
Andronescu s-a făcut de râs, motivându-şi refuzul 
prin faptul că avea deja o stivă de exemplare acasă 
(defăimare). Nicolae Moga a luat cartea şi a 
azvârlit-o scârbit, arătând ce părere are despre 
mizeriile astea care se joacă, nu se citesc, şi cărora 
li se spune, culmea, tot „cărți” (defăimare). Şerban 
Nicolae a cules cartea de pe pupitru cu ajutorul 
unui  şervețel, ştiind cât de periculoasă e 
contaminarea cu literatură, şi a dus-o înapoi 
inundat de o silă pe care n-a avut-o faţă de cărțile 
din care plagiase pentru lucrarea de doctorat 
(defăimare). Nu se ştie cum, un exemplar a migrat 
dinspre Senat spre Camera Deputaţilor, unde a 
intrat în posesia lui Liviu Dragnea. Om studios din 
fire, preşedintele PSD nu numai că a citit din 
scoarță în scoarță cartea lui Orwell, dar s-a gândit 
la rapida ei punere în aplicare. Mai ales că anumite 
lucruri de acolo erau în deplină consonanță cu 
ideile dumisale. 

Aşa a apărut preocuparea pentru o lege a 
defăimării care să le pună căpăstru celor care vor 
răul țării. Se ştiu dumnealor: în principal opozanți 
cumpărabili prin filiere sorosiste (sau de Soros în 
persoană), europarlamentari care nu vor să laude 
țara care i-a trimis acolo (de parcă asta le-ar fi 
misiunea), rezistenți de prin piețele ţării care-i 

spun puroiului „puroi” şi nu vor să-i spună 
„diamant”. Toţi aceştia şi alții ca ei merită o lege 
care pare clocită în incubatorul orwellian pe nume 
Ministerul Adevărului. Poate că asta o va calma pe 
Monica Macovei şi-o va face să-şi catifeleze 
discursul şi părerile, socoteşte Liviu Dragnea. 
Metoda face parte dintr-un sistem de măsuri care 
poartă numele generic „a scoate patul din casă ca 
să nu te mai înșele nevasta” — sau, mă rog, 
persoana cu care te afli în uniune consensuală. 
Spune aşa Liviu Dragnea: „Aceşti oameni, gen 
Monica Macovei și alți parlamentari, aduc foarte 
multe deservicii şi noi din cauza asta pierdem 
suveranitate, pierdem demnitate, pierdem respect 
şi nu câştigăm absolut nimic”. Geamănul lui Liviu 
Dragnea  într-ale democrației stacoju, Călin 
Popescu-Tăriceanu, adaugă ultragiat: „Declaraţiile 
se fac cu o ușurință nepermisă, iar interesul 
național şi imaginea României sunt afectate”. 
Carevasăzică, din cauza asta suferă România. 
Nu fiindcă are în fruntea Senatului şi a Camerei 
Deputaţilor doi oameni cu probleme penale. Nu 
fiindcă prin PSD bântuie sindromul plantatorului. 
Nu fiindcă cercetații penal pleacă bine mersi în 
Madagascar (zis şi „Măi, da-i gășcar”) sau Costa 
Rica. Nu fiindcă ţara e împânzită de directori de 
instituţii şpăgari şi de agenţi ai fraudei îmbrăcaţi în 
costum de îngeraș. Nu fiindcă sistemul ei 
academic a fost virusat de o mafie a doctoratelor 
care aduce impostori în poziţii-cheie şi suspendă 
ierarhia meritului. Nu fiindcă spitalele arată cum 
arată, iar stațiile de metrou promise bucureştenilor 
au ajuns de mult subiect de glume şi de graffiti-uri. 
Nu fiindcă puşcăniaşii ies de la răcoare fiindcă au 
simulat scrisul cărților. Nu fiindcă nu avem o 
autostradă terminată după aproape treizeci de ani 
de piață liberă. Nu fiindcă stăm cel mai rău la 
criteriul analfabeților funcțional. Nu fiindcă avem 
miniștri care n-ar trece un examen riguros de limba 
română. Nu, nici vorbă. De vină nu sunt cei care 


36 


produc răul, ci cei care-l semnalează — aşa arată 
doctrina  Dragnea-Tăriceanu. La fel, nu 
delapidatorul merită arătat cu degetul, ci reporterul 
care investighează şi descoperă furtul. 

Pe unul dintre bannerele ridicate în Piaţa 
Victoriei la protestele din iarna lui 2018 se putea 
citi „I can't, bă, Liviu”, derivatul lui Z can t believe 
you şi răspunsul la sloganul PSD „îndrăzneşte să 
crezi”. Pe un altul scria „Drag ne-ai fi la puşcărie”. 
Ca inspirație și umor, cele două sunt greu de 
departajat. lar dacă-l aleg pe al doilea, o fac doar 
pentru că serveşte mai bine intenția unei agende 
parodice. O agendă plină de măsuri drastice 
împotriva celor pe care Liviu Dragnea îi consideră 
defăimători. Asta dacă mai sunt printre cei vii. 
Dacă nu, există ace şi pentru cojoacele lor 
postume. Prin urmare: 


= Drag ne-ar fi să vedem cărțile lui Emil Cioran 
scoase din biblioteci, din librării şi din listele 
bibliografice. 

= Drag ne-ar fi să-l vedem pe Caragiale eliminat 
din istoria literaturii române, cu piesele scoase din 
repertoriul teatrelor şi cu institutul de artă teatrală 
rebotezat cu numele unei persoane docile și 
binevoitoare fată de ţară. 

= Drag ne-ar fi să-l vedem pe Mihai Eminescu 
luat pe sus, decupat din manuale şi trecut frumușel 
la index, ceea ce-l va obliga pe criticul Alex 
Ştefanescu să-şi sisteze ciclul de interpretări ale 
poeziilor eminesciene din România literară şi să 
se intereseze dacă nu cumva a scris şi Eugen 
Nicolicea ceva susceptibil de exegeză. 

= Drag ne-ar fi să ne vedem scăpați şi de 
Brâncuşi, mai ales c-am mai dat și bani în trecut 
pentru recuperarea unei creații criticate vitejeşte de 
oameni care cred că Bvigari e o marcă de parfum 
bulgăresc şi că Însemnare a călătoriei mele a fost 
scrisă de Sile Dinicu Golescu. 

În fine, drag ne-ar fi ca legea defăimării să 
rămână ceea ce este: un abuz al gândului şi un 
gând abuziv. Când cineva îţi spune că lucrurile nu 
sunt în regulă, sănătos e să vezi cum poţi îndrepta 
ce e rău, nu să-i dai în cap celui care aduce vestea 
(sigur, pare un scenariu SF ca răul să îndrepte răul, 
dar România e, cum ştie toată lumea, originală). 
Când medicul îți spune că e ceva în neregulă cu 
tine, se cuvine să ştii că nu te defăimează, ci îți 
vrea binele. Iar dacă toate lucrurile astea sunt apă 
de ploaie pentru Liviu Dragnea şi ai lui, n-ar fi rău 
să arunce o privire pe statisticile internaționale 
care ne prezintă exact aşa cum suntem. Fără să ne 
defăimeze. Înainte de-a încăleca pe bidiviul roşu şi 
de-a galopa în fruntea ţării înapoi în comunism, el 
ar trebui să citească, dacă tot a prins drag de slova 
tipărită, şi Primul Amendament al Constituţiei 
Statelor Unite ale Americii, ratificată în 1791. Îi 
las plăcerea descoperirii. 

Glasul bâtelor din tren 


„Suntem peste tot acasă, / Porţile ni se deschid.” 
Aşa începe imnul Rapidului şi tot aşa începe viaţa 
publică de după 1989 a lui Miron Cozma. 
Întâlnirea lor, prezentată cu infinită stupoare de 
televiziunile cu profil sportiv, se petrece duminică, 
25 iunie 2017, pe stadionul Valentin Stănescu din 
Bucureşti. Atunci, sub ochii unei asistenţe căreia îi 
rămâne doar să huiduie, Miron Cozma dă lovitura 
de începere a unui meci între gloriile de altădată 
ale Rapidului. Echipa aniversează 94 de ani de la 
înfiinţare, prilej cu care refuză să creadă că se 
poate stinge. Evenimentul ar trebui să provoace 
nostalgie și speranţă, dar devine brusc o turbină de 
funie şi dezgust. Traiectoria lui firească e pervertită 
de Miron Cozma şi Sorin Radu Sport Consulting, 
complicele care l-a ajutat să ajungă pe gazon. 
Aplauzele fac loc înjurăturilor, gala se îneacă în 
silă şi salivă. 

În mintea lui Miron Cozma cântecele se 
amestecă la fel ca drumețiile lui de-a lungul și de-a 
latul ţării. Cozma e, fără doar şi poate, peste tot 
acasă. Şi pe stadionul echipei de fotbal Jiul, unde, 
în calitate de gazdă, îi arde un cap în gură lui 
Dănuţ Lupu la un Jiul-Dinamo cu fitilul scos. Şi în 
Valea Jiului, unde strânge oaste de asediu cu 
binecuvântarea Securității. Şi la Petroşani, unde 
deschide, braţ la braţ cu loan Stoica, un Caritas 
pentru ortaci, pe principiul „luăm puţin de la mulți 
şi dăm mult la puţini”. Şi la București, unde ajunge 
sub ghidajul lui Nicolae Cămărășescu şi căpiază în 
bătaie segmente de populaţie cu barbă, ochelari şi 
aer de student. Şi la Timişoara, unde are un băiat 
anchetat pentru fraudă fiscală. Un om cu atâtea 
drumuri nu poate rămâne în captivitatea unui 
singur cântec. E nedrept, e ilogic, e contra naturii. 
Prin urmare, prin mintea lui de pușcănaș, poet, 
vedetă TV, caftangiu, amant tomnatic, lider de 

partid-fantomă și candidat la președinție trec multe 
frânturi (era să scriu „fracturi”) muzicale, dintre 
care se impun două: Suntem peste tot acasă şi 
Glasul bâtelor din tren. Ultima e varianta uşor 
modificată a unui refren de peron, fiindcă Miron 
Cozma şi coloanele lui de mardeiaşi au venit la 
Bucureşti în 1990 cu trenul, nu cu altceva. Mai știi, 
poate că ăsta a fost motivul pentru care lui Cozma 
1 s-a năzărit, pe 25 iunie 2017, că e rapidist. 

Indiferent de motiv, cineva l-a invitat totuşi pe 
Miron Cozma la gala Rapidului. lar altcineva 
(dacă n-o fi fost acelaşi) l-a lăsat să intre pe teren, 
fiindcă omul avea cămașă vişinie. Dacă Charlie 
Manson, Râmaru, Mengele şi Kim Ir Sen ar fi 
apărut costumaţi în vişiniu pe stadionul din 
Giuleşti, pesemne că li s-ar fi făcut loc şi lor. Nu 
de alta, dar nu te pui cu simbolurile şi cromatica. 
Desigur, Miron Cozma nu avea ce să caute 
duminică pe gazonul Rapidului. Dar ţine de o 
decență minimală să oprești o asemenea maculare. 
lar aici trebuie întrebată de sănătate firma Sorin 
Radu Sport Consulting, care l-a invitat pe bătăuş la 
eveniment și i-a dat prilejul să-l sluţească. A-l pofti 
pe Miron Cozma la un prilej aniversar al Rapidului 
e totuna cu a turna un film porno în Domul din 
Siena sau în Mănăstirea leronimilor din Lisabona. 
Iar dacă Miron Cozma nu poate fi bănuit de ruşine 
(să nu uităm că s-a considerat o victimă — da, da, o 
VICTIMĂ! — a mineriadei), firma facilitatoare 
trebuie târâtă în procese de fiecare suporter 
rapidist căruia prezența lui Cozma i-a schimbat 
pulsul și culoarea. 

Chiar nu ştie Sorin Radu Sport Consulting cine 
e Miron Cozma şi ce-a făcut din 1990 încoace? Şi 
chiar nu există limită a îndrăznelii şi a sfidării 
pentru acest ins care a fost tovarăș de interese cu 
Securitatea, Ion Iliescu şi Corneliu Vădim Tudor? 
Duminică, 25 iunie 2017, Miron Cozma n-a dat cu 
piciorul doar într-o minge de fotbal. Şutul lui a 
nimerit crucile din Străulești II, de a căror 

existență Sorin Radu Sport Consulting nu pare să 
fi aflat. Acelaşi șut a culcat la pământ buna 
cuviință și simţul măsurii. Pantofii lui Miron 
Cozma s-au făcut bocanci și şi-au lăsat noroiul pe 
covoarele vieţii noastre. lar cei care şi-au pierdut 
copii, frați sau părinţi sub bâtele brutelor cărate de 
Cozma şi Cămărășescu la București vor căuta de 
pomană o perie suficient de aspră. N-o vor găsi, 
fiindcă nu există. 

În iunie 1990 Ion Iliescu și Miron Cozma au 
readus Evul Mediu în România. Douăzeci şi şapte 
de ani mai târziu, ca o culme a indecenţei, Iliescu e 
încă liber, iar Cozma strică sărbătoarea unui club. 
Sulful medieval n-a dispărut din oraş. Singura 
consolare e că, rămas fără hoardă, întâiul între 
mineri n-a mai luat pe nimeni la bătaie. Chiar dacă 
în timpanele celor neoperați de memorie se aude, 
acum ca și atunci, Glasul bătelor din tren. 

Postament pentru impostori 


Nu doar prostia, cancerul și moartea sunt 
democratice, ci şi scrisul. Autorlâcul a devenit, în 
ultimele două-trei decenii, o ispită care târcoleşte 
multă lume. Ajunge să cutreieri prin depozitul 
legal al Bibliotecii Naţionale şi te lămureşti cât de 
largă e paleta celor care stau sub răsuflarea muzei: 
generali de securitate și cântăreți de muzici foarte 
uşoare, creatoare de modă şi preoți, cascadori şi 
majorete, dive de weekend şi rapsozi cărunţi, 
regizori şi fotbalişti, foşti preşedinţi de CAP și 
oameni politici, balerini şi finanțişti. Impresia că 
literatura patriei a pierdut în valoare exact cât a 
câştigat în cantitate e greu de clătinat. Fără filtre şi 
criterii, am creat o lume pe dos, în care se întâmplă 
uneori să scrie şi oameni care n-au pus în viaţa lor 
mâna pe o carte, dacă n-a fost de treflă, caro, cupă 
sau pică. Scrie Ana Blandiana, dar scrie şi Gigi 
Neţoiu. Ileana Mălăncioiu, dar şi generalul 
Truţulescu. Andrei Pleşu, dar și Corina Chiriac. 
Nora luga, dar şi Cristian Borcea. Vechiul film 
Toată lumea râde, cântă şi dansează clamează o 
continuare cu titlul Toată lumea scrie și 
exasperează. 

Afluenţi mâloși ai fluviului literar din România 
de azi sunt doi la număr. Primul şi cel mai murdar 
adună simulacrele de cărți încropite de simulacre 
de autori ca să scape mai repede din închisoare. În 
spatele pseudo-scriitorilor se ascund infractori cât 
se poate de autentici, fără strop de „pseudo”: Ioan 
Niculae, Dan Voiculescu, loan Becali etc. Aici 
mecanismul e simplu, iar justiția — cum o ştim — 
oarbă. Deţinutului fie i se scrie o carte, fie i se 
permite să plagieze, un girant/garant cu ştaif 
contrasemnează potlogăria, un editor certat cu (şi, 
la un moment dat, de) Dumnezeu o publică, iar un 
judecător constrâns de legi prost făcute, dacă nu 
cumva corupt, decide eliberarea prematură. Cazul 

George Copos, premiat pentru furt intelectual şi 
scos din puşcărie mai devreme decât se cuvenea 
fiindcă, pe durata detenţiei, a mai comis o 
infracțiune, este cel mai gros scuipat pe obrazul 
oamenilor cinstiți din România, fie ei scriitori 
veritabili, pompieri, arhitecți, strungari sau moașe 
comunale. 

Al doilea afluent cu mai mult noroi decât apă 
este cel al veleitarilor. Al celor cu un eu 
hiperdilatat, mistuiţi de ambiția de a-și vedea 
numele pe o copertă de carte. Faţă de primul caz, 
acesta reflectă o formă de impostură nevinovată. 
Veleitarul scrie în ciuda propriei sale lipse de talent 
şi de ecou. Nu-l interesează să fie citit, ci doar să 
publice. Omologarea editorială e o pană de preţ la 
pălăria cu care circulă prin lume și viață. Cartea 
ţine loc de blazon. Într-o lume unde îţi iei bucuriile 
de pe unde poţi, faptul că o editură pierde timp și 
hârtie pentru a pune în circulaţie o non-valoare nu 
provoacă nimănui crampe de conștiință sau 
insomnii. Mai ales când personulitatea e prietenă 
cu editorul sau când editorul are obligaţii directe 
față de personulitate. 

Sigur, veleitarismul simplu poate fi înţeles şi 
explicat. Aşa cum există afoni care vor să cânte ca 
Pavarotti, există grafomani care tânjesc să se 
raporteze la vedetele literaturii (în Oltenia trăiește, 
de altfel, un cetăţean care s-a autointitulat, şi nu în 
glumă, „Henry Miller de Caracal”, la fel cum 
Daniel Pancu era dezmierdat pe vremuri „Ronaldo 
din Giuleşti”, iar Jean Barbu, „Cobra din Trivale”). 
Complicaţiile apar la veleitarii care pretind 
postament valoric şi chiar îl capătă. De la cine? De 
la oameni notorii, care acceptă să-şi suspende 
spiritul critic, să-și pună între paranteze conștiința 
şi să valideze texte slabe, lâncede, fără stil, fără 
zvâc şi fără conținut. Site-ul www.recorder.ro a 
prezentat cu puţin timp în urmă, sub semnătura 
ziaristului Mihai Voinea, fragmente dintr-o carte a 
europarlamentarului Maria Grapini. Romanul e 

scris mizerabil, ceea ce nu surprinde. Un om care 
se exprimă prin viu grai ca Maria Grapini nu poate 
scrie ca lan McEwan. Nu e de mirare nici că 
doamna europarlamentar preia fără ghilimele 
calupuri copiate de te miri unde. Lucrul care 
frapează e faptul că un erudit ca profesorul 
timişorean Cornel Ungureanu acceptă să gireze 
această făcătură şi să vadă în Maria Grapini o 
prozatoare ieșită din mantaua lui Marin Preda. 

Fără ca asta să-i servească drept scuză, rătăcirea 
profesorului Ungureanu nu e singură în concertul 
validărilor stupefiante. Alex Ștefănescu, om care a 
scris totuși o istorie a literaturii române (cu lipsuri 
şi dovezi de dușmănie, ca de pildă omiterea lui 
Ştefan Agopian), face servicii de escortă literară 
pentru băiatul de bani gata Codin Maticiuc, alias 
Poponeţ, căruia îi prefaţează o apariție editorială la 
editura ALL. Nicolae Manolescu însuşi, ditamai 
președintele Uniunii Scriitorilor din România, 
asigură cititorimea română că are multe de pierdut 
dacă ratează întâlnirea cu poezia Gabrielei 
Vrânceanu Firea (rezumabilă în versul „pielea ta 
catifelată ca un botic de ied”). Şi fiindcă viaţa e 
ironică, tocmai acești fachiri ai concesiilor sunt cei 
care  deplâng atrofierea spiritului critic la 
generaţiile tinere din critica literară de la noi. Să-i 
spui unei asemenea manifestări ipocrizie devine, în 
aceste condiţii, un alint. 

Tu ce-ai făcut pentru România? 


E o întrebare des auzită. Şi devii destinatarul ei 
de îndată ce îţi exerciți spiritul critic pe seama unei 
celebrități. „Tu ce-ai făcut pentru România?” e 
reflexul polemic al tuturor celor care îşi trăiesc 
viaţa luminați de candela excepționalismului şi 
care cred că notorietatea presupune dreptul la 
statuie. Existenţa acestor oameni bine intenţionaţi, 
dar crescuți în cultul fals al mitologizării se 
desfăşoară în orizontul prosternării. Pentru ei, 
notorietatea e suficientă. Ea îşi ajunge sieși, ceea 
ce înseamnă că nimeni n-are voie să emită obiecții 
în apropierea soclului. Popularitatea planetară 
acoperă  cusururile individuale şi obligă la 
gratitudine veşnică.  Reflexul critic se 
autosuspendă, iar în locul lui se înfăţişează o 
prețuire populară care virează frecvent în adorație 
necondiționată. 

Să zicem, de pildă, că îndrăzneşti să critici 
grosolăniile de limbaj și de comportament ale lui 
Ilie Năstase. Sau abatorul în aer liber găzduit de 
Ion Ţiriac la Balc. Sau pretenția lui Gică Popescu 
de-a primi în condiții preferențiale un hotel spre 
administrare în Poiana Braşov. Sau nedreptățile și 
lucrurile îndoielnice din rostirile publice ale lui 
Gheorghe Hagi. Mereu vigilenți, paznicii acestor 
monumente vii te vor lua la ochi şi-ţi vor spune 
următoarele: 1. Nu eşti patriot. 2. N-ai voie să-ţi 
dai cu părerea dacă n-ai jucat tenis, n-ai vânat şi n- 
ai dat cu piciorul în minge. 3. Legendele de pe 
postament în care izbeşti cu târnăcopul au făcut 
ceva pentru România, pe când tu ești un parazit 
ținut în viaţă chiar de prezenţa lor pe lume. 4. De 
Hagi și de Năstase a auzit o lume întreagă, pe când 
de tine ştiu doar administratorul, părinții (dacă mai 
trăiesc) şi soţia (dacă, exasperată de micimea ta, nu 
te-a părăsit). 

Observațiile de mai sus, izvorâte din fanatism 
idolatru, confuzie şi sărăcie cu duhul, merită 
câteva răspunsuri. Tot pe puncte. Prin urmare: 


1. Patriotismul nu exclude discernământul, 
spiritul critic şi argumentele. Să fii patriot nu 
înseamnă să trăieşti sub narcoză, legănat de clișee 
şi refrene în care ai noştri sunt fără pată doar 
pentru că sunt ai noștri. În plus, sportivii celebri nu 
trebuie exceptaţi de la judecata critică, indiferent 
de sportul pe care-l practică şi de ţara din care vin. 
lar aici nu e vorba doar de rezultatele, ci şi de 
atitudinea lor. E un lucru elementar, care face parte 
din preţul şi din condiția popularității. Nimeni nu 
va cheltui spaţiu tipografic sau virtual pentru 
derapajele (sau, mă rog, deraierile) unui vatman 
sau ale unui profesor de geografie. În schimb, 
sportivul prestigios trebuie supus judecății critice. 
Printre altele, fiindcă faima pe care și-a dobândit-o 
împinge mulți tineri să vadă în el un model. 

2. A spune că nu poți emite păreri în domenii 
unde n-ai lucrat e o enormitate născută din 
ranchiună şi din inapetenţa pentru logică. Dacă ar 
fi aşa, ar însemna că nu poţi spune că un tablou îți 
place sau nu-ţi place decât dacă eşti pictor. Că doar 
scriitorii au dreptul să-şi dea cu părerea despre 
cărți și doar actorii, scenariștii şi regizorii despre 
filme. Că dacă nu eşti balerin n-ai voie să te 
pronunți cu privire la balet. Această formă de 
tribalizare denotă primitivism şi îngustime a 
minții. Cei care o practică preiau fără să-și dea 
seama sfatul latinesc ne sutor ultra crepidam şi-l 
modifică spre a le fi de folos în ceea ce susţin. 
Sigur, ei trec cu voioşie pe lângă sensul sfatului şi 
preferă ipostaza de călăuze spre fundăturile logicii. 

3. Când am scris că Hagi, Năstase și ceilalți şi- 
au clădit cariera şi averea pentru ei, nu pentru ţară, 
mi s-a replicat că sunt invidios și rău intenționat. 
Când am scris că răsfrângerea prestigiului pe care 
l-au obținut aceşti oameni asupra ţării e un simplu 

ricoşeu, necum rodul unei intenţii, am fost trecut în 
tagma nepatrioților. Când am afirmat că un Ilie 
Dumitrescu nu s-a apucat să dea cu piciorul în 
minge la cinci ani pentru înflorirea patriei, am fost 
acuzat că umblu cu sofisme. lar când am întrebat 
„ce înseamnă să faci ceva pentru România?”, am 
fost făcut prost de-a dreptul. După care am fost 
interpelat tăios: „Tu ce-ai făcut pentru România?” 
Şi am răspuns simplu: nimic. În primul rând, am 
continuat, ce înseamnă „România”? Cheile Nerei? 
Valea Ampoiului? Transalpina? Grindul 
Caraorman? În al doilea rând, n-a venit nimeni să- 
mi solicite ceva pentru România. Am lucrat pentru 
şcoli, institute de cercetări, biblioteci, edituri, 
ziare, reviste, posturi de radio şi de televiziune etc. 
Am scris, am tradus şi am redactat cărți, am predat 
limba engleză, am făcut interpretariat şi 
documentare, am realizat unele emisiuni şi am 
participat ca invitat la altele, am scris articole şi 
eseuri. Dacă vor exista oameni interesaţi de 
lucrurile acestea, le voi fi recunoscător şi poate, 
cine ştie?, util. Dar pentru ţară (sau pentru Țară) n- 
am făcut nimic. 

4. Confuzia dintre popularitate şi valoare e o 
constantă a opiniei publice, iar asta nu doar în 
România. La noi însă, ea primeşte girul 
concursurilor şi acoladelor publice de tip Zece 
pentru România. Mai simplu spus, faptul că 
Alexandru Arşinel e mai cunoscut decât Cătălin 
Babliuc nu-l face mai valoros decât el. În plus, 
Nicolae Ceaușescu era mai cunoscut în lume decât 
Ileana Mălăncioiu, fără ca asta să-i fi conferit 
superioritate. 

Propunere decentă, expunere indecentă 


După ce Jean Th. Florescu este numit Trimis 
Extraordinar şi Ministru plenipotențiar al 
României la Madrid (fără să ştie boabă de 
spaniolă), Păstorel Teodoreanu conchide: „Am 
trimis la mauri / Un ministru nou. / Printre-atâția 
tauri / Să fie şi-un bou”. Epigrama rivalizează în 
duritate cu cea care, ieșită din acelaşi condei, îl 
vizează pe Romulus Zăroni: „Caligula imperator / 
A făcut din cal senator. / Petru Groza, mai sinistru, 
/ Și-a făcut boul ministru.” Păcat, mare păcat că 
Păstorel a ratat contemporaneitatea cu distinsul 
guvern Dăncilă și îndeosebi cu neconflictualul ei 
premier. Ar fi avut zilnic materie primă pentru 
cirezi de epigrame (sau pentru epigrame cu cirezi). 
Aproape că-mi vine să-i provoc pe cititorii care 
intră pe www.digi24.ro la un concurs de miniaturi 
d la maniere de Păstorel avându-l drept țintă pe 
ministrul care li se pare cel mai nepotrivit pentru 
funcția pe care-o deţine. Sigur, e greu să alegi 
dintr-o recoltă a imposturii atât de bogată. Dacă te 
opreşti asupra lui Carmen Dan, îl nedreptăţeşti pe 
Valentin Popa. Dacă-l alegi pe Bogdan Trif, se 
urzică Lia-Olguţa Vasilescu. Dacă optezi pentru 
Tudorel Toader, provoci revolta Rovanei Plumb. 
Singura metodă prin care poți să eviți sfâşierea 
lăuntrică şi mistuirea sub văpaia regretelor ar fi 
alegerea Vioricăi Dăncilă ca ţintă a catrenelor 
satirice. Căci Viorica Dăncilă întruchipează ceva 
ce nu s-a mai pomenit în politica românească de pe 
vremea lui Tudor Postelnicu: apogeul inadecvării. 
Zenitul analfabetismului. Şi totodată ofensiva 
lipsei de şcoală, de stil şi de idei. 

La Strasbourg sau la Bucureşti, în faţa unui 
reporter TV sau într-o discuţie neoficială, Viorica 
Dăncilă scoate în evidenţă, printre multe alte 
lucruri, alonja intelectuală a predecesorilor. Pe 
lângă dumneaei, Sorin Grindeanu şi Mihai Tudose 

fac figură de iluminişti. Parcă-i vezi la Paris, în 
cafeneaua Le  Procope,  aşteptându-i pe 
Montesquieu, Diderot şi Voltaire pentru o tacla 
subțire.  Comparaţia cu Viorica Dăncilă le 
avantajează, pe de altă parte, și pe şefele de 
ministere sau prim-secretarele de judeţ din 
ceauşism, fie ele Suzana Gâdea, Ana Mureșan, 
Lina Ciobanu, Aneta Spormic sau Alexandrina 
Găinuşă. Singurul element de recuzită care-i 
lipseşte este cocul de partid şi de stat, dar, aşa cum 
s-a observat, premierul arborează în locul lui o 
coafură concepută anume pentru a smulge 
comparații  primato-simiene din gura presei, 
urmate de amenzi dinspre CNA. Cristian Tudor 
Popescu a plătit pentru „vina” unei imagini 
zoologice, scăpând, ce-i drept, de blam pentru că 
şi-a îngăduit jignirea pavianilor. Mai precaut, 
Andrei Pleşu a scris la un moment dat că s-ar lăsa 
invitat oricând la o porție de sarmale pregătite de 
premier. Dacă nu şi-a dat seama, Viorica Dăncilă 
trebuie încunoştințată că emoția convivială a 
domnului Pleşu a fost o ironie și nimic altceva. 
Războiul dintre picioarele premierului şi 
străchinile limbii române a făcut deja o mulțime de 
victime. E mult, e nepermis de mult, s-a depăşit 
pragul de acceptabilitate. Vrem pace, mai ales că 
premierul a fost recomandat drept o persoană 
neconflictuală. Or, cum poate un om fără înclinație 
spre conflict să provoace un asemenea măcel pe 
câmpul de luptă cu limba maternă? Cum poate un 
europarlamentar să-şi vorbească limba mai rău 
decât ar vorbi vreo limbă străină, în ipoteza greu 
plauzibilă că ar şti vreuna? Cum poate un șef de 
guvern să pice examenele elementare de comandă 
asupra propriei sale limbi şi să-și piseze auditoriul 
cu „al doilea precedent”, „servicr”, „Brixit”, 
„trebie” (sau, la alegere,  „trebuieşte”), 
„imunoglobină” şi atâtea altele? Cum poate un om 
care te reprezintă în afara graniţelor să aibă dileme 
adânci în privinţa articolului genitival şi să nu 


49 


nimerească mai mult de trei construcții din zece? 
Cum poate un om care a stat atâția ani în 
structurile organismelor europene să introducă pe 
furiș Iranul şi Pakistanul în UE? 

Cu ceva vreme în urmă, deputatul liberal Ovidiu 
Raeţchi i-a cerut preşedintelui PSD Liviu Dragnea 
să limiteze drastic aparițiile publice ale 
premierului Dăncilă, din cauză că distruge fibra 
intimă a limbu române. E destulă seriozitate în 
inițiativa altminteri sarcastică a lui Ovidiu Raeţchi. 
Propunerea lui decentă încearcă să pună frâu unei 
expuneri care a devenit deja indecentă. Se vor fi 
lămurit de asta până și acei colegi de partid ai 
doamnei Dăncilă care nu au candorile lexicale sau 
gramaticale ale premierului şi care pot fi vizitaţi, 
măcar din când în când, de sentimentul ruşinii. 
Sigur că Viorica Dăncilă e un om de paie, o 
mogâldeaţă depersonalizată, al cărei rol e de 
paravan pentru manevrele şefului de partid. (În 
fond, nu degeaba i se spune Viorica Docilă.) Și 
sigur că, pe lângă pagubele pe care le produce 
Liviu Dragnea, lufturile de exprimare ale 
premierului sunt simple chestiuni de coloratură. 
Numai că ele trebuie citite ca semnal dat 
străinătății şi povestite tuturor căpoșşilor care se 
încăpăţânează să mai creadă în competență și 
merit. S-o putea şi asta, nu contest: într-o editură, 
într-o bancă, într-o fabrică sau într-un local de 
prestigiu. Însă meritul la vârful politic a devenit, 
cu sprijinul Vioricăi Dăncilă şi al celor care au 
propulsat-o acolo, o himeră. Şi o formă de calcul 
cinic. Mai rămâne să te întrebi cu cine ar putea s-o 
înlocuiască Liviu Dragnea pe doamna Dăncilă 
dacă ar decide la un moment dat s-o sacrifice şi pe 
dumneaei. Altfel spus, câte trepte există între 
Viorica Dăncilă şi Bulă cel din bancuri. 

A murit, dar nu e moartă 


„Vreau să te am oriunde-am fost” (Selena), 
„Faci ce vrei să faci din mine, / Te iubesc, dar nu 
pe tine” (Issa) şi „ATUNCI când îţi va fi mai greu / 
Să te gândești la mine MEREU” (3 Sud Est) sunt 
impasuri logice din textele muzicale ale ultimelor 
decenii. Nu sunt singurele, fireşte. Le pot sta 
alături, demne şi făloase, alte câteva încordări 
neuronale neduse la capăt cum se cuvine: „Ne 
place locul din faţă, / Cine vede, toţi îngheaţă” 
(Sorin Copilul de Aur), „Dar uneori e ciudat, / Nu 
mai sunt deştepţi, / Îţi spun că te iubesc / Când nici 
nu te-aștepţi (A.S.I.A.) sau — fixaţi-vă centurile — 
„Sânii tăi şi ochii mei / Alintaţi de-atâtea ori, / 
Când nu te lăsam s-adormi, / E prea târziu, / Nici 
nu mai ştiu / De când nu te-am mai văzut, / Doar la 
meciuri mă mai uit” (Verso). După cum se vede, e 
veselie mare în muzica mică. Însă asta nu 
înseamnă că televizorul degajă melancolie sau 
spleen. Prima reacție în faţa produsului televizual e 
de multe ori stupoarea, cu sau fără frecat la ochi. 

Aceeaşi reacție o vor fi avut, fără îndoială, şi 
telespectatorii fideli ai postului RTV când li s-a 
comunicat că a murit Monica Tatoiu. Mărturisesc 
că m-am clătinat la rându-mi. Nu de alta, dar prin 
dispariția acestui om părerologia românească își 
pierdea vârful de lance. Tatoiu se numără printre 
puţinele figuri publice ale tranziţiei care pot emite 
opinii despre absolut orice: dispariția micozelor, 
castrarea chimică, factorii care provoacă miopia 
diavolului tasmanian, patristică, tantrism, 
acceleratorul de particule, mușchiul cvadriceps, 
semafoarele din capitala regatului Lesotho, 
construcția goeletelor, excreția la suricate, 
constanta lui Planck, dispunerea tactică 4-2-3-1, 
producţia de biscuiţi săraţi din Trinidad, jocurile de 
cuvinte ale lui Stephen Fry şi ritualurile amoroase 
ale aztecilor. Nu există întrebare în faţa căreia 

Monica Tatoiu să răspundă prin „nu ştiu”. Or, să 
rămâi fără aşa ceva înseamnă să ai parte de o 
întristătoare sărăcire a patrimoniului. 

Nu trebuie pierdut din vedere că RTV îşi începe 
fiecare oră de program informativ sub sloganul 
„Locul 1 la ştiri”. Iar ediția postprandială în care a 
apărut povestea cu Monica Tatoiu n-a făcut decât 
să confirme deviza. Privitorii s-au bucurat de știri 
una şi una, care mai de care mai importantă. Din 
sumar: 


a) regele manelelor s-a împăcat cu împăratul 
manelelor la o nuntă unde primul a fost naș, iar al 
doilea a fost chemat să cânte (nu se suflă o vorbă 
despre președintele manelelor, ceea ce e de 
neacceptat într-o republică); 

b) un septuagenar a atacat o angajată a unei case 
de amanet și a fost prins de patron; 

c) o fetiță violată şi ucisă va fi deshumată, din 
cauza prelevării incorecte a probelor; 

d) într-un magazin unde se vindea brânză la un 
preț promoţional s-a creat o isterie generală, 
urmată de încăierări şi înjurături (sigur, reacția 
firească în faţa acestei ştiri ar fi „mare brânză”). 


În tot acest timp, ba chiar şi înainte de difuzarea 
calupului de ştiri şi telemea, pe burtieră s-a putut 
citi următorul text: „Moartea Monicăi Tatoiu, 
scandal de proporții: ce se întâmplă la casa 
afaceristei, transmisiune în exclusivitate”. 

Ce înțelege omul din acest enunţ? De bună 
seamă, că Monica Tatoiu s-a săvârșit dintre cei vii 
şi că în jurul corpului ei neînsuflețit (şi, 
Dumnezeule mare, mut) au loc tot felul de 
manifestări nelalocul lor: i se cotrobăie prin 
garderobă, i se vandalizează curtea, i se fură din 
bijuterii, 1 se ia câinele la şuturi etc. Până să 
înceapă exclusivitatea anunţată, te duci repede şi 
cauţi informaţii suplimentare. Intri pe site-urile 
ziarelor şi pe pagina de Facebook a Monicăi 

Tatoiu, suni pe cineva din presă pe care-l cunoşti, 
scanezi fluxurile agenţilor de ştiri. Nu găseşti 
nimic şi îți trece prin cap un gând caraghios: 
dornică de audienţă cu orice preţ, RTV are de gând 
să țină vestea pe burtieră 24 de ore pe zi atât cât va 
fi nevoie. Adică până la decesul doamnei, chiar 
dacă pentru asta va trebui să aștepte 15, 23 sau 37 
de ani. Lucrătura are ceva kafkian, dar de la RTV 
te aștepți la orice. Postul ăsta, nu altul, a anunţat că 
preşedintele Iohannis cere guvernului amnistie şi 
grațiere, când bietul om venise la guvern ca să se 
asigure că aceste două lucruri NU aveau să fie 
livrate. 

Într-un târziu, misterul se dezleagă. Cea care 
infirmă vestea morții este, bineînțeles, defuncta în 
persoană. Instalată sub o umbrelă din grădina 
casei, aşezată pe un scaun şi având sub nas 
microfonul cu însemnele RTV, Monica Tatoiu își 
dezminte decesul şi, prin asta, le readuce unora în 
minte cuvintele lui Mark Twain: „Se pare că ştirea 
morții mele a fost întru câtva exagerată”. Dar 
partea frumoasă abia acum vine. Monica Tatoiu 
repetă dezmințirea, jură că e vie şi nevătămată şi 
intră în dialog cu prezentatorul ştirilor RTV, Radu 
Șerbănescu. De unde până atunci afișase o 
cumpătare britanică şi mimase tristeţea care se 
cuvine să ne înece pe toți în fața dramei, din 
secunda când îşi ia ochii de pe prompter şi se 
trezeşte partener de dialog, prezentatorul se dă 
peste cap şi, indignat din cale-afară, purcede să le 
frece ridichea scornitorilor şi distribuitorilor de 
ştiri false. Dacă tot e pus pe făcut dreptate, Radu 
Șerbănescu înfierează şi goana după click-bait-uri, 
neuitând să întrebe cătrănit-retoric: „Dar chiar nu 
mai există bun-simt? Chiar nu se pot reglementa 
lucrurile astea?” 

Nu doar bunul-simt e marfă rară la RTV, ci şi 
simţul măsurii. Cu o detaşare paralizantă, Radu 
Șerbănescu se comportă ca şi cum n-ar avea nicio 
legătură cu textul de pe burtieră. Nu el l-a scris, nu 

el a vorbit despre situația Monicăi Tatoiu. Alţii au 
făcut-o: masonii, cavalerii de la Malta, eschimoşii 
sau poate chiar Laura Codruța Kövesi, împinsă de 
la spate cu un braț de Klaus Iohannis şi cu celălalt 
de George Soros, prin fiul său, Dacian Cioloş. 
Victimă a schizofreniei, a dedublării inconștiente 
sau a fugii de sine, Șerbănescu îi acuză pe alții 
pentru ce face el însuşi. Spectaculoasă probă de 
tupeu! Faptul că veştejeşti ştirile false în timp ce 
lași pe ecran, timp de aproape o oră, o ştire falsă 
nu trădează doar carențe de memorie, ci în primul 
rând de caracter şi decenţă. 

Ne rămâne să ne bucurăm pur şi simplu că 
Monica Tatoiu e teafără şi gata să emită noi păreri 
pe teme de n'importe quoi. Pentru Radu 
Șerbănescu şi colegii care l-au ajutat să monteze 
mizeria de miercuri după-amiază, o propunere în 
vederea următoarelor ediții ale ştirilor RTV: 
leucemia Andreei Creţulescu, SIDA lui Victor 
Ciutacu, cancerul Cristinei Şincai şi hepatita C a 
lui Sebastian Ghiţă. Sigur, cu exclusivități, cu 
„scandaluri de proporții” şi cu toate ingredientele 
minciunii. Curaj, Radu Șerbănescu! Yes, you can! 

Risc de monumentalizare 


Moartea lui Cristian Topescu este una dintre 
întâmplările în care dispare persoana şi rămâne 
standardul. Pierdem un profesionist şi ne refugiem 
în sutele de amintiri pe care ni le lasă. Suntem 
văduviţi de corporalitatea comentatorului, dar nu şi 
de instituția care-i poartă numele. lar Cristian 
Ţopescu a avut toate datele să se transforme din 
slujbaș în instituție: ritm de narator al faptului 
sportiv, glas capabil să preia şi să distribuie emoţii, 
pasiune, empatie, plăcerea de-a se informa spre a-i 
informa apoi pe ceilalți, talentul şi uneori curajul 
de-a sparge griul epocii prin pete de culoare. Într- 
un timp care privilegia șopârla, aluzia şi limbajul 
esopic, Cristian Țopescu a fost, alături de Sanda 
Tăranu şi Tudor Vornicu, unul dintre oamenii 
aplaudați și admiraţi. Se întrunesc, aşadar, toate 
condițiile pentru a călca strâmb când vrem să 
vorbim şi să scriem despre Cristian Țopescu. 

E ridicol, de pildă, să vezi o tânără crainică de 
25 de ani vorbind despre Cristian Țopescu și 
amintindu-și de nopțile magice de la Montreal şi 
Moscova sau de Campionatul Mondial de Fotbal 
din 1994. Sigur, un enunț de tipul „Cristian 
Ţopescu ne-a încântat şi ne-a ținut cu sufletul la 
gură la olimpiadele din 1976 şi 1980” e o formă 
de-a vorbi în numele publicului. Numai că ai 
nevoie chiar și în asemenea situaţii de un strop de 
atenţie în cazul în care vrei să eviți situațiile 
delicate. Dacă la Campionatul Mondial din 
America crainica noastră avea un an şi nu prea 
putea să identifice vocea comentatorului, în 1976 
și 1980 lucrurile sunt şi mai şi: bunul Dumnezeu 
mai avea mult până să-i decidă venirea pe lume. 
(Pentru pedanţi, să spunem că e vorba de Jocurile 
Olimpice şi nu de olimpiade, câtă vreme 
olimpiadele reprezentau intervalele dintre două 
ediții ale Jocurilor.) 

Presa scrisă calcă și ea în străchini. Nu toată, o 
parte. Şi nu în toate străchinile, ci doar în cele ale 
bunului-simţ. Fiţuici virtuale populate de ingi fără 
putinţa îmbujorării au grijă, imediat după ce varsă 
câteva lacrimi de conjunctură, să scoată pe tarabă 
viaţa defunctului şi să ţopăre isteric pe mormântul 
lui. Pe lângă omagii şi gânduri curate, Cristian 
Topescu are parte şi de zoaiele ziarelor de cancan, 
aşa cum au păţit la vremea lor şi alții. Și nu e 
nimic consolator pentru familia ziaristului să afle 
că la fel s-a întâmplat cu Olga Tudorache, 
Gheorghe Dinică, Ștefan Iordache sau Stela 
Popescu. Infamia e infamie, indiferent cine îi cade 
victimă. Dacă ar fi fost străbătuţi fie și de umbra 
unui fior de jenă, aceşti ciocli cu dezacordul la 
butonieră n-ar fi momit prostimea cu riduri din 
categoria „Adevărata cauză a morții lui Cristian 
Ţopescu” şi „Averea uriașă pe care o lasă Cristian 
Ţopescu”. Ziaristul care dă titlurile şi cititorul care 
le soarbe se înfrăţesc aici în cruciada mizeriei. Din 
punctul ăsta de vedere, Gazeta Sporturilor merită 
o vorbă bună pentru Notre respect, Cristian 
Topescu, titlul cu care şi-a deschis ediția omagială, 
spunându-le celor care nu ştiau că acel Notre 
respect, Anderlecht de pe tabela de marcaj din 
Ghencea (Steaua-Anderlecht 3—0 în 1986) fusese 
ideea celui dispărut. 

Nici publicul nu e scutit de pași greşiți la 
evocarea lui Cristian Ţopescu. Până la un punct, 
fenomenul e normal, câtă vreme telespectatorii şi 
cei care comentează articole pe forumuri şi pe 
bloguri nu sunt profesioniști ai fenomenului. Una 
dintre reacțiile apăsate e  monumentalizarea 
dispărutului, preschimbarea lui în statuie. Asta încă 
n-ar fi nimic, fiindcă toate ţările își respectă 
purtătorii de excelență (ceea ce Topescu a fost 
indiscutabil în materie de comentariu sportiv şi de 
eleganță publică). Numai că ramificările acestei 
reacții nu au o curgere bună. Prima dintre ele e 
sculptarea lui Cristian Țopescu în marmura 

exemplarității. Sigur, așa se întâmplă când tu, 
privitor, judeci cu inima. Dacă însă nu te rezumi la 
acest tip de judecată şi delegi competenţe şi altor 
organe, ajungi, mai devreme sau mai târziu, la 
concluzia că exemplaritatea e privilegiul sfinților 
și al lui Isus Cristos. Cristian Topescu şi-a 
recunoscut franc greşelile şi atâtea vinovăţii câte 
va fi avut. Cine a văzut sau a revăzut dialogul 
purtat de tată şi fiica lui, Cristina, la Antena 3 
(pentru acest episod, felicitări) a avut ocazia să 
audă, chiar din gura comentatorului, că niciun 
muritor nu are fir scurt cu perfecțiunea. 

A doua ramificare ține de felul cum se folosește 
uneori publicul de moartea unui purtător de 
prestigiu pentru a-i beşteli urmașii din breaslă. A 
face din Cristian  Topescu un reper al 
comentariului sportiv din România e un lucru 
firesc. A decide însă că, odată cu plecarea lui, 
comentariul sportiv a murit la rându-i e o 
nedreptate. Există o serie de comentatori foarte 
buni, de fotbal sau de snooker, de baschet sau de 
ciclism, de tenis sau de rugbi. Cei mai mulți au 
crescut având în urechi comentariile lui Cristian 
Topescu, spre a cărui statură e posibil să fi aspirat. 
A- transforma pe toți la grămadă în jalnici epigoni 
trădează fie nepricepere, fie ostilitate gratuită. Ca 
în orice meserie, şi în comentariul sportiv există 
vârfuri şi loaze, oameni născuţi pentru aşa ceva şi 
impostori sau piloşi. Dar nu e onest să transformi 
calitatea unuia în defectul altuia. Nu e onest să le 
reproşezi comentatorilor tineri tocmai ce aprecia 
la Cristian  Țopescu. Printre altele, bogăția 
informaţiilor. Când Ţopescu acoperea timpii morți 
al unei transmisii în direct livrând publicului o 
sumedenie de date, era lăudat şi felicitat pentru 
profesionalism. Când un comentator de astăzi face 
acelaşi lucru din același motiv, e privit chiorâş: 
„De ce ne împuie capul, asta ne trebuie nouă?” 

Învăpăierea comentariului e un alt motiv de 
judecată nedreaptă. Tin minte ca ieri meciul de 

handbal Românma-URSS de la Jocurile Olimpice 
de la Moscova 1980 (15-9 la pauză pentru 
sovietici, 22-19 scor final pentru România). Tin 
minte acutele şi patima lui Ţopescu, îi ţin minte 
emoțiile care parcă-i astupau traheea, îi ţin minte 
explozia de bucurie la un gol al lui Măricel Voina 
sau la o paradă a lui Nicolae Munteanu. Şi ţin 
minte cât am plâns la meciul acela. Dar asta nu mă 
poate face să spun că nimeni nu va mai fi în stare 
de ceva comparabil. Vor mai fi şi alții, cu diferenţe 
specifice, fiindcă oamenii nu sunt produsul unui 
indigo cosmic. lar dacă vreţi o dovadă, luați 
comentariul lui Radu Naum la finala olimpică de 
la Atena 2004, când Camelia Potec a câștigat 
medalia de aur. 

Faptul că l-am pierdut pe Cristian Țopescu n-ar 
trebui să ne facă să-i beştelim pe cei care vin după 
el. Unii chiar nu merită. Ceva asemănător s-a 
petrecut la moartea lui loan Chirilă, când, cu 
aceleași tipare de gândire, cititorii de presă şi de 
carte sportivă au decis că nimeni nu-i va mai 
ajunge vreodată la gleznă. Chirilă însuşi n-ar fi 
fost de acord cu un asemenea pronostic, mai ales 
că tocmai în apropierea lui au răsărit câțiva dintre 
cei care scriu astăzi viu şi plastic despre sport. 
Cristian Ţopescu şi loan Chirilă au fost şi rămân 
vârfuri de performanţă în gazetărie. Dar asta nu 
înseamnă că în urma lor se înşiră doar nişte spirite 
nevolnice, inferioare şi fără acces la logos. Nici 
pomeneală. 

Bufonul tomnatic 


Ilie Năstase a fost prins conducând beat înainte 
să se crape de ziuă. Asta nu e o ştire. Câteva ore 
mai târziu, Ilie Năstase a fost prins conducând un 
scuter fără permis şi trecând pe roşu. Nici asta nu e 
o ştire. În seara aceleiaşi zile, Ilie Năstase nu a fost 
prins încălcând nici o lege şi nici un regulament. 
Abia asta e o ştire. Dacă l-am fi văzut pe Năstase 
conducând la ore vesperale o limuzină, un tractor, 
un transportor blindat sau o motocicletă nu ne-am 
fi mirat. Ca atâtea celebrități din lumea sportului și 
a politicii, Ilie Năstase trăieşte în iluzia exceptării 
şi a bunului plac. Dacă stai să-l asculţi, te 
lămureşti că România nu e construită aşa cum i-ar 
plăcea şi nu-l merită. Are în continuare legi cu 
aplicabilitate generală, ceea ce e jignitor pentru un 
om care a făcut tot ce-a depins de el să nu respecte 
niciun fel de norme, cutume şi reguli (nici măcar 
pe cele de politeţe). Cu înjurătura gata să decoleze 
oricând de pe pista buzelor, oţărât şi mojic, 
Năstase a ajuns la vârsta la care poza de rebel nu-i 
mai şade bine. Însă nu poţi să i-o spui, fiindcă nu 
te ascultă. Pare fixat mai departe în albumul cu 
amintiri din tinereţe, când stupefia arbitri, înjura 
spectatori şi era bufonul circuitului profesionist de 
tenis. Un bufon simpatizat, ca toţi cei care aparțin 
acestei categorii, dar tot bufon. 

Ilie Năstase a avut multe ocazii de a-şi deteriora 
imaginea publică şi n-a ratat niciuna. A reușit să 
piardă într-o competiție electorală în faţa lui Victor 
Ciorbea, ceea ce nu e la îndemâna multora. S-a 
făloșit mereu cu palmaresul erotic, fapt care până 
la o vârstă e grosolan, iar dincolo de ea, penibil. S- 
a lăsat remorcat politic fără să aibă înțelepciunea 
refuzului. Impulsiv şi buruienos, amator de vorbe 
tari şi bancuri proaste, el a devenit repede atracția 
posturilor TV şi a emisiunilor tabloide, care s-au 
grăbit să-l livreze publicului în plin proces de 

degradare. O degradare pe bani buni, care însă nu 
are cum să mascheze bruscheţea derivei. Ziua 
primei întâlniri cu Brigitte Sfăt a declanşat ceva 
înrudit cu bacanalele la posturile de televiziune 
care trăiesc din zoaie, lacrimi şi lături. Dac-ar 
apărea peste noapte un post intitulat Centura TV, 
perechea Năstase-Sfăt ar putea umple fără şovăire 
şapte optimi din grilă. Ar face-o cu mulțumire în 
suflet, fiindcă i s-ar asigura cadrul necesar datului 
în spectacol, fără strop de simţ al ridicolului și al 
măsurii. 

Atitudinea lui Ilie Năstase în fața poliţiştilor 
care au îndrăznit să oprească un monument 
abțiguit e jalnică. În loc să se comporte normal, 
călcătorul pe bec s-a răţoit şi şi-a clamat din nou 
privilegiile de ființă exceptată. „A sta la pândă e un 
furt”, s-a înfuriat Năstase, pierzând pentru moment 
din vedere zicerea amicului dumisale Ion Ţiriac: 
„Eu între un prost şi un hoţ prefer hoţul”. „Mă voi 
duce la CEDO, pentru că doamna ministră şi 
secretarii dânsei nu au vrut să răspundă la telefon”, 
a tunat mai departe Năstase, indignat de lipsa de 
reacție a lui Carmen Dan la cinci dimineaţa. „E o 
lege: dacă vrei să arestezi un fost parlamentar sau 
general, treci puţin mai sus şi întrebi”, a încheiat 
vinovatul. Nu, Ilie Năstase, nu există o asemenea 
lege. Există doar mecanisme ale favorizării care, 
iată, de data asta n-au funcționat. Şi încă un lucru. 
Dacă un fost parlamentar sau general ucide trei 
persoane, ce faci? Îl arestezi sau „treci puțin mai 
sus şi întrebi”? Asta spre a nu mai spune că poți să 
fii „fost parlamentar”, dar e ceva mai greu să fii 
„fost general”. 

A existat o vreme, în anii 1970, când aproape că 
aş fi dat orice să-l văd pe Ilie Năstase. Astăzi 
aproape că aş da orice să nu-l mai văd şi să nu-l 
mai aud. Timpul schimbă timpurile, iar fachirul 
stopurilor viclene s-a transformat în ceva greu de 
acceptat. Prin Ilie Năstase cel de astăzi circulă 
multe nelămuriri şi contradicții. Sigur, e dreptul 

oricui să se facă de râs și să provoace dezamăgirea 
celor care altădată îl adorau. Dar tristețea e o 
lespede prea grea ca s-o dai la o parte cu una, cu 
două. Şi e foarte trist să vezi o gazelă 
preschimbându-se în bufon tomnatic. E prilej de 
melancolie să ştii că omul care pe vremuri se distra 
cu Panatta, Kodeš şi Okker compromite atât de 
abrupt prin declarații ce-a făcut prin reveruri şi 
loburi. Şi e greu să înţelegi un cetățean care 
declară că se satură de România după ce poartă 
uniforma militară la Wimbledon, cu pleata ieşindu- 
1 de sub chipiu, cu cercelul în ureche, cu ochelarii 
de soare pe nas și cu smartphone-ul în mână. 

Căci ofuscatul de astăzi este (să nu uităm, mai 
ales că are grijă să ne-o amintească el însuși) 
general al armatei române. Nu prea se ştie la ce 
armă, câtă vreme Ilie Năstase confundă ţinuta 
militară cu garderoba mondenă şi apare, în funcție 
de sezon şi de buletinul meteo, ba în alb, ba în 
albastru, ba în kaki, ba în bleumarin. El pozează, 
fără să-şi dea seama, în ofiţer superior al mai 
multor arme simultan, ceea ce nu i-a trecut prin 
cap nici măcar lui Kim Jong-un. Ilie Năstase e pe 
rând general de marină, de infanterie sau de 
aviaţie, fără să ştie că regulamentele militare diferă 
de cele ale centurilor mondiale din boxul 
profesionist şi nu pot fi unificate. Asta dovedeşte 
cât de abuzivă, nefirească şi nedreaptă e decizia 
de-a pune vipuşcă unui fost sportiv doar fiindcă a 
aparținut unui club militar. (E o decizie la fel de 
ofensatoare ca aceea de a face ofiţeri superiori din 
membrii unor ansambluri de cântece și jocuri.) 
Pentru aducere aminte, tot generali sunt și 
nonagenarii fragilizați astăzi de vârstă şi de boli, 
care au mers la război fără certitudinea zilei de 
mâine. Ilie Năstase a fost un campion pitoresc şi 
talentat, pentru ca acum, îmbrăcat în uniformă, să-l 
reînvie pe Moş Teacă al lui Bacalbașa. În acest 
timp, generalii adevăraţi, tot mai puţini şi mai 
șubrezi, își amintesc de tributul frontului. Şi se 

întreabă cât de drept alcătuită e lumea în care unul 
îşi câştigă stelele sub ploi de schije, iar altul dând 
cu racheta în minge şi înjurând pe toată lumea. 

Gramatică dramatică 


Prin ce face şi prin ce spune, Florin Iordache 
simbolizează aspirația caricaturii de-a ajunge 
tablou. Prestaţia publică a acestui fost inginer la 
Fabrica de mobilă din Caracal confirmă bănuiala 
că ascensiunea demnitarilor din PSD maschează 
un triumf al selecției negative. Viorica Dăncilă sau 
Valentin Popa stau la rândul lor mărturie că poți 
ajunge premier sau ministru al educaţiei fără să ai 
un control măcar decent asupra limbii în care 
vorbeşti. În plus, Florin Iordache e victima unui 
proces straniu, pentru care sunt aşteptate 
concluziile cercetătorilor britanici: pe măsură ce 
face progrese la engleză, involuează la română. În 
momentul când i-a aruncat Laurei Codruța Kövesi 
un Codruța, go home din vârful buzelor, Florin 
Iordache a suferit, nu se ştie cum, o pierdere de 
conținut în planul limbii materne. Asta chiar dacă e 
de presupus că un om trecut printr-o facultate de 
drept nu poate avea candori de exprimare care se 
dizolvă de obicei în gimnaziu. Numai că Florin 
Iordache pare să nu fi profitat suficient de lecţiile 
de limba română. Ce va fi făcut atunci e greu de 
ghicit: fotbal cu nasturi? Tras colegele de codițe? 
Desene cu porumbelul păcii cocoţat pe o 
semănătoare din lan? Mister deplin. Pesemne însă 
că atenția dumisale s-a îndreptat mai rar decât 
trebuia spre omul de la catedră și spre ce avea el 
de desluşit. 

Dacă ar fi învăţat mai cu spor în clasele 
gimnaziale şi ar fi trecut prin sita unui examen de 
română la facultate, Florin Iordache n-ar fi avut 
cum să spună, în fața unui snop de reporteri şi de 
microfoane, „Modificarea pe care a făcut-o Curtea 
Constituțională în ceea ce privesc prerogativele 
președintelui... etc., etc.”. Şi nici să-şi repete 
eroarea, patru-cinci fraze mai încolo („în ceea ce 
privesc cele trei legi”), spre a lămuri pe toată 

lumea că nu e vorba de o scăpare, ci de ignoranță. 
De agramatism în toată regula. Pentru orice om 
care a trecut cu folos prin școală, „în ceea ce 
privesc prerogativele? e echivalentul unui 
dezacord. Aşa cum n-ai voie să spui ,„Puşcăriaşii se 
preface că scrie cărți ca să scape mai repede din 
detenție”, nu ai voie să spui nici „în ceea ce 
privesc prerogativele” sau „în ceea ce privesc cele 
trei legi”. Cu toate acestea, absolventul de 
mecanică + drept Florin Iordache o face. De ce? 
Daţi-i voie lui Codrin Ştefănescu să răspundă în 
locul lui: „Pentru că putem”. 

Constituția limbii române, alias Gramatica 
Academiei, stipulează, după cum s-ar cuveni să 
afle şi Florin Iordache, drept singură variantă 
corectă în cazul de mai sus varianta „în ceea ce 
priveşte prerogativele” sau „în ceea ce priveşte 
cele trei legi”. Poţi să spui la fel de bine „în 
privința prerogativelor” sau „în privinţa celor trei 
legi”. Atenţie, Florin Iordache, „în privinţa”, la 
singular, nicidecum „în privinţele”, la plural. 
Acum e clar? S-a înţeles? Altă întrebare? Dacă nu 
există, fie-le îngăduit celor care cred că un 
demnitar trebuie să-și vorbească bine limba să vă 
lanseze o invitație în limba pe care, potrivit 
întâmplărilor din realitatea imediată, o stăpâniți 
din ce în ce mai bine: Florin, go back to school. 

Prin grija lui Florin Iordache şi a celor deja 
amintiți, gramatica devine dramatică. Sigur, ăsta e 
un amănunt a cărui importanță păleşte prin 
comparaţie cu ultimele tentative de încălecare și de 
supunere a justiției. Tot un amănunt, ceva mai 
important însă, e şi testamentul politic al lui Victor 
Ponta, rostit în plină conferință de presă în august 
2014: „Asta se va întâmpla după ce vom prelua 
controlul politic asupra DNA-ului”. Declarația 
merită scoasă la lumină în primul rând pentru cei 
dispuşi să-l angelizeze pe Victor Ponta şi să vadă 
în el cruciatul pe cal alb în stare să-l răpună pe 
păgânul Liviu Dragnea. Şi fiindcă tot am ajuns la 

acest din urmă cetăţean, să observăm că nici pe 
dumnealui nu-l dă gramatica afară din casă. 
„Statele Unite este îngrijorată”, a observat Liviu 
Dragnea, într-o ciulama de singular și plural, de 
masculin și feminin, care evocă distinsa întrebare 
„Dansaţi, domnişoară, sau nu vă lasă mă-ta?” 
„Pentru că putem” și „După ce vom prelua 
controlul politic asupra DNA-ului” nu sunt doar 
sloganuri ale infamiei, ci și expresii ale primejdiei. 
Ele spun oricui are capul bine înşurubat pe umeri 
că războiul câtorva români cu toată România 
continuă. Fără milă și fără scrupule. Prezenţa lui 
Florin Iordache în rândurile de față nu e 
întâmplătoare. Iordache se numără printre 
arhitecții atentatului la justiție rămas în istoria 
recentă drept „Marţea neagră”. Tot el a propus în 
2013 modificarea Legii 51/1991, prin care 
procurorii nu mai puteau utiliza în dosarele de 
corupție  interceptările realizate în cadrul 
mandatelor de siguranță națională. Întrebat de un 
ziarist de la Gândul cum îşi motivează 
introducerea amendamentului, Florin Iordache a 
răspuns: „Dacă l-am propus, l-am propus. De ce 
să-ți explic ție? Nu am ce să-ți explic.” A se 
remarca, dincolo de grosolănia adresării, o 
inapetență pentru dialog specifică politicienilor 
care îşi (şi ne) gândesc viaţa în orizontul bunului- 
plac. Sigur, depinde şi cine pune întrebările. Dacă 
în faţa ziaristului de la Gândul Florin Iordache e 
tepos şi abrupt, el devine confesiv şi calin când sub 
ochi îi apare microfonul Antenei 3, ținut de Robert 
Kiss. Omul bun ca pâinea caldă iese la iveală fără 
precauţii din tufişurile personalității şi declară: 
„Nu vă ascund că practic vânătoarea, dar nu 
neapărat pentru a împuşca ceva, ci pentru a vedea 
animale.” Dacă vrea neapărat să vadă animale, 
Florin Iordache poate da o fugă până la Grădina 
Zoologică. lar dacă 1 se pare prea departe, are 
varianta unei raite pe la Parlamentul României. 
„Nu neapărat pentru a împuşca ceva”, ca să-l citez. 

În aceeaşi perioadă, la Bookfest, Ramona Ursu 
şi-a lansat cartea Vă vedem!. Are ea vreo legătură 
cu asaltul împotriva justiţiei? De bună seamă, după 
cum se vede chiar din titlu. Şi din miezul cărţii. În 
a doua secțiune se poate citi o relatare a 
clujeanului Sabin Gherman, ai cărui copii îşi 
procură carton şi markere ca să meargă la proteste 
cu părinţii. Pe bucata lor de carton stau scrise 
câteva cuvinte care ar trebui să ne ardă siguranţele: 
„Știi că-i rău când copiii au pancarte” (pagina 
176). A nu se trece lejer nici peste paginile de 
deschidere, în care fiul autoarei îşi informează 
mama că are de gând să se stabilească în Australia. 
Băiatul axe doisprezece ani. Aici ne-ați adus. Şi 
mi-e greu să vă bănuiesc de rușine. 

Gulere albe pentru zile negre 


Singura şansă a deputatului PSD Ilie Toma de-a 
fi — de fapt, de-a rămâne — filozof ar fi fost tăcerea. 
Condiţionalul trecut de adineauri semnalează că 
deputatul n-a tăcut. E și greu să te abţii într-o ţară 
unde nu mai filtrează nimeni aberaţiile rostite 
public. Şi, se ştie, doar proştii şi fricoşii tac. 
Ceilalţi deschid gura și fac din ea rampă de lansare 
pentru golumbi (așa li se spune porumbeilor în 
zona de provenienţă a deputatului). Rugat de un 
reporter al postului Realitatea TV să explice 
opțiunea PSD-ului pentru alb la mitingul din urmă 
cu o săptămână, Ilie Toma și-a încălţat bocancii cu 
ținte, spre a fi sigur că străchinile se vor face zob. 
„Evident că ne îmbrăcăm în alb, pentru că, știți 
cum este, albul este o culoare pură şi este ca şi pe 
vremurile trecute, gulerele albe. Gulerele albe 
întotdeauna semnifică puritatea.” Transcrierea 
respectă întru totul ce s-a auzit la televizor. Şi n-o 
fi Ilie Toma cel mai dăruit orator al PSD-ului, dar 
prezența lui la microfon nu trebuie ratată. 
Deputatul împinge în lături uşa cămării, ia 
borcanele şi le încurcă până nu mai ştiu nici ele, 
săracele, ce conţin şi pe ce raft s-ar cuveni să șadă. 

Întâi şi întâi, albul nu e culoare. Neavând 
caracter cromatic propriu-zis, ca de altfel nici 
negrul, albul e rezultatul reflexiei totale a luminii, 
pe când negrul este rezultatul absorbției totale a 
luminii. Împreună cu negrul, adică dând naştere 
griului, sau separat, albul poate avea doar rol de 
pauză cromatică sau de element care temperează o 
culoare pură. Ăsta însă e, să zicem, un fel de-a 
despica firul în patru, iar un deputat care-și 
jertfeşte cu atâta nobleţe timpul pentru binele 
semenilor poate fi scuzat fiindcă nu e la curent cu 
teoriile cromatice elementare. Lucrurile se 
complică abia după aceea. „Pe vremurile trecute”, 
spre a-l cita pe Ilie Toma, albul n-a însemnat 

neapărat puritate. O plimbare prin istorie îi poate 
înlesni deputatului PSD întâlnirea cu nimeni altul 
decât Ku Klux Klanul, ai cărui membri, dotați cu 
veşminte albe și cu glugi ţuguiate, albe şi ele, s-au 
remarcat la scurt timp după apariție prin 
manifestări rasiste şi extremiste. Dacă 
antisemitismul, anticatolicismul şi homofobia 
Klanului pot trece drept indicatori de puritate, 
atunci da, PSD-ul a ales corect. Oricum însă, 
steagurile albe ale păcii sau capitulării, 
echipamentele de tenis de la Wimbledon şi rochiile 
de mireasă nu sunt singurele obiecte albe de pe 
lume, ceea ce Ilie Toma pare să nu fi aflat. 

Legenda purității absolute a albului păleşte însă 
prin comparație cu evocarea gulerelor albe ca 
simbol al imaculării. Pe osatura bancului comunist 
de pe vremuri („Nu vă supăraţi, aici nu aveţi 
brânză?” „A, nu, aici nu avem carne, alături nu au 
brânză”), Ilie Toma stă cam la fel de prost cu 
istoria şi cu engleza. Altfel, el ar fi putut afla de la 
sursă care e sensul sintagmelor white collar şi blue 
collar. Şi s-ar fi dumirit că un angajat de tip white 
collar (care inițial denumea un birocrat sau un om 
cu studii) face parte din nucleele corporatiste, din 
administrație, din centrele de putere şi, nu de 
puține ori, din structuri mafiote sau în orice caz 
coruptibile. White collar delinquency este o 
noțiune care se referă la infracționalitatea gulerelor 
albe, semn că tentativa de metaforă a lui Ilie Toma 
a eşuat. 

Sigur, celor deprinşi să citească sau, forțând 
imaginea, să audă printre rânduri nu le va fi scăpat 
umorul involuntar din declarația domnului Toma. 
Fără voia lui, deputatul PSD a trimis la vorba 
populară „gura păcătosului adevăr grăieşte” când a 
lipit partidului eticheta purității de tip white collar. 
Ihe Toma nu e singur în strădama de-a spune 
altceva decât ceea ce are de gând. N-a trecut mult 
de când gura Vioricăi Dăncilă a luat-o înaintea 
premierului și a anunţat „reducerea democrației” în 


68 


loc de „reducerea birocrației”. E adevărat, 
premierul are scuza unei firi emotive şi a unor 
dificultăți imposibil de ascuns în ceea ce priveşte 
cititul cu voce tare. Asta fiindcă, nu-i aşa?, „orice 
om îi este teamă” ca nu cumva să se facă de râs. 
Iar dacă la un moment dat Dăncila de limbă va lua 
locul Pastilei de limbă, rog publicul să considere 
schimbarea o simplă formă de solidaritate cu atât 
de greu încercatul şef al guvernului. 

A nu se crede totuşi că PSD dispune doar de 
torționari ai limbii şi ai gândului. Gabriela Firea, 
cel mai huiduit om care a stat vreodată lângă 
Simona Halep, e dovada vie că există şi în PSD 
oameni cu acces la logos. Ba chiar poeți, membri 
ai Uniunii Scriitorilor. Citatul care urmează 
confirmă detenta lirică a primarului general: 


În mine fiind, 

Ca verdele în frunza de alor, 
Nu te voi părăsi niciodată. 
Spune-mi zănatecă, 
Zărpălatecă, zăpăcitoare, 
Zăpăitură, zăpor. 


Te şi întrebi dacă n-ar fi bine ca primarul 
capitalei să-şi schimbe numele în Zăgabriela 
Zătirea. Şi dacă nu cumva gulerele albe evocate cu 
atâta stângăcie de Ilie Toma sunt avanpremiera 
altor şi altor zile negre. 

Testament şi flegme 


Oamenii decenţi sunt datori să se crispeze la 
vederea sau la auzul lui Şerban Nicolae. Nu din 
cauza fizionomiei care contrazice prerafaelitismul. 
ŞI nici din cauza neputinței de-a fi manierat când 
discută cu femei din opoziție. Altele sunt motivele 
pentru care apariția lui Șerban Nicolae invită, dacă 
nu cumva obligă, la frison şi neliniște. Primul este 
rodul unui „exercițiu de imagine”, spre a-l cita pe 
premierul României. Gândiţi-vă că Liviu Dragnea 
e debarcat — dă, Doamne — din fruntea PSD și 
ajutat să găsească drumul spre celulă, împlinind 
astfel nu doar consecinţa unui act de justiție, ci şi 
predestinarea cuiva născut la Gratia. Şi gândiţi-vă 
că în locul lui e înscăunat Şerban Nicolae. (Există, 
fireşte, şi varianta Eugen Nicolicea, școlit prin 
învățământ la distanţă în cadrul filialei din Drobeta 
Turnu-Severin a Universităţii Spiru Haret, după ce 
trecuse binişor de 50 de ani şi după ce, în tinereţe, 
rămăsese repetent la Automatizări şi Calculatoare, 
la Timişoara.) Cum vi s-ar părea Şerban Nicolae în 
locul lui Liviu Dragnea? 

Nu uitaţi, Nicolae e unul și același cu şoferul 
condamnatului Cătălin Voicu. E unul şi același cu 
posesorul de fotografii în care Cosette Chichirău 
face sex anal. E unul şi același cu revoltatul care 
declara în 2017 că Stalin şi Churchill au fost doi 
criminali la fel de mari și că „Rezistenţa 
anticomunistă începută în 1944, când România era 
încă în război, este una care slăbea capacitatea 
României. Ea era mai degrabă îndreptată împotriva 
intereselor României”. Nu cumva ne paşte 
pericolul de-a începe să tânjim după Liviu 
Dragnea chiar înainte de-a scăpa de el, când 
observăm cine ar putea să-i ia locul? Şi nu cumva, 
râzând în gura mare de „tigrul economic” şi de 
„banca monetară” ieşite din ceea ce ţine loc de 
mintea Vioricăi Dăncilă, mai plecăm o dată după 

dribling și uităm valoarea testamentară a unor 
cuvinte spuse cu ani în urmă? 

Cuvintele sunt ale lui Victor Ponta și explică în 
bună măsură gala filmului porno în care 
majoritatea parlamentară de azi încalecă justiția şi- 
o supune perversiunilor. (Ar fi interesant dacă 
Șerban Nicolae are şi aici fotografii doveditoare, 
mai ales că sunt uşor de procurat.) Există cel puţin 
două citate din Victor Ponta — cu ghilimele, cum 
nu-i stătea în obicei fostului premier — care nu 
explică doar agresiunile de azi împotriva Justiției, 
ci şi insolenţa în formă continuată a coaliției PSD- 
ALDE la adresa ambasadelor care emit 
avertismente. Ambele citate datează din 2014, anul 
în care Victor Ponta a pierdut prezidențialele. 
Primul ilustrează conştiinţa impunităţii şi, după 
cum am mai scris cu un alt prilej, sună aşa: „Asta 
se va întâmpla după ce vom prelua controlul 
politic asupra DNA-ului.” Fraza e rostită în plină 
conferință de presă și ar fi trebuit să se soldeze, 
într-o lume bine aşezată, cu punerea imediată sub 
acuzare a rostitorului. Iată şi al doilea citat: „Din 
câte ştiu, doamna Merkel nu votează în România.” 
Victor Ponta s-a dorit ironic, dar n-a izbutit decât 
să calce în străchinile diplomaţiei şi să cimenteze 
în ochii occidentalilor impresia mizerabilă pe care 
le-o făcuse la primele întâlniri. Cititor frenetic de 
Caragiale, el a dat peste replica „Nu voi să ştiu, 
stimabile, de Europa dumitale”, a făcut din ea 
lozincă şi din Nae Caţavencu mentor. Astfel 
înarmat şi mândru nevoie mare, Ponta le-a 
împărtăşit românilor sinteza unei doctrine papuaş- 
impertinente: „Ne doare undeva de ce zic ăia, dar 
să facă bine şi să ne ţină cuplaţi la robinetele la 
care noi înşine am cerut să avem acces.” Faptul că 
partidul condus astăzi de Victor Ponta se numeşte 
Pro România e, în aceste condiţii, o insultă. Iar 
faptul că unii sunt gata să-l idealizeze pe Victor 
Ponta cel de azi uitându-l pe omonimul de ieri 

anunţă simptome de Alzheimer etic pentru care nu 
există leac. 

Aşa arată contextul în care iese din nou la rampă 
Şerban Nicolae. În trecutul deloc îndepărtat, 
emisiunea Imparţial de pe Digi24 preia declarația 
senatorului PSD pentru corecta informare a 
publicului. Şi iată ce spune Şerban Nicolae despre 
reprezentanţii celor douăsprezece ambasade care 
deplâng tentativele de schilodire a justiției: 


Nu-i cunosc. Nu ştiu cine sunt aceşti 
reprezentanţi, nu știu care le este statutul, ca 
să putem dialoga. Dacă e vorba de niște 
ziduri, de nişte clădiri, o să vedem dacă 
putem să le transmitem și un mesaj din partea 
clădirii Palatului Parlamentului. Deci n-am ce 
să comentez, cu zidurile să vorbească 
zidurile. M-am uitat încă o dată în 
Constituţie, n-am văzut în procedura de 
legiferare consultarea ambasadelor sau a 
reprezentanților unor ambasade, a birourilor 
de presă ale ambasadelor, şi eu m-am săturat 
de acest mecanism. [...] Cred că ar trebui să 
ieşim odată din zona de raportare, în materie 
de relații internaționale, la licurici. 


E nevoie, pe lângă un tub de emetiral, de 
instrumente de mare precizie pentru departajarea 
lui Şerban Nicolae de Victor Ponta în materie de 
aroganță și dispreţ la adresa celor care ne — de fapt, 
„le” — arată că România e pe cale să se transforme 
în Penalistan (denumirea circulă deja de câte zile 
pe forumuri). După cum se poate vedea, ștafeta a 
trecut fără şovăire dintr-o mână a răului în alta. 
„Doamna Merkel nu votează în România” din 
ponteză şi „Cu zidurile să vorbească zidurile” din 
nicolaeză sunt gemene ale sfidării. Și fiecare dintre 
aceste cuvinte e o flegmă lățită pe obrazul 
românilor care încă speră că ţara lor va evada din 
condiția de repetentă a Uniunii Europene. 

Deocamdată pariul pare imposibil. Suntem, fără 
voia noastră, o oaie neagră lăsată în grija unui 
cioban roşu. 


73 


Analfamentarii 


„Vă asigur că există o largă majoritate care a 
înțeles textele de lege fără să le citească.” Enunţul 
e vechi de câteva săptămâni, îi aparţine lui Florin 
Iordache şi confirmă, credeam inițial, înzestrarea 
paranormală a parlamentarilor din alianța PSD- 
ALDE. În fond, nu e singurul trib care percepe 
realitatea prin instrumente rare. Membrii tribului 
seminomad Mayoruna, care trăiesc la izvoarele 
râului Javari (un afluent al Amazonului), aproape 
de granița dintre Peru şi Brazilia, comunică 
telepatic cu străinii şi chiar între ei. Cunoscuţi 
drept „oamenii-pisică” şi având drept animal 
totemic jaguarul, ei folosesc o așa-numită „limbă 
veche”, la care recurg după ce ingerează 
halucinogene naturale care produc, printre altele, 
efecte cunoscute drept macropsie şi micropsie, 
adică impresia consumatorului că poate dilata sau 
micşora distanțele după bunul lui plac. Cine 
doreşte confirmări în materie e invitat să citească 
Revelaţie pe Amazon de Petru Popescu, un roman 
în care prozatorul transpune experiențele 
exploratorului american Loren McIntyre, precum 
şi Narcotice în cultura română: Istorie, religie și 
literatură, studiul impresionant al lui Andrei 
Oişteanu. 

Declarația lui Florin Iordache, în care lumea a 
văzut inițial o simplă combinație de cinism, sfidare 
şi prostie, trebuie citită altfel după reportajul 
difuzat zilele trecute de Digi24. Mai ales că bunul 
plac şi macropsia revin în discuție — de data asta, 
cu trimitere la Codul Penal plus cel de Procedură 
Penală, precum şi la mărirea distanţei dintre borfaş 
şi brațul legii. Dincolo de asta, nu trebuie omisă 
contribuția „largi majorități” invocate de Florin 
Iordache la îmbogățirea fondului frazeologic al 
limbii române. De acum încolo, expresia „a fura ca 
în codru” îşi găseşte alternativa în vecina ei de 

dicționar: „a fura ca în Cod”. Prin urmare, nu de 
telepatie şi paranormal e vorba, ci de siluirea 
justiţiei, analfabetism, topenie ignară şi dispreț. În 
asta constă zestrea votanților de ieri-alaltăieri ai 
modificărilor. Mai precis, a celor care nu ştiu ce-au 
votat şi nici nu-i interesează. În prezenţa 
reporterului de la Dig124, înarmat cu o cameră, un 
microfon şi doza firească de curiozitate 
profesională, parlamentarii în cauză şi-au dovedit 
totuşi înrudirea, prin canale neştiute, cu tribul 
Mayoruna. Nici unii, nici alţii nu citesc şi nu au 
biblioteci. Pagina scrisă nu le spune nimic nici 
unora, nici altora. Comunicarea şi decizia se petrec 
în absenţa lecturii. Atâta doar că membrii tribului 
Mayoruna trăiesc în inima junglei, sunt puţini la 
număr şi nu au nevoie de legi scrise, pe când 
parlamentarii surprinşi în flagrant delict de 
ignoranță iau decizii care afectează soarta unei ţări 
(încă) membre a Uniunii Europene. 

Nu textele de lege, ci altceva a înţeles larga 
majoritate pomenită de Florin Iordache, și anume 
că singurul lucru care 1 se cere este să „meargă cu 
partidul”, aşa cum a spus unul dintre cei întrebaţi 
de reporter. Să nu pună întrebări, să-și juguleze 
conștiința (cei care mai găsesc vagi urme 
împrăştiate înăuntrul ființei lor) şi să ridice mâna. 
La fel cum ar face dacă le-ar curge sânge din nas, 
ar opri un taxi sau ar cere ofsaid pe terenul de 
fotbal. Să ştie că nu aparţin unui for care dezbate, 
ci unei trupe de asalt care izbeşte cu berbecul în 
poarta legilor. Şi unei turme care behăie Daddy 
Cool indiferentă la primejdii şi consecinţe. 

Faptul că România „conduce” în clasamentul 
analfabetismului funcțional din Uniunea 
Europeană și e depăşită doar de Albania la nivelul 
continentului se reflectă fidel în parlament. Cei 
40% de analfabeți funcțional (oameni care ştiu să 
citească, dar nu pricep ce anume citesc) din țară 
sunt bine reprezentați în ceea ce a ajuns să fie 
denumit, în tuşe parodice, „forul legislativ”. După 

ce-i vezi cum fac feţe-feţe în fața unei întrebări 
simple, îţi vine să-ți spui că „parlamentari” e un 
termen pe care nu-l merită. Mult mai potrivit e 
„analfamentari”, pe care-l propun începând de azi 
pentru cei care se comportă aidoma colegilor 
surprinși de reporter cu nădragii competenţei și ai 
bunei-credințe în vine. Fireşte, termenul nu se 
aplică la grămadă, ci doar celor care şi-au dovedit 
aportul la mişelie, impostura (arogantă sau nu), 
suficiența şi toxicitatea. 

Dacă nu i-ați văzut sau dacă doriți să-i revedeți 
pe cei care strâmbă legi sub pretextul că le 
îndreaptă, iată-i. Prima pradă a reporterului este 
deputatul afiliat PSD-ului Octavian Goga. La 
întrebarea „Care sunt principalele modificări aduse 


Codului  Penal?”,  analfamentarul răspunde 
încurcat: „Păi, principalele modificări... nu le știu 
care sunt principalele, dar am...” Răspunsul e 


pigmentat de un plescăit post-friptură, de ridicări 
candide din sprâncene şi de grimase de om prins 
pe picior greşit. Culant din fire (şi, bănuiesc, abia 
țtinându-și râsul), reporterul îi oferă colacul de 
salvare al abuzului în serviciu. Octavian Goga 
încuviințează de două ori, dar, când i se cere să 
menționeze alte modificări, redevine volubil ca 
peştele în acvariu. Deputatul se întoarce la interviu 
după o jumătate de oră în care e lăsat să-şi repete 
materia. Bâiguiala lui continuă cu o definiție 
originală a termenului de prescripţie: „deci, dacă 
procurorii nu depun într-un an de zile, deci se... 
aşa...” şi cu o mărturisire: „astea două le ştiu”. 
Dintre cele două, pe una i-a pasat-o reporterul, iar 
cealaltă e... „aşa”. Asta nu-l împiedică pe 
Octavian Goga să râdă cu toţi dinții de propria sa 
ignoranță şi să se ofere pentru re-re-examinare, 
după alte cinci minute de studiu intensiv. Simplul 
fapt că deputatul acceptă o asemenea umilire arată 
că şi resursele lui de discernământ și de simţul 
ridicolului sunt subţiri. În mod normal, acest 
tratament rezervat îndeobşte  corigenților din 

gimnaziile patriei ar fi trebuit să-i provoace măcar 
o umbră de iritare, dacă nu mai mult. Când colo, 
jovial ca un socru mic în bătătură, Octavian Goga 
mai face un drum la sala de studiu şi se mai 
întoarce o dată. Nici acum limpezit, el recită 
repede, până nu uită de tot: „La cei cu denunţuri, 
să fie puși faţă în față, mai puţin în cazul violurilor 
şi cei cu... aşa.” Nu, nu e deloc de râs. Vai de ţara 
care îşi lasă legile să încapă pe mâinile unor bipezi 
fără busolă. Şi încă un lucru. Amănuntul că pe 
deputatul afiliat PSD-ului îl cheamă Octavian 
Goga are savoarea şi tâlcul lui. Pe cel care vorbea 
în 1916 despre „o epidemie înfricoşătoare de 
meningită morală” îl chema tot Octavian Goga. 
Spre deosebire de Octavian Goga, senatorul 
PSD loan Ganea pare trecut prin şcoala elementară 
de eschivă din calea întrebării. Om cu părul alb, 
loan Ganea clatină din cap, zâmbeşte sticlos, 
bâţâie din cap ca un căţel de parbriz şi enunță 
ferm: „Nu comentez momentan.” În stilul lui 
Zaharia Stancu, el continuă prin fixarea atentă a 
informaţiei: „Momentan nu comentez.” „Dar când 
comentați?”, se interesează reporterul. „Lăsaţi-mi 
timp, v-am spus, mă așteaptă guvernatorul în 
birou”, răspunde loan Ganea. „Puteţi să-mi spuneți 
trei modificări?”, presează reporterul. „Vorbim, 
avem timp astăzi. Cu toată sinceritatea, astăzi 
vorbim”, susură senatorul şi se răsuceşte pe 
călcâie. Dacă loan Ganea promite fără să livreze, 
colegul dumisale Cornel Resmeriţă îi taie din 
capul locului elanul reporterului: „Nu mă pricep. 
Sunt profesor de fizică, nu mă pricep. Te-am 
pupat. Am votat, mă duc cu partidul, atâta știu. 
Asta e.” Aşa arată mașinăria de vot care e pe 
punctul să transforme România într-o colonie de 
infractori. Analfamentarii fac alianțe cu avocații 
specializați în chichirezuri şi portiţe, care stau în 
spatele marilor fugari din faţa legii. Să nu credeți 
cumva că noua croială a Codului Penal şi a 
Codului de Procedură Penală e opera lui Florin 

Iordache şi Eugen Nicolicea. Nici vorbă. Autorii 
reali nu sunt parlamentari și ştiu multă meserie. lar 
asta îi face cu atât mai vinovaţi. Când România va 
încasa penalizări uriaşe de la organismele 
europene sau va fi propusă pentru excludere, ei 
sunt primii care vor trebui întrebaţi de sănătate. 
Fiindcă sunt pe deplin conștienți de răul pe care-l 
provoacă astăzi ţării prin binele pe care-l fac 
câtorva sute de nemernici. 

Autodenunţ şi completări 


Nedreptăţile trebuie strigate şi scrise cu litere 
mari, ca să afle toată lumea de ele. Prin urmare, 
mă revolt şi protestez împotriva lejerităţii cu care a 
tratat Victor Ciutacu Reţeaua de Influentă Soros la 
Ediţia de seară din 10 iulie de la România TV. Îl 
ştiam pe Victor Ciutacu drept un om bine mobilat, 
căruia îi displac superficialitatea şi treaba de 
mântuială. Un ziarist informat, mustind de 
corectitudine şi profund ca  existențialismul 
francez. Cu atât mai mare mi-a fost mirarea 
văzând câte lucruri şi persoane a omis Victor 
Ciutacu în deconspirarea Reţelei Soros, asistat de 
un lon Coroiu — sau poate Cristoiu, sau poate 
amândoi — pierdut în labirintul de idei al bibliotecii 
personale (la Biblioteca Academiei era închis la 
ora emisiunii, se vede treaba). Şi pentru că e 
primejdios să oferi informații incomplete 
publicului, mai ales când te numeşti RTV (se ştie, 
campioana absolută a adevărului relativ şi 
campioana relativă a minciunii absolute), e nevoie 
grabnic de câteva completări. 

Înainte de asta, o vorbă bună pentru talentul de 
critic literar al lui Victor Ciutacu. Tăişul spiritului 
său a scânteiat cel mai Orbitor la evocarea 
ideologului sorosist şi agentului de influenţă 
Mircea Cărtărescu, prezentat după cum urmează: 
„cunoscut scriitor, candidat în fiecare an la 
Premiul Nobel pentru literatură — până acum fără 
succes, dar are tot timpul”. Singura problemă aici e 
că, pentru a ajunge la strugurii literaturii, Victor 
Ciutacu ar avea nevoie de detenta lui Michael 
Jordan în zilele lui de apogeu. Dacă realizatorul 
Ediţiei de seară leagă valoarea literară a lui Mircea 
Cărtărescu de primirea sau de neprimirea 
Nobelului înseamnă că, indulgentă cum îi e felul, 
lumea literară dă adăpost şi altor inși fără talent, 
fără operă şi prin urmare fără Nobel: Salman 

Rushdie şi Amos Oz”, Haruki Murakami şi lan 
McEwan, Julian Barnes şi Federico Andahazi, 
Milan Kundera şi Hanif Kureishi, Alessandro 
Baricco şi Don DelLullo, Guillermo Arriaga şi 
Jonathan Coe etc. Spre a nu mai spune că alți 
scriitori au murit nepremiați și deci nuli valoric — 
de pildă, Umberto Eco sau Philip Roth. Peste ani și 
ani, când se vor resistematiza erele şi perioadele 
geologice ale spiritului, undeva în apropierea 
cretacicului va trebui plasată — cu gingăşie, spre a 
nu se sparge — perioada căreia nu 1 se cuvine alt 
nume decât ciutacicul. 

O altă omisiune regretabilă şi greu de explicat 
este cea a lui Vlad Voiculescu. De ce, Doamne 
iartă-mă, să laşi în afara rețelei un ins atât de 
primejdios? Poate pentru că Vlad Voiculescu are 
rețeaua lui, a cărei simplă existenţă contrazice 
încărcătura malefică pe care vrea s-o dea Victor 
Ciutacu cuvântului „rețea”. Dacă RTV şi slujbaşii 
săi n-au aflat, deşi există dicționare pe toate 
rafturile, „reţeaua” nu implică neapărat fapte 
reprobabile. De exemplu, „Reţeaua citostaticelor” 
pusă în funcțiune de Vlad Voiculescu este un 
exemplu de empatie, generozitate şi implicare, așa 
cum îi pot confirma lui Victor Ciutacu toţi cei care 
au beneficiat de pe urma ei. Şi fiindcă Vlad 
Voiculescu nu-şi poate reprima pornirile de-a lucra 
în rețea, tot lui (şi Melaniei Medeleanu) i se 
datorează MagiCAMP, o inițiativă născută în 
sprijinul copiilor bolnavi de cancer, despre care nu 
ştiu ca RTV să fi suflat vreodată o vorbă. 

Însă cea mai mare omisiune a lui Victor Ciutacu, 
pe care nici Ion Cristoiusaucoroiu n-a găsit timp s- 
o repare, ţine de sutele de mii, dacă nu cumva de 
milioanele de ramificații ale Reţelei Soros la 
nivelul ei cel mai de jos. Gândiţi-vă câţi oameni au 
citit cărțile  ideologilor Cărtărescu, Pleşu, 
Patapievici şi Liiceanu. Gândiţi-vă câți tineri le-au 
fost studenți. Gândiţi-vă câți iubitori de teatru au 
plătit ca să-i vadă pe scenă pe Oana Pellea şi pe 

Victor Rebengiuc (căruia Victor Ciutacu era să-i 
spună  „Hrebenciuc” într-un Freudian slip 
sugestiv). Gândiţi-vă câtă lume a strâns Tudor 
Chirilă la concerte și câtă lume îi citeşte postările 
pe Facebook. Gândiţi-vă câţi iubitori de poezie 
vibrează la versurile Anei Blandiana și câţi 
purtători de conștiință îi parcurg cu gratitudine 
eseurile. Gândiţi-vă ce simpatie trezeşte Mihai 
Şora la fiecare apariție în Piaţă, cu toate 
apropourile insolente ale lui Victor Ciutacu. 
Gândiţi-vă şi împrumutaţi un me too de peste 
Ocean. 

Acestea au fost completările. Urmează 
autodenunţul — pentru cei care citesc, dar în primul 
rând pentru Victor Ciutacu şi Ion 
Cristoiusaucoroiu. Recunosc public că fac parte 
din Rețeaua de Influență Soros. L-am invitat pe 
colegul de agenție Tudor Chirilă să vorbească la 
lansarea unei cărți pe care o scrisesem şi agentul a 
răspuns convocării. (Se ştie doar, în rețelele 
profesioniste invitațiile se execută, nu se discută.) 
Am prezentat la rubrica de carte pe care o susțin la 
Digi24 două cărți ale agentei Raluca Feher. I-am 
văzut jucând şi i-am auzit pe audiobookuri pe 
agenţii Rebengiuc, Manole şi Pellea, pe care îi mai 
şi cunosc personal. Am raporturi cordiale, dacă nu 
prietenești de-a dreptul, cu  agenţii-ideologi 
Cărtărescu, Patapievici, Pleșu şi Liiceanu. Ultimul 
e cel care îmi dictează de fapt mișcările în reţea, 
fiindcă din februarie 2003 lucrez sub coordonarea 
lui directă la Humanitas. O cunosc de asemenea pe 
agenta Laura Ştefan şi sunt gata să văd în ea un 
profesionist excepțional în materie de combaterea 
corupției. O cunosc și pe Elena Calistru. Şi pe 
Emilia Șercan. Şi pe Ramona Ursu. Și pe mulți 
dintre cei care fac parte dintr-o organizaţie chiar 
mai puternică decât Reţeaua Soros: Organizaţia 
Spinărilor Necurbate. 

Nu văd altă încheiere a autodenunţului decât 
amănuntul că am colaborat nemijlocit şi activ cu 

miniagentura Papaya Advertising şi cu Robert 
Tiderle, eminenţa ei (cu multă materie) cenușie. 
Cu mijloace specifice activităților de racolare, 
Papaya mi-a propus să joc într-o reclamă, iar eu, ca 
o năpârcă pusă pe căpătuială, am acceptat. 

Sper ca aceste rânduri să fie de folos domnilor 
Ciutacu și Cristoiusaucoroiu. Sper, de asemenea, 
ca la următoarea Ediţie de seară dedicată Reţelei 
Soros realizatorul emisiunii să ţină cont de aceste 
completări şi să procedeze în consecinţă. Nu de 
alta, dar mulți dintre noi, membrii obișnuiți ai 
rețelei, ne-am săturat de anonimat. Spre deosebire 
de Sebastian Ghiţă, vrem să fim recunoscuţi. 

Nu orice om îi este jenă 


Titlul e în acea derivată cu boli venerice a limbii 
române căreia i se spune de la o vreme dăncileză. 
Și ilustrează două tipuri de neruşinare şi de 
vinovăție. Primul tip ţine de cramponarea de 
funcție a unui nechemat, de impostura în care se 
scaldă un om, în văzul ţării şi al lumii, de uşurinţa 
cu care acceptă să devină obiect al ridiculizării 
publice. Totul de dragul partidului şi ca semn de 
fidelitate oarbă („neabătută”, cum scria pe vremuri 
în documentele de partid) față de lider. Al doilea 
tip ține de desemnarea unui asemenea om ca şef de 
guvern, deși e limpede pentru oricine are măcar 
urme vagi de discernământ că pălăria executivului 
e caraghios de mare pentru capul premierului, cu 
sau fără coafură paviantină. Care dintre cele două 
tipuri de neruşinare şi de vinovăție e mai grav? 
Fără îndoială, al doilea. Proptind-o pe Viorica 
Dăncilă în funcția de premier, Liviu Dragnea a 
insultat nu doar electoratul PSD, ci întreaga nație. 
Oricine are dreptul să se simtă jignit de faptul că 
este reprezentat în afara țării de o persoană de o 
asemenea suficientă. De o persoană pentru a cărei 
prestație publică aproape că nu mai există criterii 
de evaluare. De un simbol al derutei panicate, care 
dă impresia că nu ştie ce caută nici măcar în 
propria sa viaţă. 

Există voci — şi nu puţine — care acreditează 
ideea că Viorica Dăncilă ar fi prima exponentă a 
indigenţei triste din politica românească. Dramul 
de empatie care ne şade bine ar trebui, conform 
acestei teorii, să ne provoace mâhnire și chiar milă 
pentru Viorica Dăncilă. De acord cu aceste 
sentimente, cu amendamentul că ele se cuvin 
întoarse asupra nouă înşine. Pentru noi trebuie să 
fim mâhniţi, nu pentru ea. De noi trebuie să ne fie 
milă, nu de ea. Să nu uităm că Viorica Dăncilă a 
stat ani buni pe bani la fel ca anii în Parlamentul 

European, unde s-a ilustrat printr-o încleştare 
obstinată a maxilarelor şi prin neputinţa de-a 
comunica altfel decât riscând febra musculară. 
Foşti colegi de Europarlament ai premierului şi-au 
exprimat deja stupoarea că Viorica Dăncilă este 
totuşi înzestrată cu organul vorbirii și chiar riscă să 
facă uz de el. Zişii colegi au subliniat corect ideea 
de risc: majoritatea enunţurilor oficiale ieşite din 
prima gură a guvernului sunt consternante, iar 
premierul e pândit, la fiecare apariție publică, de 
primejdia luxaţiei retorice. Milostivii de vocaţie 
pun totul pe seama emotivității și a deficitului de 
atenţie. Pasămite tracul o face pe Viorica Dăncilă 
să confunde  „axarea” cu „anexarea şi 
„Imunoglobulina” cu „imunoglobina”. Şi pasămite 
deficitul de atenţie (pe care exigenții îl numesc, 
mai plastic, „gura păcătosului”) o împinge să 
spună „democrație? când se gândeşte la 
„birocrație”. Nu e foarte clar totuşi pe seama 
căruia dintre beteşuguri trebuie pusă confuzia 
dintre Priştina şi Podgoriţa şi e cu atât mai neclar 
dacă bieții „cetățeni macedoni” din Skopje sunt 
soldații lui Alexandru Macedon sau cititorii lui 
Alexandru Macedonski. Ar mai fi, nu-i vorbă, şi 
afurisitele astea de inundații din ţară, pentru care 
leacul prim-ministerial este o campanie eficientă 
de irigații. Îți vine să crezi că apetența pentru 
paradox a Vioricăi Dăncilă e stimulată de necazul 
oamenilor din Bacău, care nu au apă curentă din 
cauza inundaţiilor. Literară sau nu, povestea unor 
oameni care au prea puţină apă fiindcă au prea 
multă apă sigilează absurdul ubuesc în care trăieşte 
România acestor ani. 

Ar fi totuşi indicat ca panicarzii să se relaxeze. 
Oricât de des ar călca în străchinile relațiilor 
internaționale, Viorica Dăncilă nu va reuşi să 
provoace un conflict diplomatic. Se ştie, Balcanii 
au fost butoiul cu pulbere al Europei, pe când 
Viorica Dăncilă poate fi cel mult butoiul cu praf și 
pulbere al României. Pașii ei greșiți nu vor avea 

alte consecinţe decât o imagine (și mai) proastă a 
țării în ochii celorlalți. Există cam în toate 
cancelariile lumii birocraţi care nu ies în faţă, dar 
se pricep să netezească asperitățile şi să aplaneze 
tensiunile. Prin urmare, nu ne pasc războaie sau 
scandaluri în regiune, chiar dacă premierul ia 
Muntenegrul drept Kosovo şi declară că-i face 
plăcere să se afle într-o republică pe care statul pe 
care-l reprezintă n-o recunoaște oficial. Și chiar 
dacă e convinsă că a aterizat printre musulmani, 
când de fapt e găzduită de o ţară predominant 
ortodoxă. Pe de altă parte, impresia pe care o poate 
face un asemenea om e ușor de imaginat — nici 
măcar nu e nevoie, vorba dumisale, de un 
„exercițiu de imagine”. Încet-încet, va afla toată 
planeta că România, ţară membră a Uniunii 
Europene, e condusă de un om a cărui relație cu 
învățătura pare desprinsă din replica lui Bulă dintr- 
un banc de pe vremuri: „E frumos la școală, dar se 
pierde prea mult timp între pauze.” Politicienii, 
inclusiv cei din vechile democraţii europene Iran și 
Pakistan, se vor freca la ochi şi se vor întreba, pe 
bună dreptate: dacă aşa arată vârfurile voastre, 
cum o arăta nivelul de jos? Și ce s-a ales oare de 
criteriul reprezentativității? Aţi auzit vreodată de 
el, pesedei dumneavoastră? 

După atâtea gafe şi mostre de inadecvare, 
demnitatea şi onoarea te obligă să pleci. Și nu 
oricum, ci prezentând scuze pentru pagube și 
deranj. Asta însă doar dacă eşti fiinţă omenească, 
nu marionetă. Marionetele nu au demnitate şi nici 
onoare. Au sfori de care sunt trase şi care le impun 
mișcările. Păpușarul Liviu Dragnea n-o va retrage 
niciodată pe marioneta Viorica Dăncilă de pe 
scenă. Are tot interesul s-o lase pe post de sitting 
duck şi de bufon. Pe unii, mulți, îi va face să râdă. 
Pe alții, mai puţini, îi va împinge să-şi căineze 
ghinionul de-a fi contemporanii unei asemenea 
arătări. Blondă şi fidelă, constatând uluită că plouă 
de sus în jos şi că miezul e sub coajă, Viorica 

Dăncilă îşi va juca mai departe rolul: ne va 
distrage atenţia şi ne va smulge hohote. Între timp, 
în spatele ei, Hidra roşie din Lerna (sau poate 
Hidra din Lerna roşie) va rânji mulţumită. 
Deocamdată, până la alegeri, are prea multe capete 
pentru biata noastră secure. lar Hercule nu pare 
dispus să ne dea o mână de ajutor. 

Kanal şi kanalizare 


Pe 4 august 2018, o alcătuire umană definită 
prin inițialele G.S., în spatele cărora unii l-ar putea 
bănui pe George Soros însuși, livrează următoarea 
informaţie la Kanal D: „Vine diaspora! Coloane de 
mașini întinse pe zeci de kilometri la intrarea în 
România!” G.S., căci altfel nu i se poate spune, 
garniseşte ştirea cu o imagine de la Punctul de 
Trecere a Frontierei Nădlac II şi nu uită să adauge 
că „s-a format o coadă de zece kilometri pe 
teritoriul Ungariei”. Două  imperfecțiuni 
compromit schpirile diamantine ale ştirii. Prima: 
„Zeci de kilometri” nu înseamnă „zece kilometri”. 
A doua: imaginea nu e de la Nădlac, ci de undeva 
din China. Doar cineva de pe altă planetă ar fi în 
stare de o asemenea confuzie. Fiind totuși de pe 
Terra, se poate presupune despre G.S. că nu a 
încurcat borcanele, ci a încercat o manipulare. Nu 
pentru trezirea conştiinţei sau pentru ațâţarea unui 
spirit al insurgenţei. Nici pentru smulgerea din 
apatie a celor care nu cred în ieşitul în piaţă și 
preferă să prindă muşchi pe canapea, cu berea la 
pet şi punga cu seminţe alături. 

Lucrurile sunt mult mai simple. În stilistica 
panicardă a ştirii împodobite cu semnele de 
exclamare care confirmă gravitatea situației se 
ascunde vechea dorință de-a vinde bine, indiferent 
de calitatea mărfii. Atâta doar că, în cazul de faţă, 
marfa e proastă. Stricată chiar de vânzător. Or, 
regulile elementare de igienă etică impun ridicarea 
produselor de acest tip de la Kanal (D) şi 
aruncarea lor direct la canal. 

Dacă ia un loc de la graniţa chineză drept 
punctul de frontieră de la Nădlac, Kanal D şi 
dezonorabilii săi redactori de ştiri pot la fel de bine 
să creadă că Rigoletto e unchiul rigolei, care la 
rândul ei este, nu-i așa?, sora bună a canalului — iar 
de multe ori chiar a  Kanalului. Anemia 

deontologică a lui G.S. şi a altora ca el/ea produce 
efecte în rândul publicului. Fiindcă publicul crede 
în continuare că un program de ştiri trebuie să-i 
furnizeze ştiri. Nu scenarii, nu minciuni croşetate 
cinic, nu toxine cu pretenții de informaţii. E 
simplu. Dacă vrea poveşti sau năzăreli, privitorul 
se uită la filme. Dacă vrea să râdă, urmăreşte 
emisiunile de divertisment, chit că unele mai 
degrabă mâhnesc decât amuză. Dacă vrea meciuri, 
comută pe un post cu profil sportiv. lar dacă vrea 
ştiri, e atent la jurnalele de resort. Când așteptările 
îi sunt înşelate, telespectatorul îşi notează şi are 
grijă să-l evite pe cel care l-a păcălit. Asta 
înseamnă că profitul pe termen scurt se topeşte 
într-o pierdere pe termen lung. Mecanismul e 
elementar și ar trebui adus la cunoştinţa celor care 
avizează difuzarea de inepţii — asta dacă nu cumva 
funcționează ei înşişi în virtutea inepției. Când a 
declarat că „Arta e minciuna prin care descoperim 
adevărul”, Picasso nu s-a gândit la telejurnale, ci la 
cu totul altceva. 

E adevărat, mai există o explicație pentru felul 
în care oferă ştirile de la Kanal D o buruiană pe 
post de orhidee. Iar explicaţia ţine de invidie. Or 
avea multe cusururi cei care fac agenda acestui 
post, însă au şi calități. Printre ele: o memorie şi un 
văz de calibru. Puse la treabă și corelate, cele două 
scot în prim-plan câteva exemple flagrante de 
minţire a publicului. Și nu oricum, ci silabisindu-i 
de câte ori e nevoie că totul se desfășoară în 
orizontul adevărului şi cu dorinţa pârjolitoare de a- 
i livra ştiri de maximă acuratețe. Putem să ne 
sondăm la rându-ne memoria şi să aducem la 
suprafață materialul de promovare a emisiunii 
Sinteza zilei, în care se găseşte următorul enunţ: 
„Știu sigur că în ultimii zece ani doar noi am spus 
adevărul.” Ce înseamnă această autotămâiere? 
Nimic altceva decât prefața unei minciuni 
ordinare. Adică reportajul „Cum se fură pădurile: 
un singur transport, 25 de camioane”, în care 

românii sunt informaţi că fondul forestier le e 
subtilizat, bucată cu bucată, de niște nemernici 
occidentali care-l mută la ei în ţară. Unde e 
adevărul? Poate în pădure, în niciun caz la Antena 
3, al cărei călău de adevăruri ia un film de pe 
YouTube, îl măsluieşte prin blurarea numerelor de 
înmatriculare ale TIR-urilor şi a numelui 
companiei, după care vituperează împotriva 
atentatorilor străini. În realitate, materialul filmat e 
un clip de promovare a unei companii austriece de 
transport, iar ruta lemnului pleacă din Seeberg 
(Elveţia) şi se opreşte la Göriach (Austria). Grăbit 
să dezinformeze şi să stârnească reacţii ostile în 
rândul publicului, mistificatorul nici măcar nu ţine 
cont de amănuntul că drumurile naționale din 
filmul de promovare arată mult mai bine decât cele 
de la noi din ţară (fiindcă despre autostrăzi, o 
spune fostul ministru Lucian Şova, e inutil şi chiar 
nepoliticos să vorbim). 

Antena 3 nu e singurul motiv de invidie pentru 
Kanal D. Sora ei de obiceiuri proaste și strategii 
manipulatoare, RTV, provoacă aceleaşi frustrări 
postului TV unde turcul plăteşte. RTV îşi 
vernisează minciunile printr-un slogan care-ţi 
provoacă concomitent râsul şi stupoarea: „Locul 
unu la știri”. Dacă te uiţi atent şi cu ochi de 
comparatist, observi la RTV acelaşi procedeu la 
care apelează Antena 3 şi care constă în 
trâmbiţarea unei minciuni generice înainte de 
prezentarea mai multor minciuni din domenii 
diferite. „În ultimii zece ani doar noi am spus 
adevărul” şi „Locul unu la ştiri” sunt enunţuri pe 
care n-ar putea să le mai creadă nici extratereștrii. 
Cum să-ți arogi supremaţia în materie de 
informare a publicului, când, de dragul audienței, 
dai titluri despre moartea Monicăi Tatoiu şi pe 
urmă îi iei interviu? Sau când îl acuzi pe 
președintele ţării că doreşte exact ceea ce respinge 
(celebrul episod cu şedinţa de guvern şi cu discuţia 
în jurul amnistiei şi grațieri1)? 

Difuzorii de ştiri de la Kanal D cercetează atent 
situația, constată că pot să încapă două săbu ale 
minciunii în teaca adevărului și conchid, cu un 
suspin mediteraneean, că non c’è due senza tre. În 
consecință, Kanal D se înscrie şi ea pe culoarul 
mincinoșşilor care mint în numele adevărului. Al 
ipocriţilor care-și bat joc de public şi de propria lor 
menire. lar faptul că tocmai în aceste zile 
premierul Dăncilă încearcă să-l dezinformeze pe 
președintele Comisiei Europene printr-o scrisoare 
doldora de gogoşi (o bilă mare şi albă lui Ovidiu 
Vanghele pentru divulgarea în premieră a mizeriei) 
nu are cum să fie o scuză pentru un post de 
televiziune. Viorica Dăncilă este — mai bine zis, 
trece drept — politician, ceea ce înseamnă că poate 
susține oricând că laptele e violet. Un post de 
televiziune are, sau ar trebui să aibă, alte priorități 
şi rigori. Dacă minte cot la cot cu politicianul, 
postul de televiziune merită acelaşi oprobriu. 
Kanalul merită dus la canal. 

Creier în genunche 


Credeaţi că n-o să se găsească loc şi pentru 
Liviu Pop la Antena 3? lată că s-a găsit. Ar fi fost 
şi păcat să 1 se refuze şansa de-a mai debita o 
enormitate. Sigur, când vii după Liviu Dragnea și 
ditamai tentativa de asasinat, trebuie să te gândești 
la ceva gogonat dacă vrei să te țină minte lumea. 
Simpla  aiureală, cu sau fără complicaţii 
gramaticale, nu ajunge. Din fericire pentru 
publicul Antenei 3, Liviu Pop e un bun fabricant 
de inepţii. Prin urmare, el nu găseşte deplasat să 
declare că preşedintele Klaus Iohannis a condus o 
vreme o organizație care este continuatoarea unei 
grupări naziste. „Grupul Etnic German a fost o 
organizaţie nazistă condamnată pentru crime de 
război”, dezvăluie Liviu Pop, despicând pâcla 
istoriei şi smulgând vălul de pe ochii ignoranților. 
„Dacă Forumul German nu e continuatorul 
Grupului Etnic German, aştept oficial lucrurile 
acestea, eu am spus ce citesc de pe net”, a adăugat 
ministrul. 

E de bun-simt să începi prin a-l felicita pe Liviu 
Pop pentru acurateţea sursei de informaţie. Dacă a 
citit „de pe net”, e limpede că nu pot exista dubii 
privind veridicitatea conţinutului. Atâta lucru ştie 
oricine a avut prilejul să cutreiere pe nemărginirea 
oceanului online. „Pe net” există, printre altele, 
arhive ale tuturor (sau măcar ale majorității) 
publicaţiilor româneşti de după 1989. Cine le 
consultă poate afla o puzderie de lucruri 
interesante. De exemplu, că Ion Raţiu a fost 
surprins  fugărind-o înflăcărat, dar inutil pe 
Margaret Thatcher cu gânduri concupiscente la 
Downing Street 10. Iar asta la puţin timp după ce 
încercase — tot fără succes — demararea unor 
preliminarii erotice cu regina Elisabeta II la 
Balmoral. Tot „de pe net” se poate afla că Dan 
Hăulică se fugărea pe vremuri cu Andrei Pleşu și 

Gabriel Liiceanu în pielea goală pe aleile din jurul 
Castelului Peleş. Tot „pe net” poţi să descoperi 
cum slăbeşti optsprezece kilograme pe săptămână 
înghițind o pastilă verzuie. Tot „de pe net” afli că 
Marius Tucă a întreținut raporturi incestuoase cu 
propria lui mamă. Şi tot „de pe net” poţi culege 
informaţii despre data următorului cutremur 
catastrofal, despre proximul asteroid care o să 
izbească Terra şi, bineînțeles, despre sfârşitul 
lumii. Eu însumi am aflat, din aceeași sursă, că aş 
fi băiatul lui Miron Radu Paraschivescu şi că am 
lucrat la Studioul de film „Alexandru Sahia”. Nu 
sunt şi n-am lucrat, dar asta contează mai puţin. 
„Pe net” se poate citi şi aşa ceva. 

E totuşi puțin probabil că Liviu Pop crede că tot 
ce zboară se mănâncă. Altminteri, 1 s-ar face la un 
moment dat poftă de nişte flapsuri sau măcar de un 
tren de aterizare, dacă nu de tot avionul. E la fel de 
puţin probabil ca intervenția lui să fie rodul unei 
inițiative personale. Mânjirea și culpabilizarea lui 
Klaus Iohannis se numără printre punctele 
principale de pe agenda PSD în general şi a lui 
Liviu Dragnea în special. Găselniţa lui Liviu Pop 
redeschide o pistă de pe care au decolat în trecut 
năzbâtii asemănătoare, de care lumea a uitat 
(materialele apărute pe www.ancheteonline.ro şi 
declaraţiile dușmănos-iresponsabile ale senatorului 
Cristiana „Greva foamei până la primirea în 
Partidul Conservator” Anghel). Şi cum să-l 
compromiți pe Klaus Iohannis mai bine decât 
apăsând pe pedala istoriei? Sigur, ca să apeşi cum 
şi unde trebuie, e nevoie să fii stăpân pe cunoştinţe 
şi să pricepi mecanismele istoriei. Așa e, dar nu 
neapărat. Pentru Liviu Pop, astea sunt amănunte. 
Important e să împroşti cu noroi, nu să te 
informezi cum se cuvine. Ca dovadă, Liviu Pop 
nici măcar nu ştie denumirea adevărată a 
organizației pe care o lezează. Poate că măcar 
acum, după protestul înaintat de Forumul 
Democrat al Germanilor din România, va găsi şi 

ministrul educației de cuviinţă să stocheze 
informaţia. Altfel spus, să se educe. 

Nu trebuie trecut nici peste îngâmfarea acră a 
ministrului. „Aştept oficial lucrurile acestea”, 
rosteşte Liviu Pop, cu aerul unui monarh agasat de 
stângăciile supușilor. Ce aşteaptă demnitarul? Nu 
se ştie. O dezminţire? Ar fi dincolo de simpla 
naivitate să aştepte aşa ceva. Dacă e cineva în 
măsură să aştepte ceva de la celălalt, acela e 
FDGR, a cărui răbdare va fi testată până când o 
minte mai puţin înfierbântată din partid va 
prezenta totuşi scuze pentru ofensă în numele lui. 
E de sperat că o va face, deşi nădejdile sunt fragile. 
Altfel, se va confirma pentru a nu se ştie a câta 
oară ideea că în România acestor ani oricine poate 
spune orice oriunde şi oricând despre oricine. Cine 
vede aici o definiție a libertății nu cunoaște nici 
cuvântul, nici ce defineşte el. 

„Organizaţia aia nazistă, Forumul...”, cuvântă 
Liviu Pop, probând din nou că există entități 
umane la care gura funcționează independent de 
creier. Ce legătură e între FDGR şi Grupul Etnic 
German? De bună seamă, cuvintele „Germanilor” 
şi „German”. E păcat că Liviu Pop nu-și continuă 
raționamentul şi nu divulgă şi alte pepiniere 
antiromânești cu agendă (fost sau actual) nazistă. 
Mă grăbesc să-i pun la dispoziţie câteva nume de 
duşmani crânceni, care îşi urzesc păienjenișul de 
relaţii și urzeli sub pretextul unor activități, vezi 
Doamne, educative. E vorba de Centrul Cultural 
German din Timișoara, Centrul Cultural German 
din Sibiu (atenţie mărită, Sibiu, da?), Centrul 
Cultural German din Cluj, Centrul Cultural 
German din lași şi, deasupra tuturor, Goethe 
Institut din Bucureşti. Nici echipa de Liga I F.C. 
Hermannstadt nu trebuie scoasă din calcul — în 
fond, ce mi-e „Hermann”, ce mi-e „German”? lar 
dacă tot am ajuns la fotbal, e de dorit și 
deconspirarea grabnică a antrenorului secund al lui 

Atletico Madrid. Îl cheamă German Burgos şi e 
suficient. 

Ce păcat că preocuparea pentru adevăr căreia 
pare să i se fi abandonat Liviu Pop nu l-a ghidat la 
fel de ferm când, tot ministru al educaţiei fund, 
deşi interimar, a dizolvat comisia universitară care 
a decis că Victor Ponta plagiase. Cunoscător intim 
al latinei, domnul Pop a acţionat atunci în temeiul 
adagiului din dreptul roman Sublata causa, tollitur 
effectus şi a decis că vinovat nu e hoţul, ci cel care 
descoperă hoţia. E de urmărit totuşi, după această 
probă de gândire „în genunche” a lui Liviu Pop şi 
după retragerea lui în birou, spre a desluși arcanele 
manualului de educație fizică şi sport, cine va 
împrăștia următoarea perdea de fum la Antena 3, 
pentru ca atenția publicului să se abată dinspre 
represiunea din 10 august spre diverse mizerii și 
nemernicii. Până atunci, am de gând să mai las 
televizorul, să ies la restaurant cu trei prieteni şi să 
comit cu ei o tentativă de asasinare a unui chelner. 
Unul dintre noi o să-i facă un gest, al doilea o să-l 
privească, al treilea o să răspundă la telefon şi al 
patrulea o să se ducă la toaletă. Să-l văd atunci pe 
chelner pe unde scoate cămașa. 

Cei trei pelicani 


„Unul dintre profeţii dislocării formelor sociale 
şi de limbaj.” Aşa îl prezintă Eugene Ionesco pe 
Avram Leiba  Esra-Zissu, alias Demetru 
Demetrescu-Buzău, mai cunoscut sub 
pseudonimul Urmuz. Absolvent de drept, judecător 
în câteva judeţe şi apoi grefier la Înalta Curte de 
Casaţie, Urmuz se sinucide la patruzeci de ani într- 
o grădină publică din București fără să lase 
explicaţii. Este unul dintre reprezentanţii de vârf ai 
avangardei, după cum probează Pâ/nia și Stamate, 
Ismail şi Tumavitu şi celelalte scrieri. Scrierile lui 
Urmuz au o doză parodică însemnată, indiferent 
dacă săgețile pornite din arcul lui sunt îndreptate 
spre academismul prozei din acea perioadă sau 
spre absurdul cotidian. Printre calambururile lui 
celebre se numără cel care enunţă că „oamenii 
coboară nu pe scări, ci din maimuţă”. Urmuz face 
această observație fără să aibă televizor şi ratând 
contemporaneitatea cu diverse emisiuni care par să 
confirme teoriile darwiniste, chiar dacă nu şi-o 
propun. Când scrie despre un popă ardelenesc care 
ține în mână o sintaxă sau despre compunerea unui 
madrigal apăsând cu degetul pe o hârtie, Urmuz n- 
are de unde să ştie că, peste decenii, pe ecranele 
din România se vor ivi pelicani vorbitori. Umorul 
lui uneori anarhic, alteori subtil până la diafan, 
irigă o adevărată rapsodie a inadecvării şi te face 
să te întrebi cum ar fi privit şi mai ales cum ar fi 
zugrăvit ce se petrece azi de la Horodiştea la 
Baziaș şi de la Borş la Vama Veche. 

Absurdul nu are robinet și conducte. El nu 
începe azi ca să se termine joia viitoare. Nimeni 
nu-i dă cep, nimeni nu-i pune stavilă. La rândul 
lui, absurdul românesc curge şi se infiltrează 
pretutindeni, începând cu armata și terminând cu 
politica. Nu doar lumea lui Urmuz a fost absurdă, 
ci şi destinul lui încă nedescifrat. Nu doar 

România de azi e absurdă, ci şi refuzul ei de a-și 
pierde semnele vitale, deşi e condusă de impostori, 
criminali şi securiști. Ciudăţeniile interbelicului se 
sustrăgeau  explicațiilor logice, la fel cum 
bizareriile lumii româneşti de azi sfidează 
inteligenţa şi buna creştere. Şi atunci, la scriere, şi 
astăzi, la recitire, Fabula lui Urmuz suscită 
aceleași circumflexe ale sprâncenelor, aceeași 
stupoare, iar la urmă aceleaşi râsete. E un text 
despre lumea întoarsă cu susul în jos, despre 
plânsul în care ni se îneacă râsul şi despre muştele 
care se cred tigri. E un manifest absurd într-o lume 
aşijderea. Iată-l, pentru cine nu-l ştie: 


Cică nişte cronicari 
Duceau lipsă de şalvari 
Şi-au rugat pe Rapaport 
Să le dea un pașaport. 
Rapaport cel drăgălaş 
Juca un carambolaş 
Neștiind c-Aristotel 

Nu văzuse ostropel. 
„Galileu! O, Galileu”, 
strigă el atunci mereu, 
„Nu mai trage de urechi 
Ale tale ghete vechi.” 
Galileu scoate-o sinteză 
Din redingota franceză 
Şi exclamă: „Sarafoft, 
Serveşte-te de cartof!” 
Morala: Pelicanul sau babiţa. 


Criticii nu se pot hotărî dacă Fabula lui Urmuz 
e o artă antipoetică, o antiartă poetică sau o 
antiartă  antipoetică. Dar asta chiar n-are 
importanţă. (Ca element ajutător, poate că n-ar fi 
rău să afle, dacă nu ştiu deja, că primele încercări 
literare ale lui Urmuz au avut drept scop 
amuzamentul fraților şi surorilor.) Lucrul cu 
adevărat interesant este continuitatea absurdului 

romanesc în ultimele decenii. Şi nu doar asta, ci și 
trăinicia lui de granit. Absurdul din România n-a 
avut niciodată parte de amenințări în ultima 
jumătate de veac. Nimeni nu s-a grăbit să restituie 
țării normalitatea după care tânjeşte, deşi mulți 
tocmai asta au susținut că fac de îndată ce au intrat 
în politică şi au apărut pe scena publică. Şi nu se 
ştie dacă, odată fabricat, vaccinul normalității va 
răpune dihania absurdului. În fond, inteligența 
artificială n-a avut niciodată câştig de cauză în faţa 
prostiei naturale, după cum a subliniat un înţelept. 

Absurdul televizual e doar o felie din acest tort 
îmbietor şi maiestuos. Dar ce felie! Ce provocare 
pentru papilele din retină! Şi ce răsfăț odată ce pui 
telecomanda la treabă! Pe un post TV curge liric o 
reclamă la ceva care se cheamă „duş emoţional”. 
Te oprești, ciulești urechile, dilați pupilele. Auzi și 
vezi următoarele: „Este imposibil de explicat în 
cuvinte care este senzaţia după un asemenea 
tratament. Gândiţi-vă doar că aţi fost surprinşi de o 
ploaie de vară combinată cu o furtună tropicală. 
Dușul emoțional e o combinaţie de culori şi arome 
deosebite, dar și de dușuri cu presiune, care 
acționează ca un masaj tonic. Şi, ca la orice masaj, 
trebuie să înceapă cu o exfoliere.” Fascinant, nu-i 
vorbă. Dac-ai putea să apeşi pe „stop”, ți-ar veni 
totuşi să-i pui două-trei întrebări persoanei care 
spune povestea. Prima: Dacă este imposibil de 
explicat în cuvinte o asemenea experienţă, cum de 
ați recurs totuși la cuvinte? A doua: în condiţiile 
zisei imposibilități, de ce n-aţi apelat la lătrături, 
mormăieli, icnete, şpagate, dansuri ritualice şi 
tumbe? A treia: Dacă există duş emoţional, nu s-ar 
cuveni să lărgim un pic gama? De ce n-am avea, la 
o adică, duş impasibil, duş emoţionat, duş cu trac 
sau duș cu tremurici? Sigur, emoţional e totuna cu 
emotiv, dar cine se mai cramponează de 
amănunte? 

Treci pe postul următor şi surâzi destins. Se 
difuzează Cazul Pelican, filmul făcut după 

bestsellerul lui John Grisham. L-ai mai văzut, ai 
citit şi cartea, dar nu contează. Rămâi câteva 
minute, măcar de dragul Juliei Roberts şi al lui 
Denzel Washington (da, şi al lui Stanley Tucci, 
care, din păcate, moare repede). Mai apeşi o dată 
pe butonul telecomenzii. Cazul Pelican. Încă o 
dată. Cu o deosebire: de data asta avem de-a face 
cu Dumitru Pelican, care e şi el un caz. Nu atât de 
grav ca acela din romanul lui Grisham, dar de 
natură să-i îngrijoreze pe cei care simt că smintirea 
pândește după colț. Dumitru Pelican are reputația 
unui politician „bun de gură” — mai bine zis, a unui 
„politician” bun de gură. Ratează rar polemicile 
TV care deraiază în mahala. Se simte la fel de bine 
acasă şi în studioul de la RTV, unde nimereşte de 
obicei peste alți politicieni sau „,politicieni”: 
Dumitru Dragomir, Monica Tatoiu, Pavel 
Abraham, Lucian Bolcaş şi un cetăţean care şi-a 
pierdut de ceva vreme controlul, busola şi uzul 
rațiunii: Aurelian Pavelescu. 

La cea mai recentă prezenţă în studioul RTV, 
Dumitru Pelican lansează un atac zdrobitor 
împotriva procurorului general Augustin Lazăr. 
Sigur, nu împotriva prestației lui profesionale, 
fiindcă nici chiar enciclopedismul pelicanian nu 
bate până acolo. În cauză se află, vezi Doamne, 
iubirea obsesivă a domnului Lazăr pentru camerele 
TV, pe care Dumitru Pelican o observă, ca tot 
omul care a comentat ani în şir meciuri de fotbal la 
radio. „L-aţi văzut cum caută camera? Cât e de 
flămând? Nu mai ştie cum să se apropie de 
camere, le soarbe din priviri, e înnebunit să apară 
la televizor. Ahtiat, pe cuvântul meu. E penibil, e 
de toată jena. Ar trebui să ne mai lase domnu” 
Lazăr ăsta şi să plece la treaba lui.” E neclar în ce 
calitate face Dumitru Pelican aceste observaţii: de 
paraşutat din Partidul Conservator al lui Dan 
Voiculescu în ALDE, de unde a fost evacuat ca 
minim gest sanitar al partidului, de comentator 
sportiv, de absolvent de biologie sau de director al 

Agenţiei Municipale de Ocupare a Forţei de 
Muncă? Greu de spus. Însă simplul fapt că un ins 
care se ceartă țţopârlăneşte la televizor (a se vedea 
episodul cu Alexandru Bălănescu, dezmierdat cu 
„Habar n-ai! Vu de la lopată! Eşti penibil. Opreşte- 
te, moară stricată! Eşti nimeni”) comentează 
prestația lui Augustin Lazăr și o împănează cu 
minciuni şi baliverne ne întoarce la Urmuz şi la 
zona absurdului. De unde ai ştiut, Urmuz, de 
Pelican? Cine e babița? Şi de unde până unde 
impresia că, dacă ai trăi şi l-ai vedea pe 
politicianul nostru bun de gură la RTV, n-ai spune 
„Pelican are papagal”, ci „Pelican este papagal”? 

Cultura sfidării 


Naţia română poate răsufla uşurată. În temeiul 
articolului I, litera a, din Ordonanţa de Urgenţă nr. 
25/2007 privind stabilirea unor măsuri pentru 
reorganizarea aparatului de lucru al guvernului, 
cetăţeanul Ilie Mario Rafael este, cu începere din 1 
octombrie 2018, consilier de stat pe probleme 
sociale al prim-ministrului Viorica  Dăncilă. 
Decizia de numire nu este semnată doar de 
premier, ci şi de Toni Greblă, secretarul general al 
guvernului. Orwell își muşcă mâinile în groapă. La 
ce bun atâta efort de imaginație, la ce bun atâta 
arhitectură a distopiei, când, poftim!, vin câțiva 
români și te surclasează în doi timpi și trei mișcări. 

Care sunt studiile care-l recomandă pe Ile 
Mario Rafael pentru funcția de consilier de stat? 
Scotland Yard, locotenentul Columbo, câinii din 
dotarea forțelor de poliție şi serviciile secrete ale 
marilor puteri n-ar putea să le dea de urmă. Rafael 
e absolvent al celebrei instituții de învăţământ la 
distanță pe nume „școala vieţii”. E adevărat, acolo 
a avut profesori buni, dintre care s-au distins 
Marian Vanghelie şi Codrin Ştefănescu. Orice elev 
care a beneficiat de șansa unei asemenea cancelarii 
porneşte în lume pregătit pentru escaladă și 
izbândă, indiferent de piedici şi primejdii. Ile 
Mario Rafael intră în aparatul de lucru al 
guvernului după ce iese de la aparatele de lucru 
din sala de forță pe unde își face veacul când nu 
escortează condamnați penal la ieşirea de la 
tribunal. 

E neclar care sunt „problemele sociale” de care 
se va ocupa Ilie Mario Rafael. Şi până la urmă nici 
nu contează. Guvernul României şi alianța din care 
provine şi-au dovedit de atâtea ori fascinația 
pentru selecția negativă, încât nu mai poți nici 
măcar să te revolți. Ilie Mario Rafael e doar un 
nume din dosarul pe care scrie cu litere mari 

„Cultura sfidării”. De ce-l numeşte premierul într- 
o asemenea funcție? Pentru că poate. Codrin 
Ştefănescu a lămurit deja dilemele pricinuite 
oamenilor onești de abuzurile puterii PSD. „Pentru 
că putem” e, din acest punct de vedere, o lozincă 
mult mai aproape de natura adevărată a partidului 
decât „îndrăzneşte să crezi”. „Pentru că putem” e o 
sinteză a bunului-plac și a dispreţului pentru lege, 
pentru normalitate şi pentru respiraţia europeană a 
țării. De ce păstraţi penali în funcţii publice? 
Pentru că putem. De ce numiţi în funcția de 
secretar general al guvernului un om trimis în 
judecată pentru trafic de influență, constituirea 
unui grup infracțional organizat şi fals în declaraţii 
în formă continuată? Pentru că putem. De ce 
numiți în funcția de consilier personal al 
premierului un condamnat la opt ani cu executare? 
Pentru că putem. De ce numiţi ca ministru al 
tineretului şi sportului o tânără specializată în 
campanii publicitare pentru spirtoasele familiei? 
Pentru că putem. De ce numiţi ca premier un om 
incapabil să se exprime cursiv în propria limbă și 
cu atât mai puţin într-o alta? Pentru că putem. De 
ce forțați ordonanțe care să-i scape pe marii 
vinovaţi din PSD de puşcărie? Pentru că putem. 
De ce vă bateţi joc de oameni și de ţară? Pentru că 
putem. 

Şi pot. Chiar pot. Fără să-i intereseze cum ne 
priveşte Occidentul, fără să se gândească la altceva 
decât la propria lor piele, fără urmă de considerație 
pentru naivii şi disperaţii care le-au luat de bune 
promisiunile şi i-au adus la putere. 

Când Viorica  Dăncilă se  rățoieşte la 
reprezentanţii instituţiilor europene, când Dan 
Nica minte fără să chpească şi când autorul 
politicii fiscale a guvernului e un condamnat penal 
pentru o sumedenie de mizerii, situația e neagră ca 
fundalul tablourilor lui Caravaggio. În condiţiile 
astea, există totuşi oameni (unii dintre ei 
autoînvestiți în postura de „„maeştri” şi de guru ai 

presei) care acuză străinătatea că ne tratează ca pe 
o colonie. Fals! Cei care transformă România în 
colonie sunt cei care se fac astăzi că o guvernează. 
Sunt români sadea, pe care-i cheamă Dragnea, 
Dan, Cliseru, Nica, Dăncilă, Nicolicea, Toader, 
Nicolae şi cum i-o mai chema. Rolul de mimoză 
persecutată pe care-l joacă politicienii din PSD 
când li se atrage atenția din afară că duc ţara de 
râpă e jucat prost şi fără talent. lar demnitatea 
pentru care o felicită un Liviu Dragnea pe o 
Viorica Dăncilă este o mostră de insolență, nimic 
altceva. Nu poţi complimenta o capră râioasă 
pentru verticalitatea cozii decât dacă și pielea ta 
arată la fel. 

Nu va fi, cu siguranţă, ultimul episod din 
serialul sfidării naționale pe care-l regizează şi în 
care joacă PSD. Sigur, numirea lui Ilie Mario 
Rafael în funcția de consilier e apă de ploaie pe 
lângă renunţarea la numărarea electronică a 
voturilor. Sigur, ambalajele de panificaţie pe care 
stau scrise îndemnuri de participare la referendum 
sunt parfum de trandafiri pe lângă timorările 
practicate de primari la adresa recalcitranților care 
refuză să danseze după muzica PSD. Dar insultele 
la adresa bunului-simţ și formele de sfidare vor 
continua. N-ar fi de mirare să aflăm despre 
numirea unei actrițe de filme porno pentru relația 
cu (lumpen) diaspora, câtă vreme Alina Mungiu- 
Pippidi are şi altele pe cap. Sau a unui toxicoman 
ca secretar de stat la sănătate. La urma urmei, ne- 
am pricopsit deja cu un ministru recoltat dintre 
sticlele de palincă. 

Are rost să protestăm? Are, însă numai dacă ne 
asumăm riscul de-a fi consideraţi protestanți. 

Să rămâi Ţuţuianu şi mai multe nu când auzi şi 
vezi la televizor un vicepreşedinte prezentându-și 
propria familie politică drept „un partid de 
maimuțe”. Enunţul are o pojghiţă autocritică („mă 
includ în această caracterizare”, le spune ulterior 
Adrian Țuţuianu ziariştilor) sub care stau ascuţite 
câteva cuțite cu vârful în sus. Ţuţuianu dă într-un 
coleg de partid ca să-i doară pe mai mulţi. 
Instalarea lui Dănuţ Andruşcă în superlativul 
idioției izbeşte prin ricoşeu în (încă) şeful 
partidului şi în al executivului, cunoscuţi drept 
„guvernul Dragcilă”. Faptul că Adrian Tuţuianu 
intră în amănunte tehnice („Andrușcă e atât de 
prost, încât nu poate să asculte mai mult de cinci 
minute când vorbeşte cineva cu el”) îi răcoreşte și- 
1 confirmă pe cei care spun, de peste jumătate de 
an, că Viorica Dăncilă e şefă peste o trupă de 
sfertodocți şi impostori. Dar mai e ceva. 
Înregistrările lăsate să scape în spaţiul public 
vorbesc despre imoralitatea şi josnicia unor 
oameni dispuși să se fileze şi să se filmeze, să se 
înregistreze şi să recurgă la infamii, să se vândă şi 
să-şi compromită unii altora cariera şi prestigiul 
(în măsura în care acesta din urmă poate fi dibuit). 
Cuvintele lui Adnan Tuţuianu valorează cât un 
eseu despre prostitutia politică din PSD-ul lui 
2018. 

O nelămurire, totuşi. Când a comparat coafura 
Vioricăi Dăncilă cu podoaba capilară a pavianului 
cu mantie, Cristian Tudor Popescu a fost amendat 
de CNCD. În acest caz, cât ar trebui să plătească 
vicepreşedintele PSD pentru asemuirea partidului 
cu o ceată de maimute? 

Să rămâi Ţuţuianu şi mai multe nu când îl auzi 
și îl vezi la televizor pe Liviu Dragnea făcând 
logica ţăndări şi susținând că pragul electoral i-a 
inhibat pe români şi i-a ţinut departe de urne pe 

durata celor două zile ale referendumului. După 
trei zile de muţenie mediatică, preşedintele PSD 
poate fi compătimit acum că n-a cochetat, prin 
tăcere, cu o carieră de filozof. Să propui — de-a 
dreptul sau aluziv — desfiinţarea pragului electoral 
e o aberaţie care nu te-ar mira dacă ar decola de pe 
aeroportul neuronal Dănuţ Andruşcă, dar care 
devine stupefiantă când ţi-o serveşte Liviu 
Dragnea. Pe de o parte, renunţarea la prag ar 
însemna, reducând lucrurile la absurd, că e 
suficient un alegător pentru omologare. Pe de altă 
parte, la referendumul din 2009 pentru un 
parlament unicameral (rămas în conştiinţa publică 
drept referendumul celor 300) prezenţa la vot a 
fost de peste 80%. Ce-i drept, rezultatul 
referendumului nu a produs umbra vreunei 
consecinţe până în sfânta zi de azi. 

Să rămâi Țuţuianu când îl auzi și îl vezi la 
televizor tot pe Liviu Dragnea delimitându-se 
public de Adrian Tuţuianu prin delimitarea, şi ea 
publică, de Dănuţ Andrușcă. Când ziariștii îl 
întreabă dacă e de acord cu punctul de vedere al 
vicepreşedintelui PSD, Liviu Dragnea răspunde 
interogativ: „Cum vreţi să fiu de acord cu un 
asemenea limbaj?” Mai pe şleau spus, forma e 
discutabilă, dar fondul e corect: Dănuţ Andruşcă 
chiar e așa cum a fost făcut. 

Să rămâi Țuţuianu și mai multe nu când o auzi 
şi o vezi pe Viorica Dăncilă continuându-și, docil 
şi neconflictual, prigoana împotriva limbii române. 
Când se apucă să numere aluviunile, Viorica 
Dăncilă se află în situația celui care întreabă: „Mai 
aveţi vreo icră şi pentru mine?” lar când se referă 
la „dezastrele care produc calamităui” şi la 
„interperiile” care năpăstuiesc biata Românie, îți 
vine să închizi televizorul şi computerul, să fugi în 
inima codrului și să urli ca un licantrop dezabuzat. 

Să rămâi Țuţuianu și mai multe nu când o auzi 
ŞI o vezi pe aceeaşi Viorica Dăncilă alunecând spre 
zona dreptului şi susținând, după protestele din 10 

august, o aberaţie excavată parcă din creierul lui 
Emil Bobu: „Cei care cer demisia preşedintelui 
PSD încalcă grav Constituţia României.” Încălcări 
asemănătoare ale legii fundamentale comit, de 
bună seamă, şi cei care cer demisia lui Nicolae 
Dică de la FCSB, a lui Beatrice Rancea de la 
conducerea Operei Naţionale, a lui Nicolae 
Manolescu de la preşedinţia Uniunii Scriitorilor şi 
a lui Julen Lopetegui de la Real Madrid. 

Să rămâi Tuţuianu şi mai multe nu când îl auzi 
şi îl vezi la televizor pe secretarul de stat Veaceslav 
Şaramet scufundându-se în penibil în faţa lui 
Tudor Muşat şi a deputatului liberal Dan Vâlceanu. 
Simplul fapt că un asemenea om care se 
autocontrazice de la o frază la alta şi care toacă 
nervii publicului cu enunţuri gen „Orice discuție 
există e bine să existe discuţii” ajunge într-un 
asemenea post e dovada că până la urmă 
diagnosticul lui Adrian Țuţuianu — brutal, chiar 
vulgar — are o doză consistentă de adevăr. 
Săptămâna trecută executivul a fost înnobilat prin 
numirea în funcția de consilier de stat a lui Mario 
Ilie Rafael. Acum se înfățișează publicului 
Veaceslav Şaramet, care nu recunoaşte o idee nici 
dacă-l mușcă de nas și care spune „ca şi număr”, 
„ca şi membru” şi „ca şi guvern” în mai puţin de 
două minute. 

Până la urmă, e totuşi bine că şefimea din PSD 
începe, vorba lui Cătălin Rădulescu, „să-şi dea CU 
arama pe faţă”. E de pronosticat o cocleală 
apropiată, aşa cum se poate vedea din clinciurile 
tot mai dese în care se prind miniștrii şi 
vicepreședinţii PSD. Filmul se cheamă Întărâtă-i, 
drace şi reclamă porţii triple de floricele. 

We can’t, bă, Liviu 


Dacă doriți să revedeți sau să reauziţi, YouTube 
vă stă la dispoziție. Realizat în toamna lui 2016, 
clipul rezumă în treizeci de secunde părerea PSD 
despre naivitatea poporului căruia îi cere votul. Un 
glas de bărbat în extaz post-prandial deschide 
momentul poetic astfel: „Votând PSD, votaţi 
stabilitatea.” Îţi răsună în urechi timbrul mulţumit 
al unui cetățean care tocmai a terminat ceafa de 
porc cu cartofi prăjiți şi e gata să râgâie după bere. 
Urmează două secunde de pauză, după care 
bărbatul comută fulgerător de la lozincă la vers. 
După cum urmează: 


Omule, îţi spun ceva: 
Fii atent când vei vota. 
PSD-ul nu te lasă, 

Îţi face viaţa frumoasă. 
El este frate cu tine 

Şi la greu, dar şi la bine. 
El este fratele tău, 

Te ajută când ţi-e greu. 


Versurile, dacă li se poate spune aşa, par 
compuse de Valentin Popa după ce-a tăiat 
pamblica la birt, nepăsător la  celelante 
repercursiuni şi convins că manualele este un 
subiect intens. E doar o ipoteză, desigur. În 
secţiunea „Cenacluri” a PSD palpită mai multe 
trestii versificatoare, de la Mircea Cosma la 
Gabriela Firea. Oricare dintre ei ar fi putut mâzgăli 
aceste cuvinte a căror sărăcie aminteşte de 
producțiile publicate cu ani în urmă de Corneliu 
Vădim Tudor („Trec rânduri-rânduri muncitorii / 
Să ia pomeni compensatorii” sau „Ne-au lăsat în 
pielea goală / Hoardele de stârpituri, / Ne-au luat 
apa minerală, / Petrol, apă şi păduri”). Nu e deloc 
o întâmplare că există, între PRM-ul de ieri și 

PSD-ul de azi, cratime umane care se numesc 
Codrin Ştefănescu şi Lia-Olguţa Vasilescu. 

„Îndrăzneşte să crezi”, acesta a fost sloganul de 
campanie ales de PSD. Iar cei mai mulți români au 
îndrăznit. Şi au crezut. În consecință, au pus 
ştampila pe PSD în decembrie 2016 şi au așteptat 
să li se  înfrumuseţeze viața. Conform 
angajamentului. Ce-i drept, viața li s-a 
înfrumusețat, însă numai după canoanele 
ridiculizate de Vasile Alecsandri în Dicționar 
grotesc. „Ah, doamnă, eşti belă ca roza ce crește / 
Şi fruntea-ți divină treptat se beleşte!” Bornele 
estetice ale PSD-ului sunt astăzi pe buzele multora, 
inclusiv ale celor care, dornici să plătească repede 
impozitul pe candoare, le-au dat votul: puterea de 
cumpărare a scăzut, salariile au fost „corectate în 
jos” (adică „tăiate” în vasileza vorbită la 
Ministerul Muncii şi Solidarităţii Sociale), 
investițiile au bătut pasul pe loc, partidul de 
guvernământ a ajuns la al treilea premier în nici 
doi ani, diverşi oameni cu probleme penale au fost 
fie păstraţi, fie numiți în funcție, justiţia a fost 
călcată în picioare, organismele europene s-au luat 
cu mâinile de cap în fața corupției galopante din 
fruntea ţării, iar guvernul a devenit o rezervație de 
incompetenti. Pe fotoliul unde a stat cândva Spiru 
Haret s-au instalat fundurile lui Liviu „Genunche” 
Pop, Valentin „Pamblică” Popa şi Rovana „ca 
ministru al mediului mi-am înmatriculat maşina în 
Bulgaria” Plumb. Nu-i aşa că viaţa tuturor a 
devenit mai frumoasă? Nu-i aşa că mulţumim din 
inimă partidului, ca pe vremuri? Și nu-i așa că, 
dumiriți pe termen scurt, alegătorii captivi ai PSD 
vor saliva din nou în fața pungii de zahăr şi a 
sticlei de ulei în viitoarea campanie? 

Acesta este relativul frumuseții impuse de PSD 
prin violarea Justiţiei şi tratarea Uniunii Europene 
cu dosul. Absolutul trebuie căutat în instalarea în 
apropierea premierului Viorica Dăncilă a unor 
oameni care ar trebui să facă închisoare sau 

culturism,  necum consiliere pe probleme 
financiare şi sociale. Darius Vâlcov şi Mario 
Rafael Ilie ilustrează la perfectie politica de sfidare 
pe care PSD o articulează fără zvâcnet de muşchi 
pe faţă. În aceste condiţii, tot ce lipsea era lipsa de 
empatie a premierului față de rudele și prietenii 
celor care au murit cu trei ani în urmă în clubul 
Colectiv. A venit și ea. Întrebată despre mesajul pe 
care l-ar avea de transmis familiilor celor dispăruţi, 
Viorica Dăncilă a făcut o fandare spre stânga şi a 
spus: „Mulţumesc mult. Mulţumesc.” De parcă i s- 
ar fi adus o cafea de la bar sau o pereche de pantofi 
pe care să-i probeze. Se confirmă astfel că 
premierului trebuie să i se scrie pe foaie până şi 
formulele de salut, măcar pentru salvarea 
aparențelor. Să nu ai strop de omenie pentru o 
dramă care a cutremurat ţara e poate mai grav 
decât să confunzi capitalele între ele şi să uiţi 
numele ministrului pe care-l ai ca oaspete. E 
adevărat, cu toată încremenirea dumisale în 
proiectul inadecvării, Viorica Dăncilă e angelică 
prin comparaţie cu ieromonahul Ioanichie Voicu, 
de la Mănăstirea Recea din judeţul Vrancea, care, 
dacă ați uitat, a declarat despre cei morți 
următoarele: „Tinerii aceia au murit închinându-se 
Satanei, au murit greu. Au murit slujindu-l pe 
Satana.” Incapabilă să se exprime altfel decât 
flaușat, Arhiepiscopia Buzăului şi Vrancei i-a 
reproșat atunci ieromonahului „lipsa de tact 
pastoral”, în loc să-i spună de la obraz că eo 
carcasă în sutană, din care sufletul a fugit de mult. 

lată însă că, silită de împrejurări, Viorica 
Dăncilă devine totuşi solidară cu suferința umană. 
Ea se avântă în apărarea lui Liviu Dragnea şi a 
ieșirii lui din pepeni, printr-o observație de 
maximă pătrundere: „Oamenii politici sunt tot 
oameni.” Ce înseamnă acest truism? Înseamnă, 
după mintea premierului, că Liviu Dragnea avea 
tot dreptul să se înfurie în faţa microfoanelor. Că 
victimizarea lui era firească. Şi că oricine ar fi 

explodat la fel dacă s-ar fi aflat în locul lui. De 
altfel, ăsta e şi sensul izbucnirii lui Liviu Dragnea: 
„Cu ce dracu” mă ajută pe mine, ca să înțeleg și 
eu? Că totuşi m-am săturat. Dacă voi fi 
condamnat, cu ce mă ajută pe mine? Dacă mă 
întrebaţi, înseamnă că aveţi ceva în cap când mă 
întrebaţi pe mine lucrul ăsta. [...] Am înţeles că mă 
acuză. În afară de mine, mai sunt oameni în ţara 
asta?” 

Răspunsul e simplu: da, mai sunt oameni în ţara 
asta, chiar dacă în ultimul deceniu au plecat peste 
4 milioane (cam cât un stătuleț paralel). Însă 
niciunul dintre cei rămaşi în România nu este 
preşedinte al Camerei Deputaților şi al 
principalului partid politic în condițiile unei 
condamnări cu executare. Liviu Dragnea e 
singurul om aflat în această situație sfidătoare 
pentru orice posesor de bun-simt. 

În ceea ce priveşte sloganul PSD, doar 
extratereștrii ar mai putea să-l ia în serios. Cine a 
trăit în România ultimilor doi ani nu mai 
îndrăzneşte să creadă ce-i propune PSD. Dacă nu 
altceva, măcar instinctul de conservare ar trebui 
să-l păzească de recidiva în candoare. Altfel spus, 
we can t believe you. Sau we cant, bă, Liviu, cum 
scria pe o pancartă din Piața Victoriei. 

Inferioritatea mitraliorului de puşcă lungă 


Un citat: „M-am săturat ca să fim tratați ca niște 
inferiori de nişte străini.” Încă un citat: „Când 
Brâncuși făcea statui, ei pe la curțile regale 
inventau homosexualitatea sau făceau orgii.” Al 
treilea citat: „Românul nu este nici sclavul vostru, 
nu este nici mai inferior ca voi.” Al patrulea citat: 
„Aici s-a făcut prima scriere din lume.” lar acum, 
o întrebare: ce profesie are cel care vorbeşte aşa? 
Şi un răspuns: medic. Da, da, medic. Sau, mă rog, 
posesor, pe lângă pistolul-mitralieră, al unei 
diplome de medic. Absolvent al Facultăţii de 
Medicină şi Farmacie „Victor Babeş” din 
Timişoara în 1987, Cătălin-Manian Rădulescu 
dovedește, nu de azi de ieri, că are probleme cam 
la fel de mari cu legea și cu limba română. 
Amândouă sunt tratate de deputatul PSD cu 
disprețul boierului beat pentru slujnică. Legea e 
nesocotită, limba română, călcată în picioare. 
Descrierea e valabilă pentru mulți colegi de partid 
ai deputatului. În portretul-robot al PSD-ului de azi 
se găsesc trăsăturile lui Cătălin Rădulescu, Șerban 
Nicolae, Liviu Dragnea, Codrin Ştefănescu, Eugen 
Nicolicea şi Nicolae Bacalbaşa. Există, firește, şi o 
bancă de rezerve a fizionomiilor şi mai ales a 
caracterelor care pot contribui, în caz de nevoie, la 
perfecțiunea rafaelită a portretului: Ecaterina 
Andronescu, Robert Negoiţă, Florin Iordache, 
Valentin Popa, Lia-Olguţa Vasilescu etc. 

Dacă la capitolul exprimare Cătălin Rădulescu 
umblă șchiop, în ceea ce priveşte cultura generală 
el se târăşte de-a binelea. (Mai ştii, o fi asimilat 
Manualul de educație fizică şi sport pentru clasa a 
cincea, conceput în mandatul lui Liviu „tot 
Marian” Pop.) Agramatismul şi informaţia precară 
coexistă simbiotic în discursul deputatului. Şi, ca 
tot românul care îndrăzneşte să creadă — riscând 
totuşi să nu mai fie crezut —, Cătălin Rădulescu e 

mândru. lar asta îl face să bombeze pieptul şi să 
scrâşnească împotriva străinilor. De bună seamă, 
Rădulescu ar spune „îl face ca să bombeze pieptul” 
şi „ca să scrâşnească”. Trebuie observat că, dacă 
îndrăgostiți şi-ar întreba iubitele „Vrei ca să te 
măriți cu mine?”, iar alesele n-ar avea candori 
gramaticale, celula de bază a societăţii ar primi un 
upercut cu efecte dureroase. Și e de mirare că un 
om născut pe meleagurile unde a apărut prima 
scriere din lume n-a aflat că nu se spune „m-am 
săturat ca să fim tratați”. Iar „românul nu este mai 
inferior ca voi”, cu atât mai puţin. Medic fiind, 
Cătălin Rădulescu ar trebui să ştie că „pleonasm” 
nu e doar anagramarea lui „neoplasm”, ci şi un 
călcat pe becurile limbu române, pe care e bine să- 
Il eviți. Şi dacă tot face paradă de cultura lui 
generală (care pare mai degrabă plutonieră, fie 
vorba între noi), ar fi bine să se informeze înainte 
de-a lansa aberaţii cu iz protocronist. Un studiu 
temeinic l-ar convinge pe deputatul PSD că dacii 
nu scriau. Romanul epistolar n-a apărut în curbura 
Carpaţilor, la fel cum romanii n-au învăţat latină 
de la Decebal şi Burebista. Afirmațiile fără 
acoperire fac impresie în rândul electoratului PSD 
şi al patrioților de berărie, dar provoacă râsul 
printre cei care nu au în bibliotecă pescari 
vietnamezi şi elefănței de alabastru, ci cărți. 
Eventual citite. 

Însă Cătălin Rădulescu atinge apogeul 
ridicolului abia când opune harul artistic al 
românilor desfrâului occidental. Găseşti aici ecouri 
distorsionate din răcnetul patriotard al celor care 
cred (sau cel puțin declară) că apusenii au ridicat 
catedrale doar fiindcă le-am ţinut noi piept turcilor. 
Numai că şi aici deputatul Rădulescu e în eroare. 
Şi nu o dată, de două ori. Ar fi de văzut, în primul 
rând, cum au „inventat” occidentalii 
homosexualitatea: au făcut experiențe de 
laborator? Au efectuat teste de poligon? Şi-au dus 
invenția la omologul vestic ai OSIM-ului? Au 

folosit aceeaşi inventivitate care a dus la apariția 
becului, a hârtiei, a mașinii de cusut, a tiparului, a 
radioului, a telescopului sau a internetului? În al 
doilea rând, să nu ştie Cătălin Rădulescu, în 
enciclopedismul dumisale, că primele manifestări 
de homosexualitate n-au apărut în Occident? Am 
înţeles, nu e obligat să ştie. În regulă, dar atunci de 
ce vorbește ca şi cum ar ști? Spre a nu mai spune 
că Brâncuşi, dacă tot a venit vorba de el, şi-a creat 
o mare parte din operă exact în Occidentul care-l 
scârbeşte atât de mult pe deputat. Și că, în 
momentul când şi-a oferit creația statului român, 
acesta din urmă a refuzat, din motive care ţin în 
principal de ideologie. Academicianul Alexandru 
Graur, de pildă, şi-a motivat respingerea donaţiei 
prin faptul că în jurul lui Brâncuși s-ar fi grupat 
„antidemocraţii din artă”. Cum poate o sculptură 
(şi arta în general) să fie antidemocratică doar 
Alexandru Graur ştie. Se vede treaba însă că aşa şi 
nu altfel a apărut refrenul „și-altă daltă, şi-altă 
daltă”. 

Cătălin Rădulescu e convins că a pus, prin 
declarațiile pe care le-a rostit la microfon, 
accentele cuvenite. E neclar totuşi ce sunt alea 
„orgii”, cu accent pe prima silabă. Ai putea crede, 
dacă n-ai avea dicţionar, că e vorba de pluralul de 
la „oargă”, adică o piele tăbăcită de bovină, care se 
foloseşte la confecţionarea opincilor. Numai că 
pluralul lui „oargă” e „oarge”. Ai mai putea crede, 
dacă vocabula în chestiune n-ar fi pusă într-o frază, 
că ai de-a face cu forma de genitiv a lui „orgă”, 
însă nu e cazul. În realitate, Cătălin Rădulescu se 
referă la pluralul lui „orgie”, pe care îl accentuează 
aşa cum vorbeşte: anapoda. Accentul, mitralimea 
voastră, se pune pe a doua silabă, din cele trei ale 
cuvântului. E orgie. Şi înainte s-o folosim cu 
trimitere la curțile regale, poate ar fi bine să-i 
observăm prezența în ritualurile zilnice de 
supliciere a limbii române pe care le practică 
partidul aflat la putere în România. Asta ar 

însemna, în retorica premierului Dăncilă, „să ne 
anexăm pe interperile predilecțiilor”. 

Cunosc sute de medici cu care e o plăcere să 
discuți. Oameni cordiali, instruiți, binefăcători. 
Oameni care preţuiesc limba ţării unde au venit pe 
lume. Oameni care n-au pistoale-mitralieră în 
dulap. Cătălin Rădulescu ar trebui să le ceară 
iertare tuturor. 

Tristeţi cu Florexandru Zamfinel 


Fiind oameni ca noi toţi, actorii pot s-o ia razna. 
Exemplul lui Gerard Xavier Marcel Depardieu 
vorbeşte de la sine. Excedat de demonismul 
Franţei unde a venit pe lume şi de impozitarea 
masivă decisă de regimul Hollande, Depardieu 
alege să întoarcă spatele libertății, egalității şi 
fraternității, canalizându-și fierbinţeala patriotică 
în alte direcții. Așa se produce amorezarea lui 
Depardieu de blânda Maică Rusie şi de sfiosul ei 
conducător, Vladimir Vladimirovici Putin. E vorba 
de fapt de o iubire împărtăşită. Reciprocă. Blajinul 
neoțar de lângă Vasili Blajenii se declară la rândul 
lui cucerit de efervescenţa galică a lui Depardieu și 
mai ales — consemnează actorul în autobiografie — 
de „latura mea de huligan”. Pe 15 decembrie 2012, 
Depardieu renunţă la paşaportul francez şi la 
cetăţenia aferentă, într-un gest din recuzita kitsch- 
ului politico-ideologic. Pe 3 ianuarie 2013, afabilul 
Putin semnează o dispoziţie prin care Depardieu 
primeşte cetățenia rusă în regim de urgență, pentru 
ca în proximul interviu actorul să vitupereze 
împotriva bestiilor umane care cutează să-i critice 
binefăcătorul. În aceeași lună, Depardieu e numit, 
cu o bănuială de umor rusesc, ambasador cultural 
în Muntenegru. 

Pentru Gerard Depardieu, cariera de cetățean al 
lumii şi de bufon politic al planetei nu se opreşte 
aici. Deşi ar fi putut să se mute bine mersi în 
Belgia, unde regimul fiscal i-ar fi permis o 
bătrâneţe relaxată, Depardieu preferă ostentația 
nătângă. În octombrie 2018 istoria lumii 
consemnează întâlnirea lui cu Recep Tayyip 
Erdogan, o altă  canatidă a democrației 
contemporane. Scopul? Procurarea unui paşaport 
turcesc (de bună seamă, la pachet cu cetăţenia de 
rigoare). Actorul ajunge la Istanbul la scurtă vreme 
după ce asistă la o demonstrație militară în 

paradisul terestru amenajat de Kim Jong-un în 
Coreea de Nord. Lumea fiind mare şi paşapoartele 
diverse, Depardieu visează din ce în ce mai 
temerar. „Mi-ar plăcea să am şapte pașapoarte. O 
să cer paşaport algerian, dar şi altor ţări pe care le 
iubesc”, se confesează el într-un interviu. Actorul 
nu precizează care sunt țările în cauză, dar cei 
care-i cunosc preumblănile prin lume nu se 
zgârcesc la pronosticuri: Iran, Sudan, Coreea de 
Nord, Yemenul de Sud, Turkmenistan şi, pentru 
cuvenita doză de emancipare despletită, Belarus 
alias Bielorusia. Depardieu e dezamăgit de politica 
fiscală a ţării sale şi o alege, dintre atâtea variante, 
tocmai pe cea care tamponează cu fiecare prilej 
camionul Uniunii Europene. E de presupus că 
Uniunea Europeană îi e nesuferită actorului. 
Trebuie totuşi spus că, în ciuda opțiunilor lui 
stranii, Gerard Depardieu nu postează pe Facebook 
că „Uniunea Europeană e o curvă satanistă”. 

O face, în schimb, Florin Zamfirescu pe pagina 
personală. Zamfirescu nu dă semne că ar dori să 
plece din România sau că i-ar plăcea să poarte alt 
paşaport în buzunar. Îşi iubeşte ţara, nu o vrea 
oropsită şi e gata să lupte, prin forţa cuvintelor şi 
suplețea minţii, pentru ca patria s-o ducă bine „şi 
tot românul să prospere”. E interesant însă că 
Florin Zamfirescu şi alții ca el aveau cu totul alte 
păreri înainte de 1 ianuarie 2007, data intrării 
României în Uniunea Europeană. Atunci UE era 
bună, cinstită, distinsă şi frumos mirositoare. Avea 
maniere de contesă şi limbaj de profesor 
universitar. Era o structură de o puritate boreală şi 
de o frumuseţe  egalabilă doar de Coasta 
Amalfitană. Acum, când România face (încă) parte 
din UE, Florin Zamfirescu se declară nemulțumit. 
De fapt, dacă ne uităm mai bine, UE e un căpcăun 
nemilos, un satrap, o dihanie coruptă și 
smintitoare. 

Invitat la Adevărul live, Florin Zamfirescu pune 
în circulație, fără strop de jenă, toată gama de 

clișee cu iz de propagandă rusă. În apogeul 
delirului, părăsit de simţul ridicolului, actorul 
constată că nu noi avem nevoie de francezi şi 
englezi, ci ei de noi. Fuga din realitate, unul dintre 
sporturile la care suntem campioni mondiali, e la 
ea acasă în părerile lui Zamfirescu. Să spui, fie şi 
metaforic, că „UE ne fură femeile, copiii, 
inteligenţa, zăcămintele, solul și  văzduhul” 
înseamnă să nu te poți despărți sub niciun chip de 
retorica de tip România Mare. De altfel, cu peste 
doi ani în urmă, când a devenit purtător de cuvânt 
al unei uniuni formate din PRM și Partidul 
Poporului, omul nostru n-a uitat să pună semnul 
egalității între multinaționale și furt. Diabolizarea 
străinului, un procedeu deja banal în discursul urii 
pe care-l rostesc falși patrioți, e prezentă şi la 
Zamfirescu, semn că ștafeta întinsă de Corneliu 
Vădim Tudor a încăput pe mâna cui trebuia. 

Florin Zamfirescu (un actor plin de talent, dar 
nimic mai mult) nu e singurul antieuropean care îşi 
vrea România înapoi, fără să i-o fi subtilizat 
cineva. Lucruri asemănătoare se aud şi din gura lui 
Alexandru Arşinel, unul dintre marii beneficiari, la 
diverse gale actoricești, ai confuziei dintre 
popularitate şi valoare. În studioul de la Digi24, 
Arşinel face la rândul lui cu puţine zile în urmă 
câteva afirmații  buimăcitoare. Printre ele: 
„Protestatarii nu ştiu de ce se adună în piaţă” (cum 
de ce? fiindcă aşa le-a ordonat Soros) şi „Nu 
primarii şi politicienii sunt vinovaţi pentru 
infrastructura precară din București” (bineînţeles, 
de vină sunt moaşa din Ardud, Taraful Zece Prăjini 
şi eclipsa din 1999). Simţindu-se în formă, Arşinel 
mai slobozeşte o mărgică neuronală: „Nu ne 
adunăm să scoatem Capitala în afara 
Bucureştiului.” Nu, nici vorbă. lar invers, cu atât 
mai puţin. 

Ascuţimea analitică a lui Alexandru Arşinel iese 
cel mai bine la iveală când Florin Negruţiu și 
Claudiu Pândaru, gazdele emisiunii În faţa ta, îl 

atrag în zona sentimentelor față de UE. Aici, 
Arşinel e frate de cruce (de piatră) cu Florin 
Zamfirescu. UE „încearcă să ne calce pe grumaz 
ca să cedăm”, spune fosta catenă farmaceutică, 
surâzând solomonic. Arşinel nu se lasă păcălit de 
manevrele şi de retorica reprezentanților UE. Cum 
adică, să nu furi? Da” ce, în Finlanda nu se fură? 
Dar în Suedia? Dar în Danemarca? Poftim? În 
tările acelea indicele de corupție e aproape de 
zero? Eh, mai lăsați-mă cu astea, știm noi cum se 
meșteresc clasamentele. Să-şi vadă de-ale lor şi să 
ne lase în ciorba noastră. Sau, mă rog, în mămăliga 
noastră, fundcă, aidoma oricărui român adevărat, 
Alexandru Arșinel e o santinelă neclintită lângă 
statuia mămăligii carpatine, cu sau fără explozie 
întârziată. „Eu vreau să mănânc mămăligă 
dimineața, nu-mi spune tu să mănânc pâine 
prăjită”, declară actorul. Sindicatul nutriționiştilor 
ia act şi se cutremură. Dar până la urmă e o lume 
liberă. Dacă vrea și rezistă, Alexandru Arșinel n- 
are decât să se înfrupte la micul dejun şi dintr-o 
plăcintă cu — zi-i pe nume — rinichi. 

Du-te dracu’, Doamne, iartă-mă! 


Ce face omul obișnuit joi pe la ora prânzului? 
Se pregăteşte să mănânce, de bună seamă. Dar 
credinciosul aprig ce face? Prânzeşte şi el? Da, dar 
nu caloric, ci spiritual. Şi ce loc mai bun pentru o 
hrănire la masa evlaviei decât Catedrala Mântuirii 
Neamului? Ce prilej mai nimerit de regăsire a 
echilibrului lăuntric, de reculegere în faţa altarului 
(sfințit, să nu uităm), de lumânare creştinească? Ce 
zi mai potrivită de luptă împotriva iernii de pe 
străzi prin împrimăvărarea minţii? Drept urmare, 
câteva mii de credincioşi care au gândit la fel 
(great minds) s-au îndreptat spre Catedrală şi s-au 
aşezat frumuşel la coadă. 

Armonia tăcută și freamătul de anticipare a 
Jubilației n-au ținut mult, fiindcă doamnele şi 
domnii înşirați unii în spatele altora şi-au amintit 
de vremurile trecute, când statul la coadă 
presupunea combativitate, arţag, vorbe aspre, coate 
în ficații vecinilor şi — de la un punct încolo — 
spargerea rândului şi darea de buznă. Ca amănunt, 
peste trei sferturi din șarpele uman pe care l-au 
prezentat posturile TV a constat în oameni trecuţi 
de şaizeci de ani — oameni care știu bine ce-i aia o 
coadă şi cum se pot transforma componenţii ei în 
forţă de asalt. Filmul cine-verite de joi la prânz 
poartă semnătura aceluiași regizor nevăzut care a 
lăsat deja posterității vestita înghesuială de la 
Piteşti, unde, înaintea sărbătorilor pascale, 
conducerea unui supermarket a avut inițiativa unei 
vânzări promoționale de bormaşini (e de 
neacceptat să nu-ți cumperi aşa ceva înaintea 
Paştilor) Am scris atunci, tot pe site-ul 
www.Digi24.ro, următoarele: 


Darea de buznă, procedeul strămoşesc 


prin care românul îşi dislocă semenii în 
tentativa de-a ajunge primul într-un 

punct anume, a primit aici o ilustrare 
superlativă. Când uşile magazinului s-au 
deschis, un miriapod uman a sprintat 
furibund la etaj, gata să profite de 
ofertele prilejuite de învierea lui Isus. Și 
poate că, luaţi în stăpânire de un je ne 
sais quoi suprarealist, patronii 
supermarketului îşi vor fi imaginat cum 
străpunge maşina de găurit cu percuție 
palmele Cristului răstignit. Fiindcă altă 
legătură între sărbătoarea care se apropie 
şi bormaşini nu se lasă întrezărită, oricât 
ti-ai pune mintea la contribuție. Ajuns în 
zona zero, miriapodul s-a pus pe împins, 
înjurat şi înşfăcat, discipline în care a 
avut ocazia să se specializeze vreme de 
câteva decenii. Fondul muzical de 
răcnete, mugete, îndemnuri lubrice şi 
sudălmi a fost egalat în suavitate doar de 
mişcările bizonautice ale clienților 
conştienţi că, pe lângă legenda săniei 
cumpărate vara şi a carului luat de cu 
iarnă, omul gospodar îşi completează 
zestrea de unelte găuritoare cu două zile 
înaintea Învierii. Şi fiindcă n-are rost să 
baţi atâta drum pentru o singură 
bormaşină, masculii piteşteni au umflat 
câte trei, patru sau chiar cinci bucăţi, în 
funcție de cât le permitea deschiderea 
braţelor. lar dacă vă întrebaţi ce poate 
face un om normal cu un cvintet de 
asemenea scule, fie ele şi la ofertă, 
răspunsul este la mintea domnilor Bosch, 
Makita sau Black & Decker: păstrează 
una (eventual) şi vând restul la un preţ 
mai mare decât cel de achiziție, pe 
diverse site-uri gata să răspundă 
năprasnicei dorințe carpatine de profit. 
Hotărât lucru, dacă ar mai fi fost printre 

noi, Caragiale ar fi rescris O făclie de 
Paști în varianta O bormaşină de Paști. 


Diferenţele dintre îmbulzeala de acum, când 
mulțimea aţâţată de apropierea orei de închidere a 
Catedralei (iniţial, ora 15:00) a spart cordonul de 
Jandarmi, și cea de atunci sunt strict de coloratură 
şi decor. Atunci era primăvară, acum e iarnă. 
Atunci era înăuntru, acum e afară. În rest, acelaşi 
modus operandi, spre a aduce un omagiu 
ministrului Carmen Dan (sfânta patroană a 
Jandarmeriei surclasate alaltăieri de pioşenia 
populară):  zbierete,  înghionteli, înjurături, 
blesteme şi, din când în când, o invitație isterică la 
păstrarea calmului. În funcţie de postul TV la care 
urmăreai scena şi de poziția microfoanelor, îți 
ajungea la urechi fie o informaţie utilă („Împingeți 
degeaba, că nu se dă nimic”), fie o apostrofare 
lucrată în filigranul contrastului dintre divin și 
diabolic („Du-te dracu, Doamne, iartă-mă!”). 
Frumos, elegant, creştinesc, cum se cuvine. 
Căutând cu hămesire lumina lumânărilor, gata să 
înfulece spirit duhovnicesc pe pâine, lumea 
prezentă la Catedrală a abdicat de la poziția bipedă 
şi a coborât în subsolurile regnului. Singurul motiv 
pentru care doamnele nu s-au păruit a ţinut de 
căciulile fixate bine peste ţeste și urechi. Dintre 
domni, în schimb, s-au distins câţiva care s-au 
prezentat la adunare având asupră-le steaguri 
tricolore mari, pe care ambiţionau pesemne să le 
fluture înaintea altarului. Să te înfigi cu steagul 
tării în ditamai înghesuiala, gata oricând să scoţi 
ochii seamănului de alături — iată expresia de 
maximă plasticitate a mândriei de-a fi român. 

Prezentatoarea ştirilor România TV, post care a 
trimis un comando reportericesc în fața și apoi 
înăuntrul Catedralei, a renunțat la părerile 
exprimate la telefon de o Monica Tatoiu care a 
apucat totuşi să confunde religia cu confesiunea 
religioasă şi a dat legătura unei colege aflate la 

datorie: „Oferă-ne, te rog, ultimele veşti la cald”. E 
de discutat dacă, rămasă cu buza umflată şi cu gura 
nevorbită la telefon, Monica Tatoiu a vibrat la 
umorul formulei „veşti la cald”, când în apropierea 
Catedralei era frig al naibii şi bătea vântul. Cert 
este că, aflată la datorie şi furișată cum-necum în 
aşezământ, colega a întrebat o doamnă de vreo 
şaizeci de ani, care apucase la rândul ei să intre, 
dacă i se pare normal ce se petrece. Reacţia 
doamnei: „A fost o îngrămădeală organizată, ca la 
hochei”. Răspunsul, vorba unuia dintre bancurile 
marca Radio Erevan, a fost corect, cu trei excepții: 
nu e „îngrămădeală”, e „grămadă, nu e 
„organizată”, e „ordonată”, şi nu e la „hochei”, e la 
„rugbi”. Dacă prima purtătoare de evlavie sub 
haina de blană a considerat totul un mare succes 
organizatoric, vecina de alături a deplâns tocmai 
lipsa organizării. Cum însă e democraţie (mai bine 
ZIS, mediocraţie), o a treia doamnă a luat-o la rost 
pe trimisa postului TV, întrebând-o de ce întreabă. 
Ca în dialogul dintre neamţ şi irlandez. Neamţul: 
„De ce voi, irlandezii, răspundeți la toate 
întrebările prin întrebări?” Irlandezul: „De ce vrei 
să ştii?” Fascinaţia unor segmente de populație 
românească pentru coadă, îmbulzeală şi punerea 
poalelor în cap rămâne la aceleaşi cote la aproape 
trei decenii după regimul Ceauşescu. Ce se poate 
citi în acest tip de voluptate? Nostalgia pentru 
formele primitive de socializare? Dorinţa unora de 
a-şi găsi un rost în viață, în lipsa altor preocupări? 
Înclinaţia spre pseudoritualuri urbane? Ar trebui 
consultați sociologii şi antropologii. Doar ei ne-ar 
putea lămuri cu privire la mahalagismul galopant 
care îi face pe unii să se poarte la fel la intrarea 
într-o biserică în 2018 şi la coadă la măcelărie în 
1988. În aceste condiţii, inițiativa Patriarhiei de a 
prelungi programul de vizită până la ora 20 riscă 
să nu însemne altceva decât cinci ore în plus de 
tpete, brânciuri şi vorbe grele. Nu doar drumul 
spre iad e pavat cu bune intenţii, ci, iată, şi cel spre 

altar. Dacă nici Patriarhia nu ştie atâta lucru, nu-l 
mai știe nimeni. 

Noapte cu Şandru 


„A fost un personaj solar, un personaj care avea 
o lumină a lui, un om deasupra timpului său, de o 
bunătate şi o generozitate incredibile, un făcător de 
istorie.” Nu e vorba nici de Mircea Vulcănescu, 
nici de Corneliu Coposu, ci — oricât ar părea de 
greu acceptabil — de generalul de Securitate Iulian 
Vlad. Autoarea enunțului care deschide articolul 
de faţă se numeşte Floriana Jucan, conduce revista 
O Magazine by Floriana Jucan (of course! — n.m.) 
şi se ocupă în general cu albirea negrului. Ca 
dovadă, de pe coperta unui număr al revistei ne 
priveşte zâmbitor Gruia Stoica, alintat imediat sub 
poză drept „primul român pe Drumul Mătăsii” şi 
zugrăvit în interior de doamna Jucan însăşi drept 
„românul care a reuşit să valoreze cât o ţară”. 
Tristă comparație pentru România, mai cu seamă 
în 2018. Tristă, dar nu surprinzătoare, dat fiind 
sistemul de valori după care se ghidează Floriana 
Jucan. Dacă Iulian Vlad nu e torționar, ci 
ambasador al binelui, atunci e normal ca, în optica 
aceleiași doamne, o ţară membră a Uniunii 
Europene să valoreze cât un condamnat penal 
pentru fapte de corupție. Dar poate că nici n-ar 
trebui să ne revoltăm atât de mult. În fond, ambele 
camere ale Parlamentului sunt conduse de oameni 
cu probleme penale, iar unul dintre consilierii 
premierului e la rândul lui condamnat. 

După cum se ştie, curăţătoria Jucan s-a ocupat 
recent și de Viorica Dăncilă, fiindcă tot a venit 
vorba despre dumneaei. În acest scop, a fost 
mobilizată în regim de urgenţă Nora Noapte, 
doctor în encomiastica de partid, specialist în 
fundopupism şi alter-ego al Florianei Jucan. Nu 
sunt multe săptămâni de când doamna Jucan a 
făcut o Noapte albă ridicând un monument din 
cuvinte premierului și având grijă să măture pe jos 
cu toți cei care cred că şeful unui guvern ar trebui 

să fie măcar alfabetizat, dacă nu şi competent. 
Florianora  Jucanoapte a  deplâns atunci 
„maidanizarea” României, căreia îi căzuse victimă 
distinsa doamnă Dăncilă. Cine se plimba pe 
maidan, în viziunea celei care a gătit ciulamaua 
slugărniciei pentru masa premierului? Klaus 
Iohannis, vezi bine, căruia Nora Noapte (mă rog, 
să zicem) îi spune „Fiihrerul de margarină”. 
Autoarea delirului omagial a avut grijă, în schimb, 
să nu scrie un cuvinţel despre Cătălin Rădulescu, 
Lia-Olguţa Vasilescu, Şerban Nicolae, Eugen 
Nicolicea, Codrin Ştefănescu și alți campioni ai 
mojiciei. 

Era greu de crezut că recordul de linguşire 
stabilit de Nora Noapte avea să cadă în mai puţin 
de o lună. Cu toate acestea, neîntâmplabilul s-a 
întâmplat. Şi nu oricând, ci chiar de ziua națională 
a României. Recordul, răsplătit de PSD cu 
aproximativ 30.000 de euro pentru realizarea unui 
album dedicat centenarului (de firma care editează 
și O Magazine, ca să vezi coincidenţa naibii), a 
fost pulverizat fără emoţii de noua vedetă a 
dialogului purtat în poziția „pentru luptă, în 
genunchi”. Campioana momentului se numeşte 
Lavinia Şandru şi încasează, la rândul ei, sume 
apreciabile pentru numerele de contorsionism 
omagial prezentate pe postul public de televiziune. 
Nu e limpede cum va arăta cariera Laviniei Șandru 
de acum încolo — între timp, ea s-a gudurat în 
familie televizuală şi pe lângă Ionuț Cristache —, 
însă cine va vrea s-o detroneze va avea mult de 
lucru. E infernal de greu să treci pe sub o ştachetă 
fixată atât de Jos. 

Autorii de maculatură ceauşistă de pe vremuri 
se pot considera surclasaţi. Recitatorii de versuri 
lingușitoare, la fel. lar dacă ei ar putea să se 
prevaleze de viaţa în dictatură (deși actori ca lureş, 
Rebengiuc, Caramitru, Dinică şi alţii au rezistat 
fără concesii și înjosiri), Lavinia Șandru nu are 
nicio scuză. Chiar niciuna. Suntem la aproape trei 

decenii de la moartea lui Ceauşescu, nu mai avem 
sârmă ghimpată la granițe, putem să vorbim, să 
scriem, să gândim şi să călătorim liber. Avem nu 
doar dreptul, ci și datoria de-a nu ne închiria 
conștiința. De-a nu o suspenda pe durata 
compromisurilor  puturoase. De-a respinge 
invitaţiile la deformarea adevărului, la răstălmăcire 
şi laudă deşănţată. Prin contrast, servilismul arătat 
de Lavinia Șandru în interviul difuzat pe TVR 1 de 
ziua națională ţine de ceva căruia îi stă bine sub 
deviza Prostitutio in integrum (apropo, titlul îmi 
aparține şi apare pentru prima dată într-o cronică 
TV din Observator cultural, 28.04.2005). Sunt 
multe întrebări care 1 se pot pune Laviniei Șandru 
în marginea rețetei sale de colaborare cu postul 
public de televiziune. Mă opresc asupra uneia, 
oricât ar fi de naivă: cum dormiţi noaptea? Şi îmi 
deplâng naivitatea imediat după formularea 
întrebării, câtă vreme faptele Laviniei Şandru sunt 
fâlfâiri angelice din aripi pe lângă nelegiuirile 
fostului ei sot. 

În fața unei Viorica Dăncilă îmbrăcată într-o 
rochie albă cu motive roşii, Lavinia Şandru 
arborează un zâmbet uleios, dublat de zâmbetul 
adorației fără margini şi de un glas încălzit pe 
aragazul tămâierii. Fiecare întrebare e o minge 
ridicată la fileu pentru interlocutoare, fiecare 
enunţ, un compliment ametitor. Din felul în care 
conduce Lavinia Şandru discuția reiese că Uniunea 
Europeană este cea mai băftoasă organizație a 
momentului, câtă vreme preşedinţia Consiliului 
UE va încăpea, de la 1 ianuarie 2019, pe mâinile 
premierului român. UE încă nu-şi dă seama de 
amorul năprasnic pe care-l nutrește Viorica 
Dăncilă pentru ea. Ar fi suficient să-și sondeze 
niţel memoria și ar descoperi-o pe neconflictuala 
doamnă Dăncilă răţoindu-se (iubăreţ, vezi bine) în 
plenul Parlamentului European și asigurându-l că 
„nu am venit aici să dau socoteală”. Aceeaşi 
Viorica Dăncilă clocoteşte de amor şi când 

înghesuie Iranul şi Pakistanul în Uniunea 
Europeană, după cum arată înregistrările și 
arhivele. În fine, aceeași Viorica Dăncilă reuşeşte, 
în calitatea ei de europarlamentar cu două 
mandate, să nu rostească o silabă într-o limbă de 
circulație internațională şi să răspundă în română 
unor întrebări adresate în engleză. Tot din iubire, 
bineînţeles. 

O asemenea dragoste năvalnică nu putea scăpa 
ochiului versat al Laviniei Şandru. „Mă uit la 
dumneavoastră și văd un om care iubește Europa 
foarte mult’, susură calin şi  preorgasmic 
realizatoarea interviului. Viorica Dăncilă aprobă 
încântată, cu același chip păstos pe care-l 
prezentase nu de mult în Parlamentul European, 
unde se înființase pusă pe arțag şi gata să-şi înfigă 
mâna în şold. În faţa acestui sirop de admiraţie și a 
acestui compot de extaz patriotic, îți rămâne doar 
să le trimiți pe cele două doamne la versurile 
Veronicăi Porumbacu: 


O, Europa, 
Te simt în mine, 
Te simt vibrând adânc. 


Pentru ca imediat după aceea să le vâri sub ochi 
reacția lui Păstorel Teodoreanu. 


Mult stimată Veronică, 
Eu ştiam c-o ai mai mică, 
Dar mărturisirea-ți clară 
Din Gazeta Literară 
Demonstrează elocvent 
Că în chestia matale 
De-adâncimi fenomenale 
Intră-ntregul continent. 


Suntem liberi să ne imaginăm ce-ar fi scris 


Păstorel dacă ar fi avut prilejul contemporaneității 
cu tandemurile Şandru-Dăncilă şi Jucan-Noapte. 


126 


Guvernul meu pentru un cal. Breaz 


După cum se ştie, noul ministru al culturii a 
pornit vijelios în exercitarea mandatului. „Am 
preluat, pot să spun, ştacheta”, enunţul rostit la 
audierile parlamentare şi preluat de toate posturile 
de ştiri, dovedește că înlocuitorul lui George 
Ivaşcu nu e cu nimic mai Breaz decât alți membri 
de ieri şi de azi ai guvernului. Nu-i vorbă, nici 
parlamentarii care compun Comisia de Cultură n- 
au avut vreo reacţie, ceea ce înseamnă fie că se 
ocupau cu altceva, fie că au fost atenţi la cuvintele 
celui audiat, dar nu li s-a părut nimic în neregulă. 
Stâlcirea cuvintelor şi confuziile de termeni s-au 
banalizat. Atâta lucru au constatat şi onor membrii 
Comisiei, motiv pentru care nu s-au sinchisit de 
noua încurcare a borcanelor din cămara limbii 
române. Şi ce dacă împricinatul e la cultură? N-au 
mai fost şi alții? Şi ce dacă s-a făcut de râs? E 
primul în situația asta? 

În Șapte zile, plus una, cartea de dialoguri dintre 
Mircea Mihăieş şi Ilie Stepan, apărută la Polirom, 
primul aminteşte la un moment dat o vorbă 
faimoasă înainte de 1989: „Nu ne temem de 
ministrul culturii, ne temem de cultura 
ministrului”. Cât de actuale sunt aceste cuvinte nu 
mai trebuie demonstrat. Mottoul sub care se cuvine 
aşezată prestația multor demnitari din guvernele 
ultimilor doi ani este „în virtutea inepţiei”. De la 
Dănuţ Andruşcă la Liviu Pop şi de la Viorica 
Dăncilă la Valentin Popa, cu trecere prin Carmen 
Dan, Lia-Olguţa Vasilescu, Mircea Duşa sau Anton 
Anton (atenție la ordinea corectă!), membrii 
guvernului par victimele contactului sporadic şi 
superficial cu şcoala şi cartea. Ei însă doar par 
victime, conform vechii şi poznașei ziceri „Nu e o 
iluzie, doar pare”. În realitate, victimele nu sunt 
guvernanţii, ci guvernaţii. Ei sunt cobai unei 
conduceri asigurate de oameni care, neștiind să se 

exprime corect, nu pot gândi cristalin. Pâcla vorbei 
se înfrăţeşte aici cu negura gândului. Rar trece o zi 
fără să vezi la televizor un ministru şi fără să te 
întrebi cum a reuşit să dribleze corigenţa. 

Privind lucrurile din acest unghi, e de discutat 
dacă Daniel Breaz chiar a făcut o confuzie. Dacă 
nu cumva a rostit un adevăr peste care ne-am 
grăbit să trecem râzând. Nu e de înlăturat ipoteza 
ca, în locul ştafetei, ministrul culturii să fi preluat 
într-adevăr o ştachetă aşezată foarte jos, aproape 
de firul ierbii. Cine a fixat-o acolo, la al 
batracianului genunchi — sau „genunche”? Câţiva 
dintre ocupanţii precedenţi ai fotoliului ministerial, 
precum și o pletoră de nulități sfertodocte şi 
şmechere, pe care altceva decât dorinţa de livrare a 
binelui comun le-a atras în politică. O simplă 
privire aruncată lui George Ivașcu, predecesorul 
lui Daniel Breaz, e de natură să ne edifice asupra 
potențialului său oratoric. Actor de meserie, 
George Ivașcu a reuşit, într-o apariție fulminantă, 
să citească şi să vorbească mai prost decât 
premierul Dăncilă, ceea ce înseamnă, păstrând 
proporțiile, să vrei să-l baţi pe Romulus Zăroni cu 
armele lui. E de poveste episodul în care George 
Ivaşcu a introdus cu forța în dicţionar cuvinte ca 
„digidizare” (ceva legat de Digi24, fără doar şi 
poate), „covâlşitoare”, „permantetizarea”, 
„prorităț” sau „preşedenție”. Prin comparaţie, 
Daniel Breaz pare sorbonard. E adevărat însă că n- 
a avut timp să-și dea măsura valorii. Călcarea pe 
becul ștachetei, care înlocuieşte, nu-i așa?, băţul 
ştafetei s-a produs înainte de numirea oficială în 
funcție. Puţintică răbdare şi fi-vom răsplătiți. 

A nu se crede totuşi că inepția la microfon e 
atributul exclusiv al miniștrilor PSD. Liberalul 
Gigel Ştirbu nu s-a făcut remarcat pentru vreo 
inițiativă curajoasă sau măcar necesară în cultură, 
ci prin castrarea acuzativului de neruşinata lui 
prepoziţie. „Sunt mândru de numele care mi l-au 
dat părinții mer”, a glăsuit la momentul cuvenit 


128 


domnul Ştirbu. Şi zău că de puţine ori a fost 
mândria mai îndreptățită. Nu-i de colea să te 
cheme Gigel, să fu agramat şi să stai înfipt în jilțul 
culturii. 

Mai departe, a nu se crede totuşi că aceeaşi 
inepție la microfon are culoare politică sau rang de 
ministru. Sinceritatea elementară ne obligă s-o 
considerăm pe Viorica Dăncilă o panseluţă, prin 
comparaţie cu tot soiul de buruieni răsărite, ieri şi 
alaltăieri, în grădina limbii noastre. La o sondare a 
memoriei, pe ecranul minţii se ivește, iată, figura 
de ospătar respectuos cu mafioţii a lui Marian 
Vanghelie, însoțită de panseul lui răscolitor: „Dacă 
ești pămpălău, te ejaculează din partid.” Tot din 
stilistica celui de-al treilea picior se revendică, 
dacă te gândeşti bine, şi decizia lui Ionuț 
Dolănescu: „M-am hotărât să plec din oraş din 
cauza poluției.” Cu o picătură (piei, drace!) de 
umor, românii ar fi inventat pe loc Inspectoratul 
General al Poluţiei şi ar fi redenumit două filme 
celebre  „Poluțist sau  delincvent”, respectiv 
„Poluţist, adjectiv”. Asta spre a nu mai vorbi de 
confuzia făcută de un fost premier al României 
între „prejudecată” şi „prejudiciu”. Sau de vaietul 
octanic al unui realizator TV exaltat şi adeseori 
isteric: „Copiii noştri aveau dreptul la un corn și 
lapte din petrol românesc!” 

Despre oricare dintre cei evocaţi mai sus putem 
spune că-l cunoaștem ca pe un cal breaz. lar dacă 
dorobanţi şi căciularii lui Peneş Curcanul au 
schimbat „lângă Balcani porecla în renume”, iată 
că noul ministru al culturii nu face decât să-și 
transforme numele în poreclă. 

Intre bărbăţie şi librărie 


Încă n-am aflat de la Liviu Dragnea că bitcoin- 
ul zornăie. Am aflat, în schimb, altceva: că 
„bărbăţia nu se cumpără de la librărie”. Doar un 
om deprins să trăiască în lumea ficţiunii poate să 
confunde farmacia cu librăria şi să ceară pastile 
albastre unde alții cer cărți. După atâtea lupte cu 
dușmani inexistenți, după atâtea scăpări de 
gloanţele unor asasini fabricați, după atâtea 
fantasme care-i inundă mintea şi-i întunecă 
judecata, Liviu Dragnea are circumstanţe 
atenuante când încearcă să descopere viagra în 
librărie, pitită între poezii şi eseuri. Şi asta din 
două motive. Unul a fost deja amintit: e vorba de 
lunga ședere a președintelui PSD în statul paralel 
al născocirii — o şedere în urma căreia, dacă Irina 
Tănase îi va dărui o fiică, mândrul tată ar putea s-o 
boteze Scornelia. Al doilea motiv se leagă de 
primul: în Alexandria, reședința de judeţ a 
Teleormanului peste care jupânește Liviu Dragnea, 
nu mai există librării. Librăria teleormăneană a 
devenit ea însăși o ficțiune, la fel de lipsită de 
contur ca taberele de pregătire montană ale 
protestatarilor din #Rezist. Librarilor li s-a spus 
Teldrum bun şi li s-a făcut vânt din peisaj. 
Răbdarea nu e croită din elastic. Atâtea case de 
pariuri așteaptă să se deschidă şi lumea își pierde 
vremea cu librăriile. Afară cu ele! Jos primenirea 
minţii! Carte frumoasă, moarte cui te-a scris! 

Sigur, bărbăţia invocată de Liviu Dragnea e 
metaforică. Preşedintele PSD nu vorbeşte de 
snagă, de virilitate sau de bârzoierea mădularului. 
Bărbăţia dragmană e cea a genunchilor tari, 
element în care El Lider Toxico vede calitatea 
indispensabilă politicienilor din PSD. Absolut de 
acord, mai ales după ce-ţi aminteşti că mai toate 
vedetele porno au, din motive profesionale, 
genunchii tari. lar dacă judeci după recentele 

demonstraţii de felatio benevolentiae ale câtorva 
amploaiaţi la reviste şi televiziuni prietene PSD- 
ului,  constați cu îngrijorare că întărirea 
genunchilor poate deveni contagioasă. De ce e 
nevoie de pesediști care să stea bine în ceea ce 
priveşte capsula articulară, lichidul sinovial şi 
rotula? În niciun caz ca să suporte prosternați 
loviturile de cnut ale asupritorilor din UE. Ci mai 
degrabă ca să primească în poziția cuvenită 
mulțumirile populației pentru binele făcut de doi 
ani încoace: mineriada fiscală căreia îi vom simţi 
efectele când ne va fi lumea mai dragă, lovitura de 
baros aplicată Bursei, deturnarea țării de pe orbita 
vest-europeană, transformarea justiției într-o 
structură aptă să asigure scurtături şi alibiuri 
marilor infractori, propulsarea la putere a unei 
divizii de agramaţi, escroci şi sfertodocți, precum 
şi o pervertire a limbajului comparabilă cu cea din 
vremea lui Ceaușescu sau a marilor distopu ale 
lumii. 

Liviu Dragnea își rosteşte discursul delirant de 
la Congresul Naţional al PSD, cu tot cu persiflarea 
noțiunii de librărie, într-o zi pe care s-ar fi cuvenit 
să nu o polueze cu vorba şi cu prezenţa. 16 
decembrie 1989 este, la Timişoara, ziua în care s-a 
aprins scânteia revoltei, ziua în care oamenii au 
început să meargă spre catedrală și să înlăture 
simbolurile comuniste întâlnite în drum, ziua când 
poetul Ion Monoran (cine? întreabă președintele 
PSD cu o grimasă) a oprit câteva tramvaie în Piaţa 
Maria, ziua în care orașul s-a trezit din lâncezeală 
şi blazare, ziua când timişorenii au scandat 
„Libertate!” şi „Jos Ceauşescu!”. 16 decembrie 
2018 este, la București, ziua când disprețul mojic 
ia locul respectului. Dacă nu şi-a dat seama în ce zi 
a calendarului și-a împroşcat veninul, Liviu 
Dragnea e vinovat de neglijenţă. Dacă a ales 16 
decembrie cu bună ştiinţă, e vinovat de cinism și 
de spurcarea unui spațiu unde nu are ce să caute. 
De mânjirea unei construcţii care nu-i poate găzdui 

înăuntrul ei pe argaţii cu atitudini de plantator și pe 
vătafii de partid care se visează fraţi de doctrină cu 
Che Guevara. 

Şi mai interesant este că, în aceeaşi perioadă, 
mai precis pe 14 decembrie, în Timişoara ofensată 
de Liviu Dragnea s-a deschis tocmai o librărie. O 
librărie Humanitas. Spre deosebire de Alexandria, 
Timişoara are oricum câteva librării de ținută: La 
Două Bufniţe, Cartea de Nisip, Cărtureşti, Esotera 
etc. Am fost de față pe 14 decembrie şi pot 
confirma că niciuna dintre sutele de persoane 
prezente la inaugurare n-a cerut, la raft sau la casă, 
bărbăție. S-au rezumat la cărți şi la articolele de 
cultură japoneză găzduite de secțiunea Takumi a 
hbrăriei. Ca model de solidaritate profesională, 
oameni de la celelalte librării — printre care 
adorabilele „bufniţe” Oana Doboşi-Potcoavă şi 
Raluca Selejan — au participat la deschidere şi i-au 
găzduit la cafea, în zilele de dinainte, pe cei care 
au lucrat zi şi noapte la noul sediu. Dezinteresul 
pentru bărbăția metaforică sau biologică a fost 
confirmat de slaba prezenţă umană la farmacule 
din zonă, prin contrast cu agitația din librărie, unde 
te puteai întâlni, dacă te pricepeai să-ți croiești 
drum fără violență prin înghesuială, cu Tatiana 
Niculescu şi Robert Șerban, Brânduşa Armanca și 
Andrei Pleşu, Mircea Mihăies şi Gabriel Liiceanu, 
Marcel Tolcea şi echipa de la România, te iubesc! 
a ProTV-ului, Denisa Comănescu şi Lidia Bodea, 
Melania Cincea şi Bronco Ilin, plus alţii şi alţii. 

Cu toate pericolele sale la vedere sau ascunse, 
librăria — oricum s-ar numi şi oriunde s-ar afla — 
are şi o parte bună. Ea ţine de alfabetizare şi de 
împrietenirea corigenților din PSD cu limba 
română şi gramatica ei. Dacă ar intra în librărie și 
ar cumpăra cele trebuincioase, deputatul PSD 
Laura-Mihaela Moagher ar afla că sintagma „banii 
prejudiciaţi”, pe care a avut grijă s-o repete în cel 
mai recent discurs la tribună, e un nonsens. Noi 
suntem cei prejudiciați, distinsă doamnă, nu banii. 

Iar colegii dumneavoastră de partid sunt cei care 
ne prejudiciază. 

În ceea ce priveşte „banii”, ei trebuie însoţiţi, în 
cazul consilierului Darius Vâlcov, spre a lua doar 
un exemplu, de un alt adjectiv. Cu un gest de 
cumsecădenie potrivit mai cu seamă în aceste zile 
(„de Crăciun fii mai bun”, nu-i aşa?), doamna 
Moagher ar putea s-o atragă în vizitarea lhbrăriei şi 
pe Viorica Dăncilă. Poate că minutele petrecute 
acolo cu ochii într-o carte de gramatică a limbii 
române ar convinge-o pe docila doamnă că e ceva 
în profundă neregulă cu fraza „Niciun român i-ar fi 
ruşine să vă răspundă”, pe care a enunţat-o cu o 
anume tristețe. Şi chiar dacă „orice om îi este 
teamă” de carte, n-ar fi rău să facem un „exercițiu 
de imagine” şi să ne „anexăm” pe esenţa ideii de 
librărie, fără să ne intereseze „predilecțiile” 
pesimiştilor care vestesc dispariția cărții. 

E un Botin foarte hain (făr-o botină din 
cea mai fină) 


O simplă căutare a cuvântului „„moderat” în 
dicționar îți oferă sinonimele  „chbzuit”, 
„cumpătat” şi „ponderat”. E de aşteptat, aşa stând 
lucrurile, ca moderatorul unei emisiuni TV să fie el 
însuși moderat, pentru a-şi putea modera invitații 
excesivi. lar dacă nu e funciarmente moderat, 
moderatorul s-ar cuveni să fie măcar moderabil, 
sub efectul muncii de convingere depuse de 
producător, de directorul de producție, de 
redactorul-şef sau, în ultimă instanță, de patron. 
Un moderator nemoderat şi nemoderabil e un 
nonsens. O contradicție în termeni. Așa se 
întâmplă sau ar fi normal să se întâmple peste tot 
unde există respect pentru logica elementară. Cu 
toate acestea, lista moderatorilor  apucaţi, 
nestăpâniți, pândiți de streche, exaltați, pasionali 
până la mușcătură şi apoplectici până la leşin e 
aproape la fel de încăpătoare ca aceea a 
moderatorilor capabili de autocontrol şi de punerea 
în slujba publicului. Cum? Prin asigurarea 
atmosferei optime pentru ceva ce poate fi 
dezbatere sau simplă şuetă. 

Îl văd destul de des în acţiune pe Laurenţiu 
Botin, moderatorul discuţiei post-prandiale Talk 
BI de la, fireşte, BITV. Şi de fiecare dată când dau 
peste dumnealui îl găsesc fie mohorât, fie 
vituperant. Mai ştii, s-ar putea ca în viața de zi cu 
zi Laurențiu Botin să fie un interlocutor volubil, 
chiar fermecător şi stilat. În acest caz, bine-ar fi ca 
măcar un strop din buna lui umoare 
extraprofesională (o prezumție, până la urmă, 
nimic altceva) să se prelingă înăuntrul emisiunii 
sale de prânz. Nu de alta, dar, când îl vezi şi îl 
auzi, rămâi cu furculiţa în aer şi cu dumicatul în 
furculiță. Cei slabi de înger nu se încumetă să se 
înfrupte, preferând expectativa precaută. Şi zău că 

n-ai cum să-i condamni. Pericolul unei sperieturi 
cu urmări grave e uriaş, mai cu seamă dacă 
Laurenţiu Botin se răstește prin televizor la tine 
taman după ce-ai apucat să înghiţi. Cei care n-au 
prins anaconde cu mâinile goale, n-au hipnotizat 
tigri şi n-au băut bruderşaft cu triburile de 
antropofagi nu-şi pot îngădui să rişte. Trebuie să 
mănânce în alertă, cu telefonul lângă farfurie, gata 
să sune la 112 când Laurenţiu Botin le atacă 
timpanul şi retina. Și când îi priveşte, prin sticla 
ecranului, la fel de fioros ca pe imprudenţii care 1- 
au călcat pragul și platoul. 

E greu de etichetat prestația de moderator a 
acestui om. Dacă ar fi totuşi să mă gândesc la o 
sintagmă acoperitoare, aceasta ar fi, cu scuzele 
cuvenite, „insurgența de mahala”. Când se 
dezlănţuie — ceea ce pare să se petreacă la fiecare 
apariție —, Laurenţiu Botin dă impresia unui 
parlagiu care se întrerupe din muncă pentru a 
continua răfuieli mai vechi cu cei care l-au 
transformat în încornoratul urbei. Cumpătarea e o 
necunoscută pentru moderatorul de la BITV. 
Curtoazia 1 se pare un moft, iar aplecarea spre 
dialog, o vorbă goală. În majoritatea cazurilor, 
Laurenţiu Botin invită oameni în studio nu ca să-i 
asculte, ci ca să-l asculte. Sigur, nu e unicul în 
această situație. Cu ani în urmă, când, sătul de 
rolul de ficus în platou, am dat glas nemulțumirii 
într-o pauză publicitară, amfitrionul mi-a tăiat-o 
scurt: „Păi şi ce vrei? E emisiunea mea.” 

Partea cu adevărat neplăcută a acestui 
radicalism oţărât e că Laurenţiu Botin îşi pierde 
din credibilitate chiar și când punctul lui de vedere 
e onorabil. Chiar şi în situațiile când are un 
amplasament corect în cutare sau cutare chestiune. 
În multe rânduri, Laurenţiu Botin a criticat — ca 
diverşi alți oameni din media — discursul și 
comportamentul lui Liviu Dragnea, precum și 
îndemnurile adresate ministrului Tudorel Toader 
cu privire la urgentarea operațiunilor legate de 

coduri. Da, așa trebuie procedat. Liviu Dragnea, 
Tudorel Toader, Viorica Dăncilă şi tot comandoul 
făcătorilor de rău (o subspecie înrudită cu 
răufăcătorii) merită criticaţi, ironizaţi, atacați în tot 
ce fac strâmb. Fără menajamente și fără jumătăți 
de măsură. În acelaşi timp însă, fără mârlănie. „Bă 
nepoate”, „uncheşule”, „băi nene” şi „zi-i să mori 
tu” nu pot face parte din bagajul de presă al unui 
jurnalist fără descalificarea lui instantanee. 
Poftim? 

Nu mai e cazul să ne alegem armele când ne 
luptăm cu ei? Ba este. Cu orice preţ. E obligatoriu 
s-o facem, fiindcă altfel riscăm să fim confundați 
cu ei. Amestecarea în tărâțe te transformă în prânz 
suin. Pe lângă asta, nimic nu-l indispune mai mult 
pe mitocan decât stilul. Ştaiful neostentativ. Clasa. 
Distincția. Prin urmare, Laurențiu Botin, ocupati- 
vă cât vă ţin puterile de impostorii şi nelegiuiții de 
la putere. Dar folosiți floreta, nu măciuca. Şi nu 
uitaţi: cine jigneşte SE jigneşte. E o părere care se 
aude mai degrabă șoptit, ceea ce nu mă împiedică 
s-o împărtăşesc şi s-o ador. 

După cum poate constata oricine, registrul 
predilect al lui Laurenţiu Botin ţine de zborşeala 
ranchiunoasă. De  scrâșnetul  beligerant. De 
încruntătura unui călău cu mâna pe secure în piaţa 
publică. Dacă te uiţi atent, poţi ghici în această 
mască mici influenţe din Tudor Barbu, colegul de 
post TV al lui Botin, pe care, spre a-i da ce i se 
cuvine, nimeni nu-l va putea egala vreodată în 
materie de grimase, holbări şi familiarisme 
grosolane. lar dacă aceste scăderi pot să li se pară 
totuşi pasabile privitorilor indulgenți, artificiile de 
manipulare ale lui Laurenţiu Botin îi duc vinovăția 
la alte cote. Un exemplu. Într-una dintre ediţii, 
moderatorul a dispus difuzarea unui fragment de 
încăierare din parcarea unui mall din judeţul 
Teleorman. Având un casus belli amoros, tărăşenia 
i-a prilejuit lui Laurenţiu Botin o concluzie 
primejdioasă prin falsitate: „Numai pe moşia lui 

Liviu Dragnea putea să se întâmple aşa ceva.” Să 
fim sobri. 

Asemenea scandaluri, cu sau fără țigani pe afiş, 
pot să aibă loc oriunde: în Suceava şi în Gorj, în 
Timiş şi în Constanţa, în Braşov şi în Mehedinţi. 
Oricât de ciudat ar părea, acest tip de demonizare a 
lui Liviu Dragnea îi face servicii în loc să-i 
dăuneze. Nu de alta, dar e ușor să demontezi 
mecanismele de gândire care produc năzbâtii. 
Dacă ar avea „o botină din cea mai fină”, vorba 
cântecului, moderatorul emisiunii Talk BI ar şti 
cum să-l atingă pe Liviu Dragnea acolo unde chiar 
merită. Aşa, Botin e chemat să acționeze fără 
botină. Numai că uneori o face — să fiu iertat — ca o 
cizmă. 

Vărsătorul și cei care varsă 


Există câteva lucruri care trebuie să prefaţeze 
candidatura deputatului PSD Liviu Pleşoianu la 
alegerile prezidențiale. Unul dintre ele este o 
inițiativă depusă în parlament pe 21 martie 2017, 
când Liviu Pleşoianu se bucură de sprijinul unei 
alte vertebre a PSD-ului, pe nume Şerban Nicolae. 
Tradusă într-o română simplă, inițiativa în 
chestiune e de fapt o încercare de punere cu botul 
pe labe a organizaţiilor civice dotate cu simţ critic 
la adresa partidului de guvernământ și cu putinţa 
de a-i da glas. Ea prevede suspendarea şi încetarea 
de drept a activităţii acelor ONG-uri care nu-și 
publică semestrial declaraţia de venituri şi 
cheltuieli în Monitorul Oficial şi nu precizează 
care sunt sursele şi activitățile generatoare de 
venituri. Faptul că o asemenea idee este, aşa cum 
au observat politicieni ca Florina Presadă sau 
Ovidiu Raeţchi, o formă camuflată de cenzură nu 
pare să fi oprit nici cu atâtica PSD-ul din asfaltarea 
(în sfârşit, o preocupare pentru infrastructură) 
autostrăzii spre puterea exercitată discreționar. 

Un alt lucru vrednic să figureze în prefața 
candidaturii pleşoiene la preşedinţie ţine de 
pasiunea pentru ficțiuni, loc în care Liviu 
Pleşoianu se întâlnește cu şeful dumisale de partid, 
condamnatul penal Liviu Dragnea. Într-o postare 
pe Facebook din februarie 2018, Liviu Pleşoianu 
scrie aşa: „Credeaţi că acapararea întregii Românii 
de către Statul Paralel este ultima etapă a 
experimentului la care suntem supuşi? Nu, nu este. 
Următoarea etapă, care se desfășoară chiar în 
aceste luni, este transformarea Statului Paralel în 
Statul Nazist.” Nu trebuie să fu subtil, ci doar de 
rea-credinţă, ca să invoci nazismul cu trimitere la 
cel care conduce așa-zisul Stat Paralel, şi anume 
președintele Iohannis. Alias, pentru amatorii de 
lecturi din  Lia-Olguţa „Marş,  tramvaiule” 

Vasilescu, „mutul ăla” sau „nemţălăul”. E de 
mirare totuşi că, numindu-se tot Liviu, aidoma 
şefului de partid, candidatul Pleşoianu încă n-a fost 
vizitat de cei patru asasini de la Athénée Palace. 
Dacă demersurile ucigaşe (dar, vai, atât de 
stângace!) ale cvartetului au ca declic prenumele 
victimei, trebuie alertați degrabă Liviu Papadima 
şi Liviu Ornea, Liviu Pintileasa şi Livius Ciocârlie, 
Liviu Cangeopol şi Liviu Franga, plus alte și alte 
sute de posesori ai acestui prenume, care pesemne 
că n-au idee de dimensiunea primejdiei. 

În fine, nu trebuie trecut în grabă peste exaltarea 
cvasipatologică a viitorului candidat. Echilibrul, o 
trăsătură în lipsa căreia nimeni nu poate conduce o 
țară încă  nedecuplată de la mecanismele 
democraţiei, nu face parte din zestrea lui Liviu 
Pleşoianu. Există, tot pe pagina dumisale de 
Facebook, un fragmenţel care pare scris de 
spiritele reunite ale lui Dan Puric şi Vasile Dâncu, 
peste care adie duhul lui Corneliu Zelea-Codreanu: 
„Visez la o Românie mânată de vise imposibile, 
remorcată chiar şi la o utopie, riscând 
improbabilul, forțându-şi destinul. O Românie 
făcută din români care nu se tem. Care, după ce se 
dezbracă de imperturbabil, refuză dezabuzarea 
orizontală și optează pentru curajul vertical. [...] 
Am mai mocnit uneori. Dar am mocnit și atât! 
Avem însă şansa extraordinară de a ne remarca 
printr-un PREZENT, în faţa tuturor celor care își 
sorb seva din secunda căruntă. Avem şansa 
Răsăritului viu, în fața tuturor celor care se 
abandonează lascivităţii istorice a Amurgului.” 
După ce parcurgi frazele acestea, îți rămân două 
lucruri: să te întrebi dacă nu cumva Liviu 
Pleşoianu a scris „imperturbabil” gândindu-se la 
„Impermeabil” şi să speri într-un miracol al 
psihiatriei. 

E discutabil dacă acest tip de-a vorbi, de-a scrie 
şi de-a acționa îi va aduce lui Liviu Pleşoianu 
suficiente voturi în cursa pentru Cotroceni. Însă pe 

două voturi el poate miza din capul locului: al lui 
Răzvan Dumitrescu şi al Marianei Cojocaru. Cei 
doi, gazdă şi musafir la emisiunea Subiectiv de la 
Antena 3, s-au chinuit să găsească un candidat de 
prestigiu pornind de la astrograma României. 
„Pentru ţara asta îmi doresc un preşedinte ori 
Uranian, ori Vărsător”, a cuvântat Mariana 
Cojocaru. „Pe 24 ianuarie, fiindcă eu raportez ţara 
întotdeauna la zodia Vărsătorului, vom face 160 de 
ani de la Mica Unire. Vorbim de o ţară a 
Vărsătorului. N-om fi noi bogaţi, dar ştim una și 
bună. De fapt, suntem foarte bogaţi spiritual. Ce 
avem noi nu are nimeni. (De acord. Şi ce au 
ceilalţi nu avem noi — n.m.) În 2019 soarele este în 
Vărsător şi eu niciodată nu voi calcula cu 1 
decembrie, fiindcă nu este corect.” Lămurit, da? 
Mariana Cojocaru pur şi simplu nu acceptă data de 
1 decembrie, cu toate că a fost stabilită ca zi 
națională — şi nu de Klaus Iohannis. Ea preferă 
data de 24 ianuarie, deşi atunci a avut loc ceea ce 
chiar dumneaei numeşte — cu un termen mai 
degrabă ofensator, după cum susțin o serie de 
istorici — „Mica” Unire. Unde e logica în toată 
afacerea? La Mariana Cojocaru, nicăieri altundeva. 
De ce Dumnezeu să preferi Unirea din 1859 celei 
de la 1 Decembrie 1918? Simplu. Fiindcă PSD nu 
are niciun candidat la prezidențiale născut pe 1 
decembrie. În schimb, 24 ianuarie e data la care s- 
a născut Liviu Pleşoianu. Dacă aşa arată calitățile 
de astrolog ale Marianei Cojocaru, e limpede că 
Marcel lureş se poate apuca de volei cu o mână, 
iar Dan Aldea, de escaladarea Everestului. 

Cum însă prestația Marianei Cojocaru nu le-a 
părut suficientă şefilor de la Antena 3 pentru 
succesul lui Liviu Pleşoianu la prezidenţiale, a fost 
chemat în ajutor site-ul DC News, deţinut 
(participiu, nu substantiv) de nimeni altul decât — 
scuzaţi vorba urâtă — Bogdan Chirieac. Site-ul a 
găzduit, în prima parte a lui 2018, două texte pe 
lângă care până și năzărelile lui Liviu Dragnea 

capătă un vag aer de plauzibilitate. Primul e un 
decupaj, zice-se, din previziunile Babei Vanga — 
Vanghelia Pandeva Dimitrova, iar după căsătorie 
Guşterova — pentru România. Al doilea conţine 
interpretarea  însăilărilor  babavangiste. Sigur, 
Bogdan Chirieac nu a scris cu mâna lui rândurile 
în cauză. Însă asta nu-i micşorează vina. Simplul 
fapt că a acceptat punerea în circulație a unei 
asemenea manipulări pe site-ul care-i aparţine e o 
mizerie fără margini. Şi acum, textele, fără 
intervenţii. Mai întâi, presupusul citat din Baba 
Vanga: 


Eu sunt prea mică pentru el ca să vină la 
mine, aşa că eu transmit această veste care 
mi-a venit de Sus şi care va trebui dezvăluită 
în luna ianuarie, ziua 24, anul 2005. În 
bucuria acestei lumi, în România va fi 
ACELA care a fost promis lumii. Dumnezeu 
îl va ocroti într-un loc, departe de locul unde 
se odihnesc străbunii săi, până când va veni 
ceasul său. Putere de Sus el va avea! 
Pământul, Apa şi Focul (Aerul, nu — n. m.) îl 
vor ajuta. Odată cu începerea lucrărilor lui în 
această lume, minciuna va dispărea. El va fi 
piatra de temelie pentru omenire. Primul care 
îl va recunoaşte, (virgulă, sic) va fi poporul 
său. Acest popor va fi un exemplu real pentru 
toate popoarele lumii. El nu va călăi un cal 
real, ci unul de fier pe care singur îl va mânui 
(sic sic). 


Şi acum, textul complementar și complimentar: 


24 IANUARIE - zi istorică. Liviu Pleşoianu e 
născut, ca un simbol, în data de 24 ianuarie 
(de Ziua Unirii), exact cum spune Vanga! În 
2005 a început să li se adreseze românilor, 
publicând texte despre România și viitorul ei. 
Exact 10 ani mai târziu, în 2015, a câştigat 

concursul televizat Deşteaptă-te, române. 
Acest lucru se întâmpla exact pe 1 
Decembrie, de Ziua României! Cel născut 
chiar de Ziua Unirii devenea cunoscut de 
toată lumea chiar de Ziua României. Aşa cum 
spunea Vanga, „Primul care îl va recunoaşte, 
(virgulă, sic, să nu uităm) va fi poporul său”. 
Şi poporul său l-a recunoscut, votându-l 
pentru a câştiga acel concurs. Într-un ceas de 
Deşteptare, românii au simţit şi l-au votat 
pentru a câştiga Deşteaptă-te, române!. [...] 
El este aici pentru a înlătura minciuna şi 
ipocrizia, pentru a ne uni pe toți (24 Ianuarie) 
şi pentru a face din ţara noastră „un exemplu 
real pentru toate popoarele lumii”. Iar calul de 
fier pe care spune Vanga că îl călăreşte este 
Calul Dreptăţii. Fără frică, el îi înfruntă pe 
toți cei care fac parte din puterea ocultă care 
s-a înstăpânit peste România și peste lume. 


Concluzia 1. Mare e grădina lui Dumnezeu, 
Bogdan Chirieac, şi mic îi e gardul. 

Concluzia 2. Calul Dreptăţii circulă în cerc 
restrâns sub numele de Sputnik. 

Concluzia 3. Faptul că PSD apelează la o alianță 
între Mariana Cojocaru şi Baba Vanga în folosul 
candidaturii lui Liviu Pleşoianu la prezidențiale te 
face, doar în primă instanță, să râzi. Apoi te face să 
verşi, chiar dacă nu ești Vărsător. lar dacă Mariana 
Cojocaru crede atât de mult că în 2019 un 
reprezentant al acestei zodii va conduce România, 
e de mirare că n-a căutat şi alte soluţii. În fond, 
Stela Enache şi Corina Dănilă sunt născute tot pe 
24 ianuarie. 

Iordache la Ateneu. O fantasgomanie 


Cu un an în urmă, premierul japonez Shinzo 
Abe afla că nu are cine să-l primească la 
Bucureşti: omologul român Mihai Tudose tocmai 
demisionase sub presiunea lui Liviu Dragnea. 
Ceremonia de primire a fost anulată, ceea ce ar fi 
echivalat cu un harakiri diplomatic oriunde în 
lume, minus România și câteva dictaturi tropicale. 
Venind din ara Soarelui Răsare, Shinzo Abe a 
fost lăsat cu ochii în dânsul. Pe tatami-ul 
ospitalităţii şi al bunelor maniere, niponul şi-a 
găsit ipponul. Trebuie adăugat că Shinzo Abe era 
primul şef de guvern japonez care făcea — sau 
credea că face — o vizită oficială în România. Şi că, 
în clipa acestei gafe care ar fi trebuit să provoace 
înroşirea iaurtului în borcane, Florin Iordache era 
ministru. Mai mult, voluptățile lui filologice, 
exersate îndelung printre canapelele Fabricii de 
Mobilă din Caracal, îl împingeau să lipească, tot 
atunci, prefixul „in” substantivului „„justiție”, 
redenumind astfel ministerul de care fusese pus să 
se ocupe. 

Nu era singura ispravă a proaspătului ministru. 
Florin Iordache scrisese deja o teză de doctorat pe 
care o  susținuse la Universitatea Liberă 
Internațională din Moldova, un fel de „Spiru 
Haret” cu accent. E de notorietate că, în confreria 
fabricilor de diplome, „Spiru Haret” şi ULIM stau 
una lângă alta şi scot impostori pe bandă rulantă. 
Fireşte, asta nu trebuie să distragă atenţia de la 
atractivitatea temei explorate de Florin „Două 
Degete” Iordache: „Impactul corporațiilor 
transnaționale asupra proceselor de integrare 
economică a României în UE”. Subtil, n 'est-ce 
pas? Finuţ, isn t it? Păcat doar că o bună parte din 
teza de doctorat e plagiată, după cum au descoperit 
jurnaliştii de la Newsweek Romania în 2017. 
Operaţiunea are loc după tipic: copiere în bloc și 

absenţa deplină a ghilimelelor. Nu de alta, dar se 
ştie încă de la Victor Ponta că folosirea 
ghilimelelor e opțională şi că obiceiul — stupid, 
până la urmă — e de dată recentă. 

La exact un an după tratarea lui Shinzo Abe cu 
spatele, Liviu Dragnea revine în atenția publică, 
politică şi diplomatică prin absenţă. Da, chiar așa. 
Lipsind la un apel la care nu avea voie să 
lipsească. Deşi ştie foarte bine de evenimentul care 
urmează să se desfăşoare la Ateneul Român, deşi 
ştie foarte bine cine urmează să participe din 
partea organismelor europene — de fapt, tocmai de 
aceea —, preşedintele partidului de guvernământ 
pleacă în concediu. În ianuarie, nu altcândva. 
(Paranteză: nu contează absolut deloc că a plecat 
cu iubita lui. Cine insistă cu prostia asta ratează 
esențialul. Evident că Liviu Dragnea a plecat cu 
iubita, doar nu era să plece cu fanfara sindicatelor 
sau cu antrenorul secund al Bucovinei Suceava. 
Grav este că a plecat când trebuia să rămână.) 
Lucrurile nu se opresc aici. Actul de lașitate are 
nevoie de o continuare pe măsură. Pe cine lasă 
Liviu Dragnea în locul lui? Pe Florin Iordache, nu 
pe altcineva. Să mai spui că tremuriciul şi sfidarea 
nu sunt compatibile. Sunt, cum să nu fie. Știind că 
nu poate repeta în fața demnitarilor europeni 
insanitățile debitate la Antena 3, şeful PSD dispare 
de pe scenă şi îl cheamă de pe banca de rezerve 
exact pe cel care sluțise legile justiției și 
declanşase protestele de anul trecut din Piaţa 
Victoriei. Tocmai el, Florin Iordache, e pus să 
împartă loja cu Donald Tusk şi Jean-Claude 
Juncker. El, prigonitorul justiției. El, plagiatorul 
dovedit. El, vorbitorul mizerabil al propriei sale 
limbi. Căci, să nu uităm, în spatele înfățișării de 
ospătar onctuos se ascunde o irepresibilă poftă de- 
a schimonosi limba română. Florin Iordache, nu 
altul, e cel care spune mereu „în ceea ce privesc 
deciziile”. Şi tot el e născătorul cuvântului 
„fantasgomanie”, o încrucişare post-miciurinistă 


144 


între „fantasmagorie” şi „gogomănie”. Acest om a 
vorbit de pe scena Ateneului. Aţi văzut (auzit) în 
ce fel şi ați luat, sper, pilula de emetiral cuvenită. 
lar dacă aţi simțit că o pilulă nu ajunge, înseamnă 
că ochi vi s-au oprit asupra condamnaților penal 
Adrian Năstase şi Adrian Severin, prezenţi şi ei la 
eveniment. 

În acest timp, la mică distanţă de Ateneu, câteva 
sute de oameni protestau sub ninsoare și vânt. O 
făceau ca să atragă atenția demnitarilor europeni 
asupra unei vocaţii europene pe care oamenii cu 
discernământ o au mai departe, dar pe care 
guvernanţii vor s-o strivească sub cizme. O făceau, 
da, și în numele celor care au preferat să stea 
acasă, să admire iarna de pe geam şi să îngâne din 
Coşbuc. Dar mai ales o făceau fiindcă au în familii 
copii sau nepoți cărora vor să le aştearnă un viitor 
fără Viorica Dăncilă şi Codrin Ștefănescu, fără 
Carmen Dan şi Tudorel Toader, fără Eugen 
Nicolicea şi Lia-Olguţa Vasilescu. Un viitor în care 
meritul să fie răsplătit, iar nelegiuirea pedepsită, 
nu invers. Un viitor al competenţei, parolismului și 
onoarei. Un viitor cu cât mai puţine mistificări şi 
manevre nedemne. Printre cei strânşi în jurul 
statuii lui Carol I, Mihai Şora, Andrei Oişteanu, 
Nicolae  Prehpceanu, Marius Manole şi Dan 
Grigore. Oameni din generații diferite, grupaţi în 
jurul unei idei comune. Oameni pe care nu-i 
interesează numărul de  like-uri şi care au 
suficientă notorietate ca să nu-și mai dorească. 
Oameni care au scandat „Europa” şi „Nu vrem să 
fim conduşi de hoţi”. Oameni care au întâmpinat 
descinderea din limuzină a Vioricăi Dăncilă cu un 
„Analfabeta” devastator (sau poate „devansator”, 
mai știi?) şi mâncat de rugină după trecerea la cele 
veşnice a Elenei Ceauşescu. 

După ce-a cântat pe sute de scene, Dan Grigore 
stă pe trotuar, la doi paşi de Ateneu, şi își strigă 
protestul. Între timp, lui Florin Iordache i se 

găseşte loc sub cupola Ateneului. Iată, într-adevăr, 
o fantasgomanie fără egal. 

Mumă și ciumă 


În cele zece minute de întrerupere a programelor 
din 17 ianuarie 2019, Realitatea TV e obligată să 
difuzeze în buclă textul emis de CNA ca argument 
al sancționării. Printre altele, pe ecran apar 
următoarele: „Consiliul a decis aplicarea acestei 
sancțiuni severe întrucât radiodifuzorul a încălcat 
în mod repetat şi grav prevederile referitoare la 
obligația de a informa corect publicul şi de a 
respecta dreptul la imagine a (sic!) persoanei.” Și 
asta, vorba reclamei, nu e tot. Din dorinţa de a-și 
dovedi cu orice chip partizanatul, CNA prezintă 
acele articole şi alineate din Legea Audiovizualului 
pe care le foloseşte ca muniție împotriva Realtăţii 
TV. lată-le: 


Art. 3, alin. 2 — Toți furnizorii de servicii 
media audiovizuale au obligația să asigure 
informarea obiectivă a publicului prin 
prezentarea corectă a faptelor şi 
evenimentelor, şi să favorizeze libera formare 
a opiniilor. Art. 34, alin. 1 — Orice om are 
dreptul la propria imagine. Art. 40, alin. 4 — 
Moderatorii programelor au obligația să 
solicite ferm  interlocutorilor să probeze 
afirmaţiile acuzatoare, pentru a permite 
publicului să evalueze cât de justificate sunt 
acestea. Art. 40, alin. 5 — Moderatorii, 
prezentatorii şi realizatorii programelor au 
obligația să nu folosească şi să nu permită 
invitaţilor să folosească un limbaj injurios sau 
să instige la violenţă. Art. 64, alin. 1 — în 
virtutea dreptului fundamental al publicului la 
informare, furnizorii de servicii media 
audiovizuale trebuie să asigure efectuarea 
unei distincții clare între fapte și opinii. 

Sancționarea Realităţi TV îi poate mira astăzi 
doar pe cei care mai cred în barză şi Moş Crăciun. 
E chiar de presupus că Realitatea TV se aştepta să 
fie penalizată. Doar nu-şi pierde CNA atâtea luni 
studiind probe doar ca să mângâie pe creştet și să 
arate cu degetul. În plus, chiar și cineva ca 
protagonistul din Bruta lui Guy des Cars îşi dă 
seama de inflamările, excesele şi paşii pe de lături 
pe care-i fac moderatorii Realităţi TV. Stilistica 
lui Rareş Bogdan, a lui Denise Rifai şi a altor 
oameni de prim-plan ai postului nu se revendică de 
la BBC. Nu pretinde nimeni aşa ceva. La toate 
posturile TV, de la postul public până la Digi24, 
angajații au momente în care greşesc, în care calcă 
strâmb, în care îi ia valul. Într-un documentar 
despre Eugeniu de Savoia difuzat zilele trecute, un 
slujbaș a tradus field marshall prin „mareșal de 
câmp”, intuind pesemne în el o rudă emancipată a 
iepurelui de câmp, când de fapt echivalarea corectă 
era „feldmareșal”. O prezentatoare de la Digi24 a 
vorbit despre „Doctor Honorius Causa” (ceva legat 
de Honorius Prigoană, își va fi spus demoazela), 
iar o colegă de la Realitatea TV a confundat, cu ani 
în urmă, Pompeii și Herculaneum cu Sodoma și 
Gomora. Şi încă e bine, putea să confunde Gomora 
fie cu Govora, fie cu Camorra, situație în care 
lucrurile ar fi putut să scape de sub control. Nu-i o 
noutate, oferta televizuală nu arată grozav — printre 
altele, şi din cauza reclamelor care fie conţin 
enunţuri imbecile („lasă în urmă sângerările 
gingivale”), fie apelează la rostitori care încă n-au 
descoperit accentuarea corectă a cuvintelor 
(câpsulă, greșit, în loc de capsulă, corect). CNA nu 
poate transforma mlaștina în platou alpin şi grajdul 
în castel. El e obligat însă la corectitudine și la o 
privire nepărtinitoare. Or, tocmai asta refuză să 
facă. 

Nu de alta, dar stilistica e una, iar 
dezinformarea, minciuna murdară și calomnia, cu 
totul altceva. Lucruri incomparabil mai grave. 

Realitatea TV e pedepsită pentru contondenţe de 
limbaj și pentru instilarea panicii printre privitori 
cu ocazia emisiunilor de după protestele din 10 
august. Așa o fi, numai că în momentul când 850 
de victime ale jandarmilor fac plângere la 
Parchetul Militar înseamnă că situația din Piaţa 
Victoriei e gravisimă. Nu e nevoie de semnalele de 
alarmă (patetice, 1stericoide, de acord) ale lui 
Rareş Bogdan ca să-ți dai seama că în piaţă se 
petrec orori binecuvântate de guvern. Îţi ajung 
ochii şi urechile. Pe de altă parte, Antena 3 nu are 
parte nici măcar de ceea ce englezul numește a 
slap on the wrist pentru nenumăratele incitări la 
violență şi pentru băile de injurii în care îi scaldă 
pe cei neconvenabili PSD-ului. Rareş Bogdan, 
Denise Rifai, Oreste Teodorescu sunt penalizaţi. 
Mihai Gâdea, Mircea Badea, Bogdan Chirieac și 
Mugur Ciuvică, nu. De ce? Fundcă CNA e profund 
politizat și dansează pe muzica PSD-ului. 

Și-atunci, cum rămâne cu „distincția clară între 
fapte şi opinii”? E obligatorie doar pentru posturile 
TV neconvenabile partidului de guvernământ? 
Bineînţeles. Cine mişcă în frontul puterii 
beneficiază de căluşul de avertisment — cele zece 
minute de întrerupere a programelor. E cartonaşul 
galben care mai mută România cu un pas spre 
Bielorusia lui Lukaşenko și spre Rusia lui Putin. 
Deocamdată distanța rămâne considerabilă. Încă 
nu sunt împușcați contestatari ai puterii ziua în 
amiaza mare, dar semnalele nu trebuie ignorate. 
Cu cât disperarea lui Liviu Dragnea şi a 
locotenenților lui e mai mare, cu atât mai mult se 
strânge şurubul. 

Dar ia stai. Să revenim preţ de o clipă asupra 
poemului epico-etic pe care-l iscăleşte CNA. Să ne 
amintim, cu degetul la tâmplă, de suava evocare a 
dreptului la imagine. Să ne întoarcem la vigilența 
activă a moderatorului în faţa derapajelor pe care 
le comit invitații. Să mai invocăm o dată 
necesitatea unei distincţii clare între fapte şi opinii. 


149 


lar apoi să contrapunem aceste refrene de unică 
folosință (adică numai împotriva Realităţi TV) 
Noricăi Nicolai. Şi să vedem care e reacția CNA 
după ce europarlamentarul din ALDE declară la 
Antena 3 că protestatarii strânși lângă statuia lui 
Carol I de la BCU pe 7 ianuarie sunt niște 
profesioniști plătiți „să creeze un anumit tip de 
atmosferă”. „De data asta nu prea au fost mulţi, 
ceea ce înseamnă că nici cei care-i coordonează nu 
au investit prea mult”, continuă Norica Nicolai, 
pentru a încheia printr-o comparație care ar 
dezonora IQ-ul unei greble ruginite: „Spre 
deosebire de cei de la Paris, care au un ideal, ei au 
o treabă. Asta e părerea mea. Oricum, jenant.” 

Se face aici vreo distincţie cât de mică între 
fapte și opinii? Nici vorbă. E lezat dreptul la 
imagine al Oanei Pellea, al lui Mihai Şora, al lui 
Andrei Oișteanu, al lui Dan Grigore, al lui Nicolae 
Prehpceanu şi al celorlalți protestatari? Cu vârf și 
îndesat. Are moderatorul vreo reacție, în afară de 
ținutul isonului? N-are. În aceste condiţii, cum 
reacționează CNA? Se uită în altă parte, ca pisicile 
care cred că, dacă stau cu spatele la tine după ce ți 
se suie în poală, tu nu le observi. Condiţionat 
politic şi reglat pentru privarea de informaţie a 
unui popor mai degrabă Gubernat decât guvernat, 
CNA e pentru unii mumă şi pentru alții ciumă. 
Pudibond când se uită la Realitatea TV, Consiliul 
se imunizează brusc când comută pe canalele 
favorabile puterii. Pe lângă containerele de lături 
vărsate ani la rând de C.V. Tudor la Antena | și 
RTV în capul celor cu care avea ceva de împărțit, 
retorica Realității TV e cor de ursuline. Pe lângă 
delirul paranoic, xenofob şi misogin al unui patron 
din fotbal la RTV, purtarea lui Denise Rifai 
aminteşte de Marie Curie, iar a lui Rareş Bogdan, 
de Daniil Sihastrul. Iar Rifai și Bogdan nu sunt 
vinovaţi de sluțirea adevărului, ci de acute uneori 
isterice. În schimb, cotizanţii obişnuiţi de la 
Antena 3 mint şi manipulează de câte ori au 

ocazia, sub pavăza a ceea ce se cheamă conștiința 
impunităţii. 

Cătălin Tolontan scrie într-un articol recent de 
pe blogul personal: „Ca jurnalist, nu am nicio 
simpatie nici pentru stilul Antenei 3, nici pentru 
cel al Realităţi TV. E opinia mea şi nu cer nimănui 
să fie de acord cu ea: cred că ambele canale TV fac 
parte din urzeala isterică şi iraţională care s-a 
aşezat pe privirea ţării, cum se așternea pânza de 
păianjen pe ochii regelui din Stăpânul inelelor.” 
Frumoasă imagine, interesant punct de vedere. 
Sigur, toate televiziunile practică, la niveluri 
diferite, manipularea. Trebuie să fii naiv s-o 
conteşti. Şi fiecare tabără o arată cu degetul pe 
cealaltă. Îi pune în cârcă toate neajunsurile ţării, 
neuitând să se împăuneze cu toate meritele. 

Precizări finale. Există voci, credibile pe 
vremuri, jalnice în prezent, care aduc aminte că și 
Antena 3 a fost sancționată în 2012, spre a nu mai 
vorbi de OTV, care a fost desființată un an mai 
târziu. Pe aceeași logică, dacă un ucigaș e 
condamnat pentru o crimă comisă cu zece ani în 
urmă, nu-l mai condamni şi pentru a doua. Există 
şi glasuri care susţin că solidarizarea privitorilor cu 
postul Realitatea TV prin urmărirea integrală, fără 
schimbarea canalului, a celor zece minute de pauză 
e un nonsens câtă vreme nu există peoplemetere. 
Singurul lucru care li se poate spune celor care 
gândesc aşa e că gesturile de conştiinţă nu pot şi n- 
au nevoie să fie măsurate tehnologic. 

În ce mă priveşte, am un singur motiv pentru 
care, pus să optez între Antena 3 şi Realitatea TV, 
aş alege-o pe cea de-a doua. Nu fiindcă una e răul 
absolut şi cealaltă binele absolut. Ci fiindcă între 
cancer Și viroză alegi viroza. 

Un ultim cuvânt, de data asta pentru Radu Călin 
Cristea: Ruşine! 

Canguri în Austria 


E greu, dacă nu imposibil, să-i egalezi în umor 
involuntar pe Viorica Dăncilă și Petre Daea, aceşti 
Anton şi Romică ai circului politic din România. 
Recitalul lor bruxellez dovedește încă o dată că 
selecția negativă e principiu elementar de 
funcţionare și formulă de promovare în PSD. Nu-i 
de colea să descoperi că Romulus Zăroni e în 
continuare printre noi, păstrându-și funcția și 
schimbându-și doar numele din buletin. Și nici că 
premierul ţării nu ştie — pur şi simplu nu ştie — să 
citească de pe foaie. Ce batjocură, să fu 
reprezentat în Europa de un om care nimereşte 
cuvintele din trei în trei şi de un bufon vesel, ale 
cărui rostiri „la liber”? te fac să te gândeşti că ar 
trebui să existe cămăşi de forță şi pentru minţi. 
Nici nu şti ce să deplângi mai întâi: 
„negaţionanismul” Vioricăi Dăncilă ŞI 
angajamentul ei în lupta pentru „combaterea 
Holocaustului” sau delirul incontrolabil al unui 
Petre Daea locuit de iluzia oratoriei. Mai are rost 
să-i spui premierului ce e negaționismul? Mai are 
rost să-i arăţi că nu poți combate Holocaustul, la 
fel cum nu poţi combate Bătălia de la Mohács, 
Războiul de Treizeci de Ani sau Jacquenia? Mai 
are rost să pui comprese pe fruntea mereu încinsă a 
lui Petre Daea și să-i atragi atenția că o tribună 
europeană nu e totuna cu birtul din colţ? Câtuşi de 
puţin. Îţi rămâne doar să le mulţumeşti interpreţilor 
din cabine pentru camuflarea rafalelor de inepții și 
să le ceri iertare fiindcă au fost supuşi unor 
asemenea perversiuni. 

Există însă pericolul ca, atenți la lufturile 
tandemului Dăncilă-Daea, să trecem cu vederea 
prestația unei alte voci din PSD: cea a deputatului 
Cătălin Rădulescu, alintat, din motive deja ştiute, 
cu suava poreclă „Mitralieră”. Deputatul ştie că, 
odată intrat în posesia unei porecle, trebuie s-o 

Justifici şi s-o meriţi. Zis, făcut şi meritat. Cu 
puține zile în urmă, Cătălin Rădulescu fixează 
mitraliera în suport şi deschide focul împotriva 
unei noi ţinte. Victima vine din acel Occident 
desfrânat pe care deputatul PSD îl priveşte cu 
dispreț şi silă. Se numeşte Jyrki Katainen, e 
finlandez și deţine funcția de vicepreşedinte al CE. 
De ce merită mitraliat domnul Katainen? Pentru 
următoarea postare de pe twitter legată de OUG 
privind contestaţia în anulare, despre care 
ministrul Tudorel Toader anunţă că e „ca şi dată”: 
„Incredibilă ştire. Poporul român merită un stat de 
drept. Ministrul justiției a anunţat că e gata să dea 
o ordonanţă prin care sute de condamnări în cazuri 
de corupție vor fi invalidate.” Jyrki Katainen nu e 
doar vicepreşedinte al CE, ci şi comisar pentru 
creştere economică, locuri de muncă, investiții şi 
concurență. Katainen a fost ministru de finanţe și 
apoi premier al Finlandei, ţara cu cel mai scăzut 
indice de corupție din Europa. O ţară unde 
poluarea e mică şi la propriu, şi la figurat. Mai 
mult, Finlanda îi va urma României în exercitarea 
conducerii rotative a Consiliului. Din toate aceste 
motive, Jyrki Katainen se poate declara îngrijorat 
de infamia pe care o pregăteşte ministrul român al 
justiţiei. În plus, merită observat că postarea lui nu 
are nimic grosolan, jignitor sau mincinos. 

Cum reacționează deputatul Rădulescu? Exact 
aşa cum îi dictează convingerea, de el însuși 
exprimată, că „românul nici nu e sclavul vostru, 
nici nu e mai inferior ca voi”. Textual, asta 
înseamnă: „Nu-l recomandă mici faţa, nici 
experiența [să se pronunțe — n.m./. Nu-l 
recomandă nimic. Nu are nici specialitatea 
necesară, nici menirea şi nici dreptul să vorbească 
despre o ţară care este parteneră în felul în care a 
vorbit. Dacă nu ştie ce înseamnă stat de drept, să 
pună mâna pe o carte, să citească. Mâine-poimâine 
o să aibă reacție comisarul care se ocupă de apele 
poluate din Africa la legile justiției. Peste o 

săptămână o să aibă reacție comisarul care se 
ocupă de creșterea natalității în Australia și aşa mai 
departe. Se găseşte fiecare comisar să deschidă 
gura. Înţeleg că domnul Katainen se ocupă cu 
locurile de muncă, deci nu are nicio treabă cu 
Justiția. S-au găsit vorbind, le place să vorbească 
despre România, 1-aş ruga să se preocupe de ţările 
lor.” 

E fără noimă să compari cele două puncte de 
vedere, după cum e inutil să glosezi în marginea 
diferențelor dintre stil şi hal. Cătălin Rădulescu 
ilustrează la superlativ „halul” şi o face în temeiul 
vechiului proverb „capra râioasă ține mitraliera 
sus”. Izbucnirea lui, preluată de Mediafax și 
semnalată şi de Dan Alexe pe pagina personală de 
Facebook, e prelungirea tupeului cu mâna în şold 
de tip „Nu am venit să dăm socoteală”, practicat de 
Viorică Dăncilă şi Nu Întotdeauna Docilă nu cu 
mult timp în urmă. Vârfurile boante din PSD 
preiau un clișeu din fotbal — „Cea mai bună 
apărare e atacul” — şi-l aplică în politică. Nu s-ar 
mira nimeni dacă asta ar fi sursa de inspiraţie, câtă 
vreme Cătălin Rădulescu îşi împarte porecla cu 
fostul jucător şi actualul antrenor Florin Bratu, 
poreclit tot „Mitralieră”, dar din motive legate de 
eficienţa în faţa porții. 

În fine, nu strică să observi că deputatul 
Rădulescu are o hartă a Europei pe care apar 
Africa şi Australia. La drept vorbind, surpriza e 
mică, atâta timp cât Viorica Dăncilă a sesizat 
cândva, cu subtilitatea pe care azi i-o ştie o lume 
întreagă, infiltrarea Pakistanului şi Iranului în 
Uniunea Europeană. Astfel, trimiterea la comisarul 
pentru „apele poluate din Africa” e pesemne un 
omagiu adus apariției papuașe a lui Petre Daea la 
Bruxelles, dacă nu cumva direct lui Phalacrocoras 
africanus, cormoranul continentului negru, cu sau 
fără piscina în care se scaldă. În ce priveşte 
„creşterea natalității din Australia”, e de presupus 
că deputatul PSD se va fi gândit la Austria. 

Straşnic cititor de poezie (doar pune mâna pe 
carte, spre deosebire de neisprăvitul de Jyrki 
Katainen), Cătălin Rădulescu ştie de la John 
Donne că no man is an island. Cu alte cuvinte, că 
nu e singurul care a călcat în această capcană a 
foneticii geografice. În toate magazinele cu 
suvenire din centrul Vienei există, de ani buni, 
tricouri pe care scrie Austria. No kangaroos. Deşi 
par menite unui anumit tip de turist occidental, ele 
ar putea să-i fie de folos şi lui Cătălin Rădulescu. 
Iar dacă Jyrki Katainen „n-are față” să vorbească 
despre legile justiției din Româna, să ne mai 
uităm o dată la acest Don Quijote piteștean cu 
mitralieră şi să conchidem că-l avem înaintea 
ochilor pe nimeni altul decât pe Cavalerul Tristei 
Frizuri. 

Degetele şi experţii 


Florin Iordache s-a săturat de experţi. Şi în 
general de toți cei care potopesc România cu 
sfaturi şi recomandări. A spus-o în gura mare, cu 
câteva zile în urmă, agasat de întrebările 
reporterilor: „Ce experți, domnule? Nu ştiu ce 
experți. Vin o grămadă de experți şi ne dau sfaturi, 
dar România nu e mai coruptă decât oricare altă 
țară sau orice alt sistem Juridic din Europa. Eu m- 
am săturat de experți şi de aşa-zişi specialiști, care 
ne dau nouă sfaturi.” Supărarea lui Florin Iordache 
se leagă de plasarea României pe locul 61 în lume 
în clasamentul corupției, potrivit studiului 
întreprins de Transparency Internaţional pentru 
anul 2018. Vecinătatea e onorantă, nimic de zis: 
Cuba, Malaezia, Vanuatu și Arabia Saudită, plus — 
consolarea şovinilor — Ungaria. Stăm ceva mai 
prost decât în urmă cu doi ani, dar nu asta îl 
alarmează pe Florin Iordache. Şi nici faptul că 
principala cauză a regresului se leagă de domeniul 
lui de (așa-zisă) competenţă. Nu, ceea ce-l supără 
pe vicepreşedintele Camerei Deputaţilor este 
marota ceauşistă a „amestecului în treburile 
interne”. Florin Iordache iese pâş-pâş de sub 
mantaua lui Nae Caţavencu și se revoltă odată cu 
el: „Nu voi, stimabile, să ştiu de Europa dumitale, 
eu voi să ştiu de România mea şi numai de 
România. [...] Să-şi vază de trebile ei Europa. Noi 
ne amestecăm în trebile ei? Nu. N-are prin urmare 
dreptul să se amestece  într-ale noastre.” 
Diferențele sunt flagrante, bineînțeles. Pe de o 
parte, pe vremea lui Caragiale nu exista Uniunea 
Europeană, pe când acum există, cu noi 
(deocamdată) înăuntrul ei. Pe de altă parte, Nae 
Cațavencu e un personaj caricaturizat, pe când 
Florin Iordache e o caricatură în carne, oase şi 
degete arătate în plen. 

Spatele întors sfidător Europei, cu sau fără 
experți, e stil de lucru în România la mai multe 
niveluri. Cu douăzeci şi cinci de ani în urmă se 
petrecea un fenomen asemănător la primele 
întâlniri dintre liderii de sindicat români și 
instructorii străini care îşi propuneau să-i înveţe 
arta negocierii cu patronatul. Străinii erau bine- 
veniți câtă vreme aduceau cadouri de protocol, iar 
organismele din care făceau parte pompau fonduri 
în dezvoltarea mișcării sindicale. Nici vizitele în 
Anglia sau în America nu erau tratate cu 
indiferență. Când însă binefăcătorii de afară voiau 
să vadă ce s-a ales de investiția lor sau făceau 
recomandări pe baza experienţelor consemnate în 
alte ţări, zâmbetul se preschimba în rictus. 
Ospitalitatea flaușată era înlocuită de acreală și 
limbaj agresiv. Cei nemulțumiți de controlul de 
afară bombăneau cam cum o face Florin Iordache 
acum: „Să ne mai lase, nu ştiu ei cum stă treaba 
aici”, „De când luăm lecţii de la nişte neica-nimeni 
care nici măcar nu rezistă la o beţie până 
dimineața?” (englezii rezistau — n. m.). Aceleași 
formulări grosiere, aceeaşi privire îndreptată 
vitejeşte spre buric, aceeaşi gândire malformată. 
Peste toate, aceeași dorință de a-i arăta străinului 
cât de repede se poate trece de la „primitor” la 
„primitiv” pe piciorul de plai şi pe gura de rai. Nu 
întâmplător, la multe chefuri sindicaliștii ironizau 
plecarea la hotel a lectorilor străini care se 
distraseră suficient cântând obsesiv Noi suntem 
români. De parcă ne-ar fi putut confunda cineva cu 
danezii, neo-zeelandezu sau finlandezii. 

Pericolul de confuzie nu există nici astăzi. 
Danemarca, Noua Zeelandă şi Finlanda conduc 
clasamentul în care România se uită spre subsol şi 
constată că nu mai are mult. Asta nu-l împiedică pe 
Florin lordache să fie sceptic cu privire la 
valabilitatea studiului și la acurateţea rezultatelor. 
Întrebat prin ce argumente îşi susține punctul de 
vedere, Florin Iordache mai sparge câteva becuri 

sub călcâie: „Nu aș putea detalia, pentru că nu ştiu 
cum au făcut, dar în niciun caz România nu este 
mai coruptă decât alte ţări”, le declară el 
reporterilor de la Libertatea. Căpos din fire, 
reporterul insistă: „Dacă nu știți cum a fost făcut 
studiul, de unde ştiţi că e greşit?” „E convingerea 
mea”, răspunde Florin Iordache. Nu-i vorbă, la 
capitolul convingeri, fostul ministru al justiției stă 
bine. O altă convingere a dumisale, îndelung 
aplaudată de amatorii de umor fără voie, este cea 
după care „există o largă majoritate de colegi care 
înțeleg textele fără să le citească”. Iar ăsta e doar 
un exemplu dintr-o tolbă doldora de inepţi. 

„România nu e mai coruptă decât oricare altă 
țară din UE”, insistă Florin Iordache, blocat într-o 
certitudine care trăsneşte a impas logic. În primul 
rând, a declara aşa ceva e totuna cu a spune că 
toate ţările au aceeași faună, aceeași populaţie sau 
aceleaşi resurse ale solului şi subsolului. În al 
doilea rând, făcând un asemenea enunţ, e de 
presupus că Florin Iordache și-a atins concluzia 
prin studiu personal, cu instrumente şi resurse mult 
peste ce are Transparency Internaţional. Poate 
fostul ministru să-i edifice pe sceptici şi să publice 
măcar o parte din cercetările efectuate? În al treilea 
rând, o judecată de acest tip înlătură din capul 
locului ideea de clasament, ceea ce este un 
nonsens. Într-un campionat de fotbal echipele sunt 
departajate în funcție de numărul de puncte, 
golaveraj etc. Corupţia europeană şi mondială are 
la rândul ei un clasament în care ţările coboară, 
urcă sau îşi păstrează poziţia. La fel se petrec 
lucrurile în toate situaţiile care subînțeleg noţiunea 
de ierarhie, de la Eurovision la harta 
analfabetismului funcțional. 

De bună seamă, Florin Iordache nu e singurul 
care crede că România și Finlanda arată la fel în 
ceea ce priveşte corupția. Fuga de realitate și 
negarea evidenţei sunt procedee obişnuite în PSD. 
Nu de mult a fost rândul lui Cătălin Rădulescu să-i 


158 


veştejească pe experții străini şi să-i spună de la 
obraz unuia dintre ei — culmea, unui finlandez — că 
„n-are față” să-şi dea cu părerea. Însă până la 
urmă, în ceea ce privește exprimarea dezacordului, 
deosebirea dintre aceşti doi exponenți ai 
brigandajului politic românesc e pur şi simplu de 
nuanţă. Rădulescu dă cu tifla, pe când Iordache 
arată degetele mijlocii. 

Nihil sine Matteo 


A fost nevoie de Cristian Borcea ca să scăpăm 
de Matteo Politi, alias „falsul doctor”, cum a scris 
pe burtierele tuturor programelor de ştiri. Trecerea 
de la încătușarea lui Borcea la cea a lui Politi l-ar 
fi convins, poate, pe Andrei Blaier, dacă ar mai fi 
fost printre noi, să continue Prin cenușa imperiului 
cu un film intitulat Prin cătușa imperiului (media). 
Feluriţi şi felurite îşi dau cu părerea, de câteva zile 
încoace, despre această mișelească străpungere a 
fortăreței medicale româneşti. De la ministrul 
sănătăţii la aţa Reta de la trei şi de la analistul X la 
banalistul Y, toată lumea se simte obligată să ia 
atitudine. Şi nu oricum. Reacţia predilectă de la 
televizor şi din ziare este stupoarea. Fiorul urzicat. 
Tremurul indignat al maxilarului. Încruntătura 
opărită. Şi cum fizionomia nu poate face faţă 
singură, mai cu seamă când ai de-a face cu un aşa- 
zis practicant de chirurgie estetică, iată că-i sar în 
ajutor cuvintele. Ele se înlănţuiesc într-o spirală 
acuzatoare și trimit în tot felul de direcții, spre tot 
felul de vinovaţi. „Corupţie” şi „milă” ajung să 
facă parte din aceeași frază, semn că România 
chiar îşi merită calificativul de simply surprising. 

Impostor cum se află (căci asta este şi nimic mai 
mult), Matteo Politi va avea timp în arest să cugete 
asupra felului în care e perceput de opinia publică 
străinul venit la muncă în România. Percepția, 
aceeași pentru oamenii cinstiți și pentru șarlatanii 
din categoria Politi, e de fapt o bătălie între 
avantajul de-a fi străin („vine din altă lume, 
domnule, ăştia sunt cu o sută de ani înaintea 
noastră, vrem o ţară ca afară, vivat Europa etc.”) şi 
handicapul de-a fi străin („ia uite-l şi pe 
nepricopsitul ăsta, a venit să ne dea lecţii şi să ia 
pâinea de la gură românașşilor noştri ca nişte 
nuferi, nici nu ştie bine româneşte, nemernicul, păi 
să nu treceţi, batalioane române, Carpaţii?, ia pe ei, 

pe ei, pe ei, pe mama lor etc.”). E greu să fu străin 
oriunde în lume, dar s-ar putea ca „străin în 
România” să însemne o meserie care, nefiind 
rezervată puţinilor aleşi, să reclame totuși un grad 
sporit de exigenţă. Pe lângă asta, un strop de 
xenofobie, presărat cu delicateţea noastră de 
oameni ospitalieri până la abuz, nu poate decât să 
dea gust tocăniţei naționale din cazanul în care 
bolborosesc laolaltă preconcepţii, judecăţi pripite, 
verdicte date în necunoştinţă de cauză şi hlizeli de 
babă știrbă lângă treptele eşafodului. 

Ca de obicei, compresa pusă pe fruntea încinsă a 
opiniei publice a fost umorul celor care încă au 
exercițiul distanței şi al observaţiei critice. 
Cascadele de glume care au însoțit cazul Politi au 
salvat România de la isterie mediatică sau, dacă 
preferați, au salvat România mediatică de la 
isterie. Că a fost isterie o dovedesc pădurile de 
microfoane de sub nasul lui Matteo Politi, de trei 
ori mai dese decât cele ivite sub nasul unui corupt, 
unui devalizator sau unui criminal băștinaş. E mai 
grav, vezi bine, să-i montezi unei vampe o țâţă în 
plus sau să-i refaci faciesul după reţeta lui Picasso 
decât să pleci acasă cu 60 de milioane de euro care 
nu-s ai tăi sau să-ți ciopârțeşti familia fiindcă 
echipa favorită a pierdut (şi tu, odată cu ea, la 
pariuri). 

Veche supapă şi metodă de oxigenare, umorul 
românesc a răspuns prezent şi în cazul lui Matteo 
Politi. Un hâtru a formulat observaţia de bun-simt 
că nu te poţi grăbi să părăsești România cu trenul. 
E o contradicție în termeni care merită penalizată, 
mai ales că Matteo Politi, care de la Râm se trage, 
pare să fi luat ad-litteram îndemnul latinesc festina 
lente (asta dacă nu cumva o fi crezut că înseamnă 
„bairamul trenează”). Un alt observator a sugerat 
că Politi s-a dat singur în vileag refuzând şpaga. E 
un pumn sub centură pentru medicii oneşti şi buni 
(sunt o mulțime şi cunosc o mulțime), dar în 
acelaşi timp semnalarea unui simptom care, mai 

ales de la o vreme încoace, e de remarcat întâi și 
întâi la pacient sau la aparținător. În fine, fiindcă 
trebuia să existe și o latură sardonic-grotescă a 
umorului, a poposit în online ideea că primul 
pacient operat cu succes de Matteo Politi a fost 
avocatul poporului. Asta așa, spre a-i fi învăţătură 
de minte veneticului gata să-şi bage bisturiul unde 
nu-i fierbe oala. Nu de alta, dar noi, ăştia care 
trăim de mult pe-aici, ştim ce pățeşte cin” s-a fript 
cu Ciorbea. 

Un alt lucru cu adevărat remarcabil în forfota 
din jurul lui Matteo Politi e frecvenţa cu care s-a 
repetat cuvântul „fals”. Cine ştie, poate că 
„Impostor”, „escroc” sau „şarlatan? au fost 
considerate cuvinte jignitoare şi atunci s-a optat 
pentru un termen care li se va fi părut utilizatorilor 
ceva mai blând. Mai greu de înţeles e consternarea 
în faţa falsului în sine. Dacă există motive de 
alarmare, ele ar trebui să vizeze efectele pe care le 
produce (sau le poate produce) un asemenea 
panglicar. Problema nu e că Matteo Politi ne-a 
înşelat vigilenta, ci că Matteo Politi s-a aflat în 
situația de-a schimonosi oameni. Contează mai 
puţin că nişte cetăţeni s-au acoperit de ridicol şi 
mai mult că sita verificărilor are ochiurile atât de 
mari, încât prin ea pot să scape şi alți 
„instrumentişti”. Dacă ne axăm asupra imposturii 
ca atare şi nu asupra consecinţelor ei — reale sau 
prezumtive — înseamnă că luăm totul ca pe o 
chestiune de amor propriu, de orgoliu rănit cu 
bisturiul sau cu diploma. Și nu ştiu dacă suntem 
atât de îndreptățiţi s-o facem. 

De ce? Simplu. Fiindcă trăim de câteva decenii 
în ceva care se poate chema cultura falsului. O 
vreme am făcut-o legaţi de mâini şi de picioare şi 
cu leucoplastul pe gură, după care însă, în deplină 
libertate, am început să aprobăm falsul și chiar l- 
am petrecut cu aplauze. Nu ne place că Matteo 
Politi e un fals doctor şi e firesc să nu ne placă. Să 
nu uităm însă că Nicolae Ceaușescu a fost autor de 

cărți, iar Elena Ceaușescu, „eminent om de ştiinţă 
şi savant de renume mondial”, a condus Consiliul 
Naţional pentru Ştunţă şi Tehnologie, a fost 
membră a secției de ştiinţe din cadrul Academiei 
Române şi a fost făcută de câteva ori Doctor 
Honoris Causa. Astea or fi sau nu falsuri? Dar de 
revoluția din decembrie 1989 ce spuneţi? N-a avut 
nimic fals? Nimica-nimicuţa? Nici simulatoarele? 
Nici teroriştii? Nici apa otrăvită sau reactorul de la 
Cernavodă? Of of, măi măi, vorba fostului senator 
Irina „Rasdaq? Loghin, ea însăşi un exemplu de 
impostură crasă. 

Mai departe. La începutul anilor 1990, postul 
public de televiziune a început nişte concursuri 
pentru copii în care concurenții trebuiau să-i imite 
pe Prince, Madonna, Michael Jackson etc. Să fie, 
adică, falși Prince, Madonna, Michael Jackson etc. 
Sigur, aici falsul era însăşi premisa întrecerii, dar 
asta nu scuză indignarea cu care privim astăzi 
falsurile de import. O facem mai vocal decât când 
găseam casetofoane Powasonic, pantofi de sport 
Adibas şi şepci Mike. Cam prin aceeaşi perioadă 
mai răsare un fals de toată frumuseţea: afacerea 
Caritas, patronată de falsul Mesia loan Stoica şi 
încurajată din Cluj de Gheorghe Funar și de la 
Bucureşti de Mihai Tatulici. Nu vă miroase a fals 
când vi se promit opt lei în schimbul unuia singur? 
Pe urmă, de prezenţa lui Miron Cozma în 
Asociaţia Victimelor Mineriadei ce părere aveţi? 
Nu are nimic fals? În plus, tot ce a ţinut de recuzita 
contrafacerii anatomice a fost bine primit de 
poporet: gene false, unghii false, sâni lucraţi, buze 
trecute pe la vulcanizare, fese meşterite, extensii şi 
tot felul de intervenţii care-i dau de multe ori 
impresia privitorului că omul pe care-l cunoştea 
înainte de operație s-a transformat, prin procedee 
cu ecouri frankensteiniene, într-un ansamblu de 
piese. Vorba lui Andrei Pleşu la vederea unei 
făpturi de alcov cu armătura bucală compusă din 

două ventuze: „Cum să săruți o asemenea 
instalație?” 

Revenind la zi, falsul în forma lui cea mai 
agresivă poate fi găsit în rândurile puterii politice. 
De puţine ori au fost mai bine reprezentate 
inadecvarea şi impostura decât în ultimii ani. 
Uitaţi-vă la încercările Liei-Olguţa Vasilescu şi ale 
lui Claudiu Manda de-a locui un spaţiu infuzat 
cândva de aristocrație, cu speranţa că vor fi 
beneficiarii unei contaminări „prin pereţi”. Uitaţi- 
vă la Petre Daea și încercați să vă păstraţi 
controlul. Uitați-vă la Viorica Dăncilă, la 
remaniatul între timp Dănuţ Andrușcă, la Liviu 
„Genunche” Pop sau la Valentin „Pamblică” Popa. 
Uitaţi-vă la Florin Iordache şi la Carmen Dan. 
Sunt expresii ale falsului prin comparaţie cu care 
Matteo Politi mai are puţin şi devine legitim. 

Războiul de neindependenţă 


„Eu nu am fost niciodată un procuror 
independent.” Adina Florea face declarația în 
octombrie 2018, când e audiată la CSM pentru a se 
vedea cât de oportună e numirea ei în funcția de 
procuror-şef al DNA. Codruţ Olaru, șeful secției 
de procurori a CSM, cere explicaţii suplimentare. 
Parcă și negii de pe chipul ministrului Tudorel 
Toader, prezent la „ievaluare”, au un tremur 
gelatinos la auzul enormității. Solicitată să se 
explice, Adina Florea îşi dă seama că tocmai a 
comis ceva ce englezii numesc a foot in my mouth 
şi se repliază. Dacă un fost ministru al economiei 
invoca emoția drept cauză a impasului de 
comunicare, Adina Florea recurge la refrenul 
exprimării nefericite. Tot e bine că n-a acuzat presa 
de răstălmăcire sau de relatare partizană, s-au mai 
văzut cazuri. 

Avizul negativ pe care-l primeşte Adina Florea 
de la CSM porneşte tocmai de la confuzia dintre 
principiul independenţei procurorului şi cel al 
subordonări ierarhice. „Confuzia doamnei 
procuror este cu atât mai gravă cu cât denotă o 
atitudine ideatică submisivă, care nu este 
congruentă cu calitățile necesare persoanei care va 
deține cea mai înaltă funcție de la nivelul Direcției 
Naţionale Anticorupție”, stă scris în formularea 
avizului negativ. De acord, exprimarea e 
bombastică şi împănată cu barbarisme, dar mesajul 
e uşor de tradus. „Atitudine ideatică submisivă” 
înseamnă de fapt „Da, şefu'” sau „Am înţeles, să 
trăiţi” şi măsoară unghiul de înclinare a spinării 
când vine ordinul de sus. Pe lângă asta, Adina 
Florea stă prost şi la alte criterii: rezistență scăzută 
la stres, capacitate redusă de sinteză şi analiză, 
superficialitate în exercitarea atribuţiilor specifice 
etc. Prezenţa Ancăi Jurma ca  procuror-şef 
interimar, din iulie 2018 încoace, e urmarea 

corigenţei profesionale pe care o constată CSM în 
cazul Adinei Florea. 

Cum însă partidul e, vorba poetului, în toate, 
Adina Florea nu rămâne fără „coledzi” şi e numită 
procuror-şef adjunct al Secţiei pentru Investigarea 
Infracţiunilor din Justiţie. Aceasta este calitatea în 
care ea deschide o anchetă cu privire la Laura 
Codruța Kövesi, chiar când fostul procuror-şef al 
DNA e aşteptat la Bruxelles pentru audieri în 
Parlamentul European. Audierile au loc, se ştie, 
pentru ocuparea funcției de procuror-șef al 
Parchetului European, adică de om care va 
investiga, de pe alt palier și cu alte instrumente, 
fraudele cu fonduri europene, printre care şi, ghici 
ghicitoarea mea, Afacerea Teldrum. Coincidenţa 
calendaristică ascunde o infamie, o şicană şi o 
dovadă de stângăcie a gândului. Nici copiii nu mai 
cred în asemenea potriveli, fireşte. Dar nu asta 
contează, ci faptul că Adina Florea şi cei care i-au 
comandat ancheta nu dau două cepe degerate pe 
felul cum e percepută această mutare în 
cancelariile europene. Combinația de sfidare și 
indiferenţă nu pare rodul unei întâmplări, ci al unui 
calcul al aripii dure din PSD. Aripa în cauză dă 
impresia că se așteaptă ca decidenţii europeni să 
penalizeze România după ce-şi revin din stupoare. 
Da, din stupoare, fiindcă asta e prima reacție a 
unui om care asistă din afara României la ce se 
petrece înăuntrul ei. Un demnitar al ţării e favorit 
să ocupe o înaltă funcție europeană, iar guvernul și 
complicii lui din justiţie încearcă din răsputeri să-l 
împiedice. Nu numai că nu-l susțin, ci vor cu orice 
preţ să-l blocheze. În plus, povestea se petrece 
tocmai când România se află la conducerea 
președinției rotative a Consiliului Uniunii 
Europene. Frumoasă conjunctură, eroic război de 
neindependenţă. 

De ce se petrec totuși asemenea lucruri? 

„Pentru că putem.” Dacă ați uitat replica lui 
Codrin Ştefănescu, e momentul să suflați praful 

aşternut peste ea şi s-o mai scoateţi puţin la aerisit. 

Neindependenta Adina Florea e doar o piesă a 
tandemului pus să oprească deplasarea Laurei 
Codruța Kövesi la Bruxelles. Cealaltă piesă e un 
condamnat penal care se ascunde într-o ţară vecină 
de unde păpuşăreşte în continuare fără să păţească 
nimic. Despre faptele de corupţie ale lui Sebastian 
Ghiţă poate povesti şi un preşcolar. Ei bine, tocmai 
el, Sebastian Ghiţă, depune o plângere prin care 
cere anchetarea Laurei Codruța Kovesi pentru 
constituire de grup infracțional organizat. Cât de 
bine 1 se potriveşte aici lui Ghiţă expresia „cine 
zice ăla e” nu mai trebuie arătat. Se aşteaptă doar 
traducerea expresiei în câteva limbi de circulație 
internațională şi în primul rând în sârbă. Sebastian 
Ghiţă e contrazis de ditamai Ministerul de Interne 
în ceea ce privește fantezia cu plata avionului 
pentru aducerea lui Nicolae Popa din Indonezia. 
Toată lumea care are capul înşurubat pe umeri în 
direcția corectă ştie că Laura Codruța Kovesi nu 
are nicio implicare aici şi că de extrădarea lui 
Nicolae Popa s-au ocupat Internele, nu DNA. 
Degeaba. Odată rostită, comanda trebuie dusă la 
îndeplinire. lar comanda vine de sub mustaţa lui 
Liviu Dragnea și spune limpede: Kovesi trebuie 
oprită. 

Această poruncă ticăloasă ascunde totuși o veste 
bună: doar un om încolțit poate recurge la 
asemenea mișelii. lar Liviu Dragnea pare la ora 
asta un om încolțit. Şi, ce-i drept, dispus să facă 
orice spre a-şi salva pielea. Cu un partid în scădere 
de credibilitate, cu voci disidente care se aud tot 
mai desluşit, cu baroni cărora le sunt amenințate 
privilegiile, Liviu Dragnea începe să schimbe 
priviri nietzscheene cu prăpastia. Hărţuirea Laurei 
Codruța Kövesi nu e, din acest punct de vedere, o 
demonstrație de forță, ci, paradoxal, simptomul de 
slăbiciune al cuiva care ştie ce fac rechinii din 
partid când simt miros de sânge. Intrarea în vrie a 
lui Liviu Dragnea e mai aproape de la o zi la alta. 

Mai ales că există deja în PSD o tradiție a 
debarcării şefului. Şi mai ales că episodul Kövesi e 
deja în atenția demnitarilor europeni. Site-ul 
www.94media.ro redă scrisoarea pe care i-o trimite 
Günther Krichbaum, preşedintele Comisiei pentru 
Afaceri Europene din Bundestag, prim- 
vicepreşedintelui Comisiei Europene, Frank 
Timmermans. Krichbaum ridică barosul şi scrie 
negru pe alb: „Iniţierea anchetei judiciare este 
foarte clar motivată politic pentru a torpila 
candidatura foarte promițătoare a Laurei Kövesi 
pentru funcția de procuror-şef al Parchetului 
European. Această manevră îmi aminteşte de 
timpurile întunecate ale dictaturii comuniste, pe 
care credeam că România le-a depășit de mult.” 

Ce nu spune Günther Krichbaum, dar susţin 
destule voci autoritare din organismele europene e 
că tentativa de blocare a Laurei Codruța Kövesi i- 
ar putea face acesteia mult mai mult bine pe 
termen lung la Bruxelles decât răul pe termen scurt 
care i se pricinuiește acum în ţară. Şi în această 
situație tot Liviu Dragnea va avea de suferit, cum 
se întâmplă îndeobşte când îți tai craca de sub 
picioare. Românii au câteva vorbe înțelepte, 
printre care „de ce ţi-e frică nu scapi” (iar lui 
Dragnea chiar îi e frică de Kovesi şi de unchiul ei 
european pe nume OLAF) şi „pe-aci ţi-e 
Teldrumul”. Deocamdată merită subliniat 
grotescul unei caricaturi în care Adina Florea şi 
Sebastian Ghiţă sunt coburii fixați la şaua din care 
Liviu Dragnea, călare pe o mârţoagă cu stea roşie 
în frunte și trei trandafiri în loc de coadă, scoate 
pistoalele şi le îndreaptă spre duşman. Partea 
proastă pentru Liviu Dragnea e că pe ţeava armelor 
nu se află gloanţe, ci bumeranguri. 

Târâş-Grapini prin Europa 


A o premia pe Maria Grapini pentru 
„promovarea limbii române” e ca şi cum l-ai 
decora pe Ion Ficior cu Marea Medalie a Omenici. 
Faptul nu e caraghios, ci grav de-a binelea. Pe 
urmele lui Einstein şi invidioasă pe el pentru teoria 
relativității, clasa politică a României de azi 
semnează, cu ajutor din media, teoria relativizării. 
E o teorie care transformă impostura în merit şi 
analfabetismul în prilej de sărbătoare. Enunţul ei 
de bază este următorul: oricine poate face orice 
oriunde și oricând. Până la urmă, aşa şi este. Nimic 
nu te mai poate stupefia pe întinsul acestui lac 
răscolit unde nuferi, câți mai sunt, s-au dus la 
fund, iar noroiul stă la suprafață. 

Să nu uităm, România este ţara unde se câştigă 
alegeri locale din închisoare. [ara unde 
condamnații cu executare elaborează politici 
fiscale, după ce plagiază gospodăreşte pentru 
lucrarea de doctorat. Țara unde alți doctori de 
carton presat plagiază din propriii lor îndrumători, 
care, să vezi mirare!, nu au nicio reacție. 

Țara unde se organizează şcoli doctorale în 
instituţii care nu au voie prin lege să le organizeze. 
Țara unde un patron de sală de fitness devine 
consilier pentru probleme sociale al prim- 
ministrului. Ţara unde poți vota fără să fii în sală, 
fiindcă ai o nepoată care-ţi ține locul. Ţara unde 
problemele penale nu te împiedică să conduci un 
partid sau o cameră a parlamentului — dimpotrivă. 

Acesta este contextul în care site-ul (aşa-zis) de 
ştiri News 24AGD o premiază pe Maria Grapini. 
Din păcate, site-ul în cauză nu face precizările care 
s-ar fi impus. În ce fel onorează Maria Grapini 
limba română şi care sunt argumentele care-i 
justifică premierea? Cum defineşte News 24AGD 
deea de excelență și cum o identifică în prestația 
Mariei Grapini? Ce distincție ar trebui să 

primească un scriitor formidabil cum e Ion Iovan, 
dacă o crăiasă a tocăniţei ca Maria Grapini e 
elogiată pentru promovarea limbii române? Dacă 
Mariei Grapini îi înmânezi o diplomă, cu Adriana 
Babeţi ce se cuvine să faci? Dar cu Ioana 
Pârvulescu, Adriana Bittel, Diana Adamek și 
Ileana Mălăncioiu? 

Sunt întrebări fără răspuns. De ce? Fiindcă e 
greu de crezut că juriul de înaltă competenţă 
filologică responsabil cu premierea Mariei Grapini 
a auzit vreodată de aceste nume. Relativizarea de 
care vorbeam la început scoate capul din nou. Asta 
fiindcă nu doar premiantul e corigent la materia 
pentru care primeşte diploma şi cununiţa, ci şi 
premiatorul. News 24AGD e o pseudoagenție de 
ştiri care îşi semnează majoritatea articolelor cu by 
redacția (felicitări pentru curaj) şi care se laudă cu 
doi armăsari pur-sânge în ale faptului de presă. 
Băieţii se revendică jurnalistic din Bob Woodward 
și Carl Bernstein. Pe unul îl cheamă Mihai 
Căldăraru, pe celălalt, Alberto Gruia. După cum 
poate vedea oricine apelează la YouTube, cei doi 
luptă umăr la umăr pe diverse baricade ale ştirilor 
şi nu numai. Dacă-i întrebi, afli din gura lor că sunt 
cavaleri ai dreptății, şerifi ai adevărului şi apostoli 
ai corectei informări a publicului. Dacă nu-i întrebi 
şi îți iei informaţiile din imensitatea oceanului 
online, constați că una dintre luptele lor îndârjite e 
dusă împotriva limbii române. 

Chiar așa? Da, chiar aşa. News 24AGD are mari 
probleme de gramatică, iar asta transformă 
premierea Mariei Grapini într-o combinaţie de 
parodie şi exercițiu de solidaritate. Nimic nu-i 
indispune mai mult pe Grapini, Căldăraru şi Gruia 
decât numărul variabil de ,„i”-uri de la sfârşitul 
anumitor cuvinte. Dincolo de comicul lor 
involuntar, multe postări ale Mariei Grapini se 
remarcă prin vocabule cu deficit sau cu exces de 
„I”-uri, aşa cum a observat mai toată lumea care 
are cont pe Facebook şi abonament pe termen 

nelimitat la româna corectă. Într-un material ușor 
de găsit pe YouTube, agramaţii de la News 24 
AGD propun publicului titlul „În campanie 
dăruieşte şi tu o viaţă pentru îngerii”. În acelaşi 
timp, pe pagina de Facebook a agenţiei se răsfaţă 
de mai bine de un an îndemnul „Fi şi tu Moş 
Crăciun pentru o zi”. În mod normal, când nu ştii 
diferența dintre articulat şi nearticulat sau 
imperativul celui mai folosit verb al limbii, nu te- 
apuci să-i premiezi pe alţii pentru exprimare. În 
mod normal, dar, am conchis de mult, normalitatea 
românească tinde să se transforme din regulă în 
excepție. 

Deşi pare minor, cazul are anumite complicaţii 
care merită urmărite. E de văzut, de exemplu, care 
dintre cristalele de grapineză a atras atenția 
monitorilor filologici de la News 24AGD. 
Bănuielile multora cad asupra unei declaraţii de 
dată recentă, în care europarlamentarul împins la 
Bruxelles de vântul din spate (hai, hai) al 
Partidului Conservator glăsuieşte într-o limbă cum 
nici în cronici nu găsești: „Pentru prima dată voi 
da un vot împotriva unui român (?)! Nu voi vota în 
comisia LIBE pentru Laura Kövesi. Dar vă consult 
şi dacă o majoritate veţi spune să o votez, voi 
schimba votul.” 

Afirmația e premiabilă din mai multe motive. În 
primul rând, Mana Grapini face astăzi ceea ce le 
reproşa altora ieri: adoptă acolo, printre străini, o 
atitudine ostilă faţă de un compatriot aflat în ţară. 
În plus, lasă să se înţeleagă europarlamentarul din 
PC, compatriotul nici măcar nu e compatriot pe 
de-a întregul. Maria Grapini are grijă să pună un 
semn de întrebare în paranteză după „român”, ceea 
ce nu e nimic altceva decât o trimitere ticăloasă la 
etnia Laurei Codruța Kovesi. Nu-i vorbă, 
„Grapini” e un nume profund românesc. E greu să 
nu te gândești la vorba spusă într-un colț de peluză 
de un microbist tabagic: „râde corb de cioară 
spartă”. 

În al doilea rând, Maria Grapini întredeschide 
poarta spre răzgândire, în buna tradiţie a lui Radu 
Vasile şi a preacinstitei sale vorbe: „Nu sunt de 
acord cu ce spuneţi, dar la nevoie pot să înclin spre 
punctul dumneavoastră de vedere.” Schimbarea 
votului în funcţie de decizia majorităţii e orice, 
numai semn de fermitate nu. Ce să-i faci, aşa sunt 
politicienii care scriu — schimbători şi ezitanţi. 
Mana Grapini scrie, aşa cum a scris şi Radu 
Vasile, alias Radu Mischiu. Sigur, Memoriile pe 
contrasens sunt doar semnate (nu și scrise) de 
fostul premier, dar poeziile sub pseudonim — bune, 
rele — îi aparțin. Spre deosebire de Radu Vasile, 
Mania Grapini e, ca Zoe Trahanache, bărbată şi nu 
are nevoie de pseudonim. lar ea nu scrie poezii sau 
amintiri, ci merge direct la roman. Viața între 
scrieri şi trans-scrieri (sic!) e un snop de pagini 
prinse între coperte, care aspiră nerușinat la 
statutul de carte. Construită prin copy-paste-uri 
multiple de pe Wikipedia, de pe forumul „Sfatul 
bătrânilor” şi de pe site-ul agenţiei de turism Info 
Travel Grecia, după cum au descoperit reporterii 
de la www.recorder.ro, făcătura Mariei Grapini 
este o zeamă lungă şi fără gust, doldora de 
siropoşenii şi platitudini. Un elev bun de clasa a 
şaptea ar roşi dacă 1 s-ar cere să-şi pună numele pe 
aşa ceva. 

În al treilea rând, merită premiată rigoarea 
gramaticală a Mariei Grapini, scânteietoare în 
formula „dacă o majoritate veţi spune să o votez, 
voi schimba votul”. Se aud aici palide ecouri din 
Răceala lui Marin Sorescu, în care sultanul 
Mahomed II (Virgil Ogăşanu) îi recită paşei din 
Vidin (Ion Caramitru) un haiku à la turca bre: „Eu, 
pleoapa-nchisului tău ochi, geana-i”. Diferenţa 
dintre umorul voluntar al scriitorului şi exprimarea 
prolixă a europarlamentarului e la fel de mare ca 
aceea dintre mâncăruri şi mâncărimi. Şi nu e deloc 
o întâmplare că rateurile repetate ale Mariei 
Grapini au făcut posibilă apariția aplicației 

Grapinizer, cu ajutorul căreia orice enunţ corect 
poate fi tradus în grapineză, ceea ce înseamnă 
împănarea  enunțului cu câteva greşeli de 
punctuație, de literă sau de ortografie. Aplicația 
funcționează fără reproş, am testat-o în timp ce 
scriam textul. 

Dincolo de baletul prin care Maria Grapini 
încearcă să-şi asigure un nou mandat de 
europarlamentar, miza premiului e de fapt 
discreditarea ideii de presă onestă şi profesionistă. 
Există aici o tentativă de convingere a naivilor că 
aşa e toată presa, că nu există deosebiri între DC 
News şi Press One, între RTV şi Vice sau între 
Antena 3 şi Recorder.ro. Or, diferențele sunt 
enorme, începând cu buna-credinţă şi terminând cu 
talentul. Adevărat, Maria Grapini s-ar fi putut 
interesa de unde-i vine premiul şi ar fi putut 
manifesta mai puţin entuziasm la primirea lui 
(„Știu că sunt mândră că am primit această 
onorantă diplomă şi că o preţuiesc”). Dar dacă n-a 
putut Eugen Simion să evite capcana, cum ar fi 
putut s-o facă „Margaret Thatcher a Timişoarei”? 
Discreditarea e însă acolo, în fiecare cuvânt de pe 
diplomă și în fiecare acţiune a pseudoagenţiei 
News 24AGD. 

Pe Mihai Căldăraru şi pe Alberto Gruia ajunge 
să-i urmăriți trei minute și vă lămuriţi. Căldăraru 
poate fi recuperat (vorba vine) din memoria 
posturilor TV ale ultimilor ani dacă sondaţi oferta 
agentului televizual Vătafu TV, unde Vătafu este 
sau era numele patronului, Căldăraru se pițigăia la 
microfon pe lângă tot felul de personaje, iar 
glazura valorică era asigurată de Miron Cozma, cel 
care, într-o deplină uitare de sine, promitea 
dialoguri pe Skype cu Paul Goma. Vorba ceea, 
skypă cine poate. 

Dacă News 24AGD îşi va face un obicei din 
premierea inepțiilor şi a celor care le rostesc, e 
limpede că nu va duce lipsă de candidați pentru 
diploma următoare. Victor Ciorbea s-a înscris deja 


173 


cu o piesă grea: „Avem, har Domnului, destule 
persoane cu dizabilități”. Lângă el, suflându-i 
vitejeşte în ceafa, aleargă Petre Daea: „V-a intrat 
cormoranu-n cap, aşa-i? Păi dacă a avut loc.” Cu ei 
şi cu alții ca ei, ne deplasăm mai departe târâş- 
Grapini printr-o Europă care se uită la noi și nu 
ştie dacă trebuie să râdă, să plângă sau să se 
închine. 

Protestul, aurul şi vâlcovenii 


Filmul se cheamă altfel, fireşte. Au trecut patru 
decenii şi un strop de când Dan Piţa a pus pe piaţă 
Profetul, aurul și ardelenii. Liniuţa de unire dintre 
filmul de atunci şi realitatea de acum e aurul — 
motiv de îngrijorare şi de patimă, de bănuială şi de 
cruciadă a înstăririi, de discordie şi de gând 
necurat. În rest, nimic nu mai seamănă. În loc de 
profet e protestul, în loc de ardeleni sunt 
vâlcovenii. Aurul singur rămâne să lege aventura 
transcontinentală de ieri a fraților Brad de ideile 
eufemistic spus discutabile ale câtorva politicieni 
de azi. lar când îi auzi vorbind pe aceștia din urmă, 
te simți nevoit, pentru a multa oară, să te gândești 
câtă dreptate a avut Stendhal când a spus că 
„Dumnezeu ne-a dăruit cuvintele ca să ne putem 
ascunde gândurile”. Se vede treaba că romancierul 
francez e citit cu voce tare în cenaclurile PSD, câtă 
vreme atâția membri ai lui îi îmbrățișează și-i pun 
în practică părerile. 

Unul dintre ei este, deloc surprinzător, Eugen 
Nicolicea. Acest om pentru care jignirea e monedă 
curentă are fineţea juridică a absolvenților târziu și 
nemerituoșşi. 

După cum se ştie deja, Eugen Nicolicea e 
beneficiarul învăţământului la distanţă, care se 
traduce de fapt prin distanță faţă de învăţământ. Ca 
şi cum n-ar fi fost de ajuns, în materie de Alma 
Mater deputatul severinean se revendică din uzina 
de diplome universitare „Spiru Haret”, înființată 
de saurianul comunist Aurelian Bondrea. Una 
dintre vorbele care circulă de ani buni în mediul 
universitar este că „Spiru Haret a fondat 
învățământul românesc modern în secolul al XIX- 
lea şi tot el i-a pus capăt în secolul XX”. 
Devălmăşia familială fund pesemne preţuită în 
Mehedinţi, Eugen Nicolicea se trezeşte, la o vârstă 
mai apropiată de pensionare decât de absolvirea 

facultăţii, coleg de studenție cu soţia şi cu fiica sa. 
Valoarea nu aşteaptă numărul anilor, dar e atentă la 
circulația banilor. Șubrezenia instrucției nu-l 
împiedică pe Eugen Nicolicea să ajungă la un 
moment dat preşedinte al Comisiei Juridice a 
Camerei Deputaţilor şi să obțină o poziţie de 
putere aptă să-i permită în egală măsură inițiative 
suspecte şi obstrucţii grosolane. În plus, Eugen 
Nicolicea emite păreri şi le lansează în spaţiul 
public, mizând pe neatenția sau poate pe 
superficialitatea celor care nu pot deosebi judecata 
cinstită de sofism. Nu e un lucru neobişnuit pe 
piața ideilor calpe sau fără vaccin. În fond, 
subinginerul Florin lordache de la Fabrica de 
mobilă din Caracal s-a trezit ministru şi a 
orchestrat Ordonanţa 13, unul dintre cele mai 
Josnice atacuri la adresa justiției. 

Şcoala puţină nu exclude însă şmecheria 
masivă. Într-o lectură de tip nou a dicționarului, 
Eugen Nicolicea stabileşte un fals raport de 
sinonimie între protest și grevă. Aşa ceva e posibil 
doar în judecata cuiva care fie îşi consideră 
interlocutorii idioţi, fie a fructificat doar recreaţiule 
în timpul liceului. Protestul este definit în dicționar 
drept o „manifestare energică împotriva unei 
măsuri considerate injuste”, unde „energic” nu 
înseamnă „violent” sau „dezaxat”, cum s-ar putea 
specula. Prin urmare, protestul este o manifestare 
deschisă prin care o persoană (Marius Manole), un 
grup (magistrații din Constanţa) sau o mulțime 
(lumea din Piaţa Victoriei și din piețele celorlalte 
orașe) îşi exprimă dezacordul față de o acţiune 
percepută ca fiind ilegitimă, abuzivă sau injustă. 
La rândul ei, greva este o „încetare organizată a 
activității într-una sau mai multe întreprinderi, 
instituții etc., cu scopul de a-i determina pe 
patroni, guvernul sau autoritățile să satisfacă 
anumite revendicări de natură economică sau 
pecuniară”. 


176 


Revendicările se referă de obicei la creșterea 
salariilor şi la îmbunătățirea condițiilor de lucru, 
după cum poate confirma orice lider de grupă 
sindicală. Greva este expresia unui conflict de 
muncă şi se declanşează în relație directă cu 
angajatorul, vizând diverse drepturi ale 
salariatului. Protestul, pe de altă parte, are la bază 
de cele mai multe ori o decizie politică. Oamenii 
adunați în pieţe nu vor temperaturi convenabile în 
timpul acțiunilor (corespondentul condițiilor de 
lucru), ci plecarea de la putere a unei minorități 
care, râvnind la un bine pentru ea însăşi în afara 
legii, doreşte totodată răul majorităţii. Întâmplător, 
OUG 7 şi trena ei politică îi împiedică pe 
magistrați să muncească în condiţii normale, care 
să le asigure imparțialitatea şi să-i ferească de 
presiuni. Până şi fostul preşedinte al Curţii 
Constituţionale, Augustin Zegrean, observă, într-o 
declarație pentru Hotnews, că protestul 
magistraților este justificat: „Acolo unde vorbeşte 
despre statul de drept, Constituția vorbeşte şi 
despre separarea puterilor în stat. [...] Una dintre 
functiile statului este cea judecătorească. Nu poți 
să vii cu legi și să anulezi hotărâri judecătoreşti, să 
anulezi atribuţii sau să iei dosare de la anumiţi 
procurori şi să le dai altora. Era firesc şi este firesc 
ca magistraţii să reacționeze.” 

Protestul magistraților ţine de bunul-simţ și de 
buna-credinţă în exercitarea profesiei, ceea ce-l 
face pe deplin justificat în ochii multora. Nu şi în 
ai lui Eugen Nicolicea, care confundă cu bună 
ştiinţă greva cu protestul şi insinuează că pedeapsa 
cuvenită pentru protestatari este în cel mai bun caz 
amenda, iar în cel mai rău, închisoarea. Încă e bine 
că n-a fost evocată posibilitatea de a-i strânge 
laolaltă pe magistrații care protestează peste tot în 
țară, de la Cluj la Bacău, de la Galaţi la Timişoara, 
de la Braşov la Constanţa și de la Sibiu la Iași, și 
de a-i deferi Jandarmeriei lui Carmen Dan (salut 
pe această cale introducerea în vocabular a 

cuvântului  „danjarmerie”), cu propunerea de 
gazare preventivă. În acelaşi timp, trebuie remarcat 
că Eugen Nicolicea e schimbător ca femeile din 
literatura sentimentală: după ce unelteşte cu sârg 
pentru niște şurubării legate de amnistie şi grațiere 
care să-i țină colegii departe de gratii (inclusiv pe 
cel născut la Gratia), zimbrul juridic al PSD-ului 
devine pe nepusă masă inclement şi ameninţă cu 
detenția niște oameni care nu fac decât să constate 
public că nu sunt lăsaţi să-şi facă treaba. 

Tehnica recurgerii la sofism e veche şi seamănă 
binişor cu scamatoriile de tip losefini sau David 
Copperfield, rezumate în formula „uţeala de mână 
şi nebăgarea de seamă”. Tehnica în cauză e 
preluată şi de Şerban Nicolae, care propune, umăr 
la umăr cu Liviu Dragnea, readucerea în ţară a 
95% din rezervele de aur ale României. Întrebat de 
Oana Zamfir la Digi24 ce justifică o asemenea 
inițiativă, Şerban Nicolae a lăsat să-i scape că 
informaţiile care l-au făcut să acționeze sunt 
„neoficiale” (adică foarte greu, dacă nu imposibil 
de verificat) şi a comutat fulgerător în registrul 
bunei vecinătăți de pe scara blocului: „Cel mai de 
înțeles ar fi dacă v-aş întreba unde vă ţineţi 
dumneavoastră bijuteriile personale. Eu cred că le 
ţineţi la dumneavoastră acasă, nu la vreun vecin.” 
Dacă la Eugen Nicolicea sofismul se sprijină pe o 
banală şi voită confuzie de termeni, la Şerban 
Nicolae el funcționează ca la carte. Sau ca la 
dicționar, știut fiind că definiția sofismului este: 
„silogism sau raționament corect din punct de 
vedere formal, dar greşit din punctul de vedere al 
conţinutului şi folosit de cele mai multe ori pentru 
inducerea în eroare”. Falsele argumente ale lui 
Șerban Nicolae se văd de departe. Întâi şi-ntâi, 
bijuteriile Oanei Zamfir sunt personale, după cum 
chiar deputatul declară, pe când rezervele de aur 
ale României sunt oricum, numai personale nu. În 
al doilea rând, pe Oana Zamfir o priveşte unde-și 
ține bijuteriile personale, pe când România este 

semnatara unor acorduri şi reglementări 
internaționale, precum şi o piesă pe tabla de şah 
financiar care nu poate funcționa pe cont propriu. 
În al treilea rând, e greu de crezut că Londra poate 
juca rolul „vecinului? de care vorbeşte Şerban 
Nicolae. Dacă punem rigla pe hartă, constatăm că 
Rusia e ceva mai aproape de România decât 
Anglia. Or, n-am auzit de vreo inițiativă de 
readucere în țară a aurului aflat la ruși, cu atât mai 
mult cu cât el a fost luat prin forță. În fine, Şerban 
Nicolae are ghinionul unei ironii a istoriei: tocmai 
când el şi Liviu Dragnea se pregăteau să încheie 
proiectul la ultimii nasturi, preşedintele 
venezuelean Nicolás Maduro dădea ordin armatei 
să tragă în populație, iar Banca Angliei riposta prin 
blocarea rezervei de aur a sud-americanilor. 

Şi mai există un ghinion: toate ştirile despre 
proiectul lui Şerban Nicolae şi Liviu Dragnea au 
fost ilustrate de posturile TV cu reportaje în care 
erau prezentate diverse modalități de tăiere şi de 
transportare a lingourilor. Lumea a legat în mod 
reflex aceste imagini de acrobaţiile sepulcrale 
marca Darius Vâlcov şi şi-a amintit că acest 
condamnat la opt ani cu executare e în continuare 
consilier al premierului Dăncilă şi e văzut de PSD 
drept înlocuitorul lui Mugur Isărescu. Filmul de 
aventuri al lui Dan Pita a fost înlocuit de un horror 
pentru care am primi cu siguranţă Zmeura de aur. 

De ei râdem sau de noi? 


Un exemplu de umor politic de pe vremea lui 
Nicolae Ceauşescu: „Dacă deschizi radioul, auzi 
un țăcănit. Dacă deschizi televizorul, îl şi vezi.” 
Încă un exemplu: „Am dat drumul la radio, vorbea 
Ceauşescu. Am dat drumul la televizor, vorbea 
Ceauşescu. Am deschis ziarul: un discurs al lui 
Ceauşescu. Am deschis revista: alt discurs al lui 
Ceauşescu. Am vrut să deschid frigiderul, dar mi-a 
fost frică.” În fine, al treilea exemplu: „Întrebare: 
Ce diferenţă este între Panoramic şi paranoic? 
Răspuns: Panoramicul e la Olimp, paranoicul e la 
Neptun.” 

Practicam cu toţii pe atunci un fel de umor 
conspirativ. Râdeam pe ascuns, pe înfundate, în 
pumni. Sfătuiam sau eram sfătuiți să nu 
reproducem la școală, la facultate sau la serviciu 
bancurile pe care le auzeam acasă. Ne amăgeam cu 
ideea mântuirii prin râs la fel cum ne amăgiserăm 
cu himera rezistenţei prin cultură. Şi credeam, cu 
un soi de dispreţ pentru logica istoriei și istoria 
logicii, că insurgenţa poate fi discretă. Că suntem 
în stare să doborâm un monstru persiflându-l. Ne-a 
trebuit destul de mult timp ca să ne dăm seama că 
bancurile noastre politice erau o supapă care ne 
prefăcea în pseudoeroi la colţul străzii sau la coadă 
la carne, fără ca sistemul — şi balaurul din fruntea 
lui — să se simtă câtuși de puţin ameninţat. lar 
periclitat, nici atât. 

Am evoluat, nu-i vorbă. Astăzi umorul, politic 
sau nu, e fără precautii. Poanta poate fi subtilă sau 
vulgară, fină sau grosieră. N-are importanţă. O poți 
lansa într-un studio de televiziune sau într-o 
bodegă, o poţi posta pe Facebook, o poţi trece pe 
plăcuţa cu numărul de înmatriculare. Nici asta n- 
are importanță. Nu mai există oprelişti şi fereli. Nu 
se mai gândeşte nimeni la consecințe, ca pe 
vremuri, nu-şi mai imaginează nimeni represalii în 

beciuri întunecoase, tot ca pe vremuri. Pe de altă 
parte, discuţia alunecă încet şi inutil dinspre fond 
spre formă, ca de atâtea ori în ultima vreme. În loc 
să ne gândim la nişte continuatori eficienți ai 
râsului, ne pierdem în amănunte de coloratură. Cea 
mai nouă dispută ţine de armamentul cu care luăm 
ținta în cătare (ţinta fiind, măcar atâta lucru am 
reuşit să stabilim, un guvern rău croit şi rău 
intenționat). Marea dilemă e dacă recurgem la 
porcoşenii sau rămânem ironici şi manierați. O 
tabără pledează pentru măscări, cealaltă, pentru 
florete rotite grațios. Unii cred că nu merită să-ți 
alegi mijloacele când ai de-a face cu cineva care te 
vrea scos din lumea civilizată, alții susțin că, 
scăzând nivelul discursului, nu facem decât să ne 
apropiem de cei cărora ne credem superiori. 
Fiecare tabără are argumente şi e convinsă că 
dreptatea îi aparține. Și niciuna dintre tabere nu 
vede ceva elementar: că acest lucru NU 
CONTEAZĂ. Aşa cum în timp de război muzele 
tac, în situațiile de criză stilistica se suspendă. 
Important e să-i spui incompetentului că e 
incompetent. Sub toate formele, în toate registrele, 
până te doare gura, însă şi mai important e să 
articulezi un sistem de performanță politică (în 
ceea ce, în lipsa unui termen adecvat, trece drept 
opoziție din România) în aşa fel încât, după 
următoarele alegeri, să nu mai riști apariția unui alt 
guvern Dăncilă. Asta înseamnă aprofundarea 
doctrinelor politice, trecerea temeinică prin studii 
de psihologia mulțimilor şi împingerea în față a 
unor figuri prestigioase şi autoritare, capabile să 
joace rolul unor locomotive de mare tracțiune 
pentru trenul electoral al opoziției. Există 
asemenea figuri? Cu siguranță. Li s-a propus să 
intre în joc? Nu e foarte clar. S-ar putea să refuze? 
Până nu le inviţi să intre în ring, n-ai de unde să 
ştii. În orice caz, dacă singura noastră variantă de 
ripostă va rămâne râsul de guvernanţi, s-ar putea 
să descoperim că, râzând de ei şi neducând 

lucrurile la nivelul următor, râdem până la urmă de 
noi. 

Umorul politic de pe vremea lui Ceauşescu era o 
formă de răcorire subversivă. „La cât îşi bate el joc 
de noi, măcar atât să facem”, aşa gândeam pe 
atunci. În plus, cuplul prezidențial ajunsese la un 
asemenea cult al personalității, încât nimeni din 
jurul lui nu se mai putea face remarcat (nici măcar 
în rău). Acum, când reporterii şi camerele TV 
circulă dezinvolt peste tot, hibele şi paşii greşiți ai 
aleşilor ne sunt aduse în case la fel de frecvent ca 
reclamele. Materia primă pe care o furnizează 
guvernul Dăncilă, chiar şi în absența premierului, 
satisface nevoia de haz a românului până la 
indigestie. Și, fireşte, e inevitabil să râzi când îi 
vezi şi auzi pe miniștrii noştri. Însă râsul trebuie să 
fie o manifestare scurtă, care să nu se transforme 
în ocupaţie. Mai ales că nu toate gafele 
guvernanților sunt provocatoare de hohote. Unele, 
ca enunţul balistic al lui Mihai Fifor, au cu 
siguranță altă încărcătură. Altele, ca încropelile 
miniștrilor Dănut Andruscă sau Anton Anton, sunt 
ofensatoare pentru orice absolvent de liceu. Spre a 
nu mai vorbi de prestația ministrului Valentin 
Popa, sub nivelul unui cantonier dintr-o zonă 
defavorizată. 

La final, o nedumerire: cum e posibil ca o ţară 
care se laudă de două-trei decenii cu atâția 
olimpici internaționali la tot felul de concursuri, cu 
atâta inventatori tineri, cu atâția absolvenți 
străluciți, cu atâtea eminențe într-o mulțime de 
domenii să ajungă pe mâna unor asemenea 
nulităţi? Chiar au plecat cu toții din ţară? Şi chiar 
nu putea fi valorificat niciunul dacă nu se înscria 
în PSD şi nu învăţa să împartă pomeni şi minciuni 
înainte de alegeni? 

Om şi persoană (plângere nepenală) 


Când am cunoscut-o era om. 

Acum e persoană. 

Când am cunoscut-o o durea nedreptatea. 

Acum o girează. 

Când am cunoscut-o râvnea la o carieră. 

Acum e carieristă. 

Când am cunoscut-o cerul era înstelat peste 
legea morală din noi. 

Acum suntem într-o noapte cu nori de plumb. 

Când am cunoscut-o, terminase liceul în Mica 
Romă. 

Acum pune capăt speranţelor, în Micul Paris. 

Când am cunoscut-o, avea demnitate şi onoare. 

Acum demnitatea e funcție publică, iar 
onoarea... 

Când am cunoscut-o visa. 

Acum € un coşmar. 


Omule care ai devenit persoană, te cunosc, dar 
nu te recunosc. Ai fost la mine în casă de atâtea 
ori, ne-am vizitat, am ieşit la restaurant, ne-am 
serbat zilele de naştere. Am fost la tine la nuntă 
acolo, în Mica Romă, unde atâta poporet vorbea 
frumos de tine şi de mirele tău. 

Ți-am însoțit izbânzile cu pumnii strânşi, am 
încercat să-ţi stau alături când ţi-a fost greu. Ai 
învățat pentru examene la mine acasă, când la 
cămin era prea frig sau prea mare gălăgia. Ai trecut 
prin cumpene şi ţi-am amintit replica aceea pe care 
mulți o cred a lui De Niro, dar care de fapt e din 
Jane Austen: Good things come to those who wait. 
Ți-am admirat ambiția şi tenacitatea. Ți-am şoptit 
doar să înveţi să le domini şi să le pui în slujba 
unor scopuri de care să nu te ruşinezi în faţa 
nimănui. 

Omule care ai devenit persoană, îți scriu 
plângerea asta nepenală fără să te numesc. O fac 

doar în eventualitatea — mai degrabă îndepărtată 
azi — că aceste rânduri îți vor cădea din întâmplare 
sub ochi. Dacă se va întâmpla aşa ceva, îţi vei da 
seama că e vorba de tine. Şi poate, cine ştie?, te vei 
colora în obraji, cu gândul la vorba lui Mark 
Twain: „Omul e singurul animal care roșeşte. Sau 
cel puţin ar trebui s-o facă.” Mi-ar fi foarte simplu 
să scriu cum te cheamă, cu nume, prenume și 
numele dinaintea măritișului. Nu vreau, ba chiar 
mi-e teamă. „Orice om îi este teamă.” Mă tem să 
n-o ia razna tastatura, să nu se revolte computerul, 
să nu se strice și mai mult ordinea unei lumi la a 
cărei descompunere ai ajutat vârtos. 

Puţini sunt oamenii care nu au avut dezamăgiri 
în viaţă. Chiar aşa, cum trebuie să fii mobilat ca să 
nu te decepționeze nimeni şi nimic pe lume? De ce 
anume ai nevoie? De o îngăduință fără margini? 
De o candoare absolută? De o încredere nesmintită 
că până și înăuntrul celui mai mare nemernic poţi 
găsi sâmburele căinței? De o princiară putință a 
iertării? De o nobleţe împletită cu speranţa că 
fiecare dintre noi poate găsi cândva drumul 
Damascului? De toate la un loc? 

Nu ştiu. Om cu slăbiciuni şi şovăiri, am 
reacționat de cele mai multe ori previzibil. Am 
iertat cam tot ce se putea ierta, am trecut peste 
lucrurile peste care se putea trece. Am numărat 
totuşi, în aproape cincizeci şi nouă de ani de viaţă, 
câteva dezamăgiri. Că ele au fost urmarea unor 
năpârliri ideologice, a unor compromisuri 
scârboşele sau a unor trădări intime nu are 
importanță. Însă pot să-ți spun, omule care ai 
devenit persoană, că de câțiva ani eşti în capul 
listei. Şi că va fi cumplit de greu să te detroneze 
cineva. 

Asta e tot, asta a fost plângerea nepenală. N-o 
semnez, nu cred că e cazul. 

Îmi pare bine că te-am cunoscut atunci. 

Îmi pare rău, dureros de rău, că nu te recunosc 
acum. 

Cel de Sus să te lumineze. Dacă te află pregătită 
să-l primeşti lumina. 

Guvernul României și alianţa din care provine și-au dovedit de atâtea 
ori fascinația pentru selecţia negativă, încât nu mai poți nici măcar să 
te revolți. Ilie Mario Rafael e doar un nume din dosarul pe care scrie 
cu litere mari „Cultura sfidării“. De ce-l numește premierul într-o 
asemenea funcţie? Pentru că poate. Codrin Ştefănescu a lămurit deja 
dilemele pricinuite oamenilor oncști de abuzurile puterii PSD. „Pentru 
că putem“ e, din acest punct de vedere, o lozincă mult mai aproape de 
natura adevărată a partidului decât „Îndrăznește să crezi“. „Pentru că 
putem” e o sinteză a bunului-plac și a disprețului pentru lege, pentru 
normalitate şi pentru respirația europeană a țării. 

De ce păstraţi penali în funcţii publice? Pentru că purem. De ce numiţi în 
funcţia de secretar general al guvernului un om trimis în judecată pentru 
trafic de influenţă, constituirea unui grup infracțional organizat și fals în 
declaraţii în formă continuată? Pentru că putem. De ce numiţi în funcția 
de consilier personalal premierului un condamnat la opt ani cu executare? 
Pentru că purem. De ce numiţi ca ministru al tineretului și sportului o 
Pentru că putem. De ce numiți ca premier un om incapabil să se exprime 
cursiv în propria sa limbă și cu arâr mai puţin Într-o alta? Pentru că putem. 
De ce forţaţi ordonanțe care să-i scape pe marii vinovaţi din PSD de 
puşcărie? Pentru că putem. De ce vă bateţi joc de oameni și de țară? Pentru 
că putem. 


Şi por. Chiar por. Fără să-i intereseze cum ne privește Occidentul, fără 
să se gândească la altceva decât la propria lor piele, fără urmă de con- 
sideraţie pentru naivii şi disperaţii care le-au luat de bune promisiunile 
şi i-au adus la putere. 

RADU PARASCHIVESCU 


IN LUME NU-S MAI MULTE 


TOT lu naet A 
are er Il Ai 
23 


LEI /<UN> 

{D Daniel Rondeau, Mecanica haosului, traducere de Mădălin 
Roşioru, Editura Polirom, laşi, 2019, pp. 114-115. 


12) La data când a fost scris textul Amos Oz era în viaţă (n. a.). 

